
I Notă introductivă 

După cum reiese din titlu, prezenta lucrare îşi propune să trateze aspecte importante  referitoare la statutul parlamentarilor din statele europene, oferind o trecere în revistă a principalelor reglementări cu privire la: indemnizaţii, facilităţi şi servicii; declaraţiile de avere şi interese; incompatibilităţile de funcţii; imunitatea parlamentară; obligativitatea participării la lucrările parlamentului; regulile disciplinare; codul de conduită şi relaţiile membrilor parlamentului cu grupurile de presiune. 

Au fost tratate toate cele 25 de state membre ale Uniunii Europene, cu precizarea că acolo unde nu se fac referiri la unul din aspectele enumerate mai sus, fie statul respectiv nu a reglementat problema în cauză, fie informaţiile nu sunt accesibile într-o limbă de circulaţie internaţională.  

Sediul materiei pentru întreaga problematică legată de statutul parlamentarilor se află în constituţii, în regulamentele camerelor parlamentare, în codurile de conduită şi în legile speciale cu privire la: salarizarea demnitarilor, măsurile anticorupţie, transparenţa vieţii politice, alegerile parlamentare, conflictul de interese şi incompatibilităţile de funcţii ori, mai rar, în legi speciale cu privire la exercitarea mandatului de parlamentar (Polonia) ori statutul parlamentarilor (Germania, Portugalia şi Ungaria). 

La capitolul referitor la indemnizaţii şi alte beneficii am prezentat tipurile de alocaţii primite, în afara salariului de bază, serviciile gratuite de care beneficiază membrii parlamentelor, având în vedere, în acelaşi timp, dacă titularii mandatelor de parlamentar beneficiază sau nu de scheme speciale de asigurări ori de pensii şi dacă indemnizaţiile primite sunt sau nu supuse impozitului pe venit. 

Referitor la declaraţiile de avere şi interese, capitol strâns legat de altfel de cel al incompatibilităţilor de funcţii, am avut în vedere atât declararea bunurilor personale, mobile şi imobile, cât şi a intereselor economice, cu precizarea că, în mai toate situaţiile, aceste declaraţii se referă şi la soţii/soţiile ori copii aflaţi în întreţinerea demnitarilor. 

Pentru incompatibilităţile de funcţii, distingem între incompatibilităţile mandatului politic cu funcţiile publice elective, cu funcţiile publice non-elective, precum şi incompatibilităţile cu activităţile private. 

La capitolul cu privire la imunitatea parlamentară am avut în vedere ambele aspecte ale acestui principiu: lipsa răspunderii pentru opiniile ori voturile exprimate cu ocazia exercitării mandatului şi inviolabilitatea, care are menirea de a apăra mandatul de parlamentar de acele acţiuni penale îndreptate împotriva membrilor parlamentului pentru acte înfăptuite ca simpli cetăţeni. Acolo unde inviolabilitatea a cuprins şi acţiunile civile îndreptate împotriva parlamentarilor, s-a menţionat acest lucru. 

Regulile disciplinare fac referire la sancţiunile aplicabile parlamentarilor pentru nerespectarea regulamentelor ori a legilor speciale cu privire la statutul propriu, acolo unde este cazul.

Referitor la codurile de conduită se impun câteva precizări. În cele mai multe situaţii, acestea conţin o serie de principii menite să asiste deţinătorul mandatului de parlamentar să se orienteze în viaţa politică şi dispoziţii cu privire la transparenţa vieţii politice (obligaţia de declarare a cadourilor primite, a averii şi intereselor şi de înscriere a acestora într-un registru special). În al doilea rând, ele au putere de coerciţie, nefiind doar o înşiruire de norme formale. 

Prezentăm în cele ce urmează detaliile cu privire la statutul membrilor parlamentului în statele membre al Uniunii Europene.  

II Reglemetări din statele membre ale Uniunii Europene

1. Austria 

Parlament bicameral, alcătuit din Nationalrat (Consiliul Naţional) şi Bundesrat (Consiliul Federal). 

Indemnizaţii, facilităţi şi servicii

Pe lângă indemnizaţia de bază, membrii Parlamentului mai beneficiază de indemnizaţii compensatoare pentru cheltuielile de secretariat, cele cu asistenţii, cheltuielile cu transportul, călătoriile, serviciile poştale şi de comunicaţii. 

Indemnizaţiile nu sunt scutite de plata impozitelor pe venit. 

Nu există schemă specială de pensii pentru membrii Parlamentului.

Declaraţiile de avere şi interese

În Legea cu privire la incompatibilităţi din 1983, cu modificările ulterioare, este prevăzută obligaţia de a declara interesele financiare şi activităţile private. 

Membrii Parlamentului sunt obligaţi ca în termen de trei luni de la data începerii mandatului să depună declaraţiile de avere şi interese. Aceste declaraţii trebuie să cuprindă:

· proprietăţile imobiliare;

· valorile mobiliare, menţionând suma totală a acestora;

· întreprinderile proprii sau acţiunile deţinute la societăţi comerciale;

· suma datoriilor contractate.

Incompatibilităţile de funcţii

Art.59 din Constituţie stipulează că membrii Consiliului Naţional, ai Consiliului Federal şi ai Parlamentului European nu pot face parte simultan din două organisme reprezentative.  

De asemenea, activităţile comerciale sunt incompatibile cu mandatul parlamentar. 

Funcţiile incompatibile cu exercitarea mandatului de parlamentar trebuie să înceteze în cel mult trei luni de la data constatării acestei incompatibilităţi. 

Membrii Parlamentului pot începe o altă activitate în paralel cu exercitarea mandatului, însă numai cu aprobarea Comisiei pentru incompatibilităţi. Activitatea de administrare a proprietăţilor, activităţile din cadrul partidelor, precum şi cele pe bază de voluntariat din cadrul asociaţiilor profesionale nu necesită aprobarea comisiei, întrucât ele nu sunt socotite o ocupaţie. 

Imunitatea parlamentară

Regulamentul Consiliului Naţional prevede lipsa răspunderii membrilor pentru voturile exprimate cu ocazia exercitării mandatului; aceştia vor răspunde exclusiv în faţa Consiliului Naţional pentru declaraţiile făcute în scris sau verbal în exercitarea funcţiilor. Excepţie face situaţia flagrantului delict. Membrii Camerei pot fi cercetaţi sau arestaţi doar cu aprobarea Consiliului Naţional. Dacă un membru al Consiliului Naţional a fost prins în flagrant delict şi arestat, autoritatea competentă va trebui să anunţe imediat Preşedintele Camerei. 

Regulamentul Consiliului federal prevede că membrii acestuia se bucură de aceeaşi imunitate ca să membrii dietelor de land care i-au delegat. 

Participarea la lucrările Parlamentului

Regulamentul Consiliului Naţional prevede obligativitatea participării membrilor la şedinţele Adunării, precum şi la cele ale comisiilor în care au fost desemnaţi. Dacă un membru al Consiliului Naţional nu poate să participe la una sau mai multe şedinţe succesive el sau grupul parlamentar din care face parte trebuie să anunţe administraţia Parlamentului, înainte de începerea şedinţei. 

Preşedintele va informa Consiliul Naţional în legătură cu aceste absenţe la începutul fiecărei şedinţe. 

Dacă un membru nu este capabil să participe la şedinţele Consiliului Naţional timp de 30 de zile sau mai mult, acesta este obligat să înştiinţeze în scris Preşedintele Camerei cu privire la motivele absentării. 

 Reguli similare sunt prevăzute şi în Regulamentul Consiliului Federal. 

Regulile disciplinare

Regulamentul Consiliului Naţional menţionează ca sancţiuni disciplinare avertismentul pentru irelevanţa discursului, retragerea dreptului la cuvânt, chemarea la ordine, evacuarea din sala de şedinţe. Preşedintele Camerei este cel îndrituit să aplice aceste sancţiuni. 

Reguli similare sunt prevăzute şi în Regulamentul Consiliului Federal.

Relaţiile membrilor Parlamentului cu grupurile de presiune

Regulile de procedură nu conţin dispoziţii cu privire la activităţile de lobby sau la cele ale grupurilor de presiune în cadrul Parlamentului şi nu există nici vreun registru oficial al grupurilor de interes din Austria. 

Cu toate acestea, influenţa grupurilor de interes, în special a celor din domeniul economic, este foarte puternică, ele cooperând în cadrul structurii parteneriatului social.

Partenerii sociali participă la elaborarea legislaţiei: Guvernul trebuie să consulte Camerele (Kammern)
[1], ca reprezentanţi statutari ai grupurilor de interes, atunci când elaborează un proiect de lege, în cadrul aşa-numitei „proceduri de evaluare”. La nivel parlamentar partenerii sociali exercită o influenţă asupra procesului legislativ prin intermediul contactelor personale şi politice. Mai mult, conform regulilor de procedură ale ambelor Camere, comisiile Consiliului Naţional, respectiv ale Consiliului Federal au dreptul să convoace experţi sau alţi martori, experţii reprezentând grupurile de interes putând fi şi ei invitaţi să îşi prezinte punctul de vedere în faţa unei comisii care deliberează cu privire la un proiect de lege. 

2. BELGIA

Belgia este o monarhie constituţională, cu un legislativ bicameral, format din Senat şi Camera Reprezentanţilor. 

Camera Reprezentanţilor

Indemnizaţii, facilităţi şi servicii

Parlamentarii beneficiază de o indemnizaţie de bază lunară impozabilă şi de o sumă anuală acordată pentru acoperirea unor cheltuieli legate de buna desfăşurare a  propriei activităţi. 

Membrii Parlamentului au dreptul la paşaport de serviciu, excepţie făcând Preşedinţii, vice-preşedinţii şi foştii Preşedinţi ai celor două Camere care au paşaport diplomatic.

Potrivit art.66 alin.2 din Constituţie: ,,Parlamentarii sunt scutiţi de plata serviciilor de poştă şi telefonie, precum şi de cheltuielile legate de transport”. 

Conform art.109 din Regulamentul Camerei Reprezentanţilor: ,,Membrii parlamentului au dreptul să-şi angajeze asistenţi personali”.

Drepturile de pensie  sunt calculate diferit pentru membrii celor două Camere parlamentare.

Deputaţii pot ieşi la pensie la vârsta de 55 ani, la finele mandatului şi după cel puţin opt ani de activitate parlamentară. Cei care au mai puţin de opt ani de activitate parlamentară primesc o pensie redusă, când ajung la vârsta de 65 de ani. Trebuie menţionat că este considerată vechime în muncă activitatea prestată în ambele Camere ale Parlamentului.

Declaraţiile de avere şi interese  

Lista funcţiilor publice sau private, pe care le ocupă un deputat, precum şi lista cu proprietăţile pe care acesta le deţine se vor înmâna Preşedintelui Camerei şi va fi publicată anual.

Incompatibilităţi

Există o lege din 6 august 1931 privind incompatibilităţile, în care se arată că: ,, Membrii Camerelor legislative nu pot fi în acelaşi timp funcţionari sau salariaţi ai statului (grefier provincial), reprezentanţi ai administraţiilor publice, agenţi ai vistieriei statului sau comisari ai guvernului pe lângă societăţile anonime”.

Membrii Camerei Reprezentanţilor nu pot fi numiţi în funcţii salarizate de stat, decât la cel puţin un an de la încetarea mandatului.

Aceeaşi lege din 1931 stipulează că: ,, Membrii camerelor legislative nu pot să pledeze sau să asiste un litigiu în interesul statului, nici să dea consultaţii în probleme asemănătoare, dacă nu  fac acest lucru în mod gratuit. De asemenea,  se interzice actualilor sau foştilor membri ai camerelor legislative să facă uz de calitatea lor în actele şi publicaţiile referitoare la societăţile cu scop lucrativ”.

Notarii, grefierii sau alţi funcţionari ministeriali, precum şi editorii care au transcris sau publicat un act ce contravine dispoziţiei de mai sus sunt pasibili de amendă.

Imunitatea parlamentară

Constituţia prevede în art.58 că: ,,Parlamentarii nu pot fi traşi la răspundere juridică pentru opiniile politice exprimate în exercitarea mandatului”.

Excepţie de la această regulă fac, conform art.34 din Regulamentul Camerei Reprezentanţilor, cazurile de ofensă şi insultă adusă forului legislativ sau Preşedintelui Camerei.

Deputaţii se bucură de imunitate parlamentară de la data validării mandatului şi până la data expirării acestuia.

Potrivit art59 din Constituţia Belgiei:  ,,Parlamentarii pot fi urmăriţi şi trimişi în judecată pentru fapte care nu au legătură cu opiniile politice exprimate în exercitarea mandatului, dar nu pot fi percheziţionaţi, reţinuţi sau arestaţi fără încuviinţarea Camerei Reprezentanţilor/Senatului, după ascultarea lor”.

Conform art.59 alin.1 din Constituţie, în caz de infracţiune flagrantă, “parlamentarii pot fi reţinuţi şi supuşi percheziţiei. Imunitatea parlamentară nu împiedică chemarea parlamentarilor în instanţă în calitate de martor”.

Protecţia acordată parlamentarilor se întinde doar pe durata mandatului lor şi numai pentru procedurile judiciare aflate în desfăşurare.

De asemenea, art. 59 din Constituţie arată că: ”imunitatea parlamentară poate fi ridicată. Autoritatea competentă în acest caz este Camera Reprezentanţilor/Senatul”.

Procedura de ridicare a imunităţii parlamentare este prevăzută în art.59 alin.5-6 din Constituţie. Astfel: ,,deputatul supus procedurii de ridicare a imunităţii parlamentare poate cere suspendarea acesteia pe durata desfăşurării sesiunii parlamentare. Camera va lua act de cererea deputatului în cauză şi se va pronunţa prin votul majorităţii a 2/3 din numărul parlamentarilor asupra ridicării imunităţii.  În cazul declanşării procedurii de ridicare a imunităţii membrii Parlamentului  nu vor fi audiaţi. Nu există cale de atac împotriva hotărârii Camerei”.

Participarea la şedinţele Camerei Reprezentanţilor
Nu există obligativitate pentru deputaţi de a participa la şedinţele Camerei sau ale comisiilor parlamentare

Regulile de disciplină

Regulile de disciplină şi sancţiunile privind membrii Parlamentului sunt prevăzute în art.33 alin.5, art.34, art.35 şi art.51-55bis din Regulamentul Camerei Reprezentanţilor. Abaterile  de la Regulament atrag următoarele sancţiuni:

· avertismentul, care reprezintă, conform art. 35 alin.1 din Regulamentul Camerei, avertizarea deputatului în culpă de către Preşedintele Camerei pentru o primă abatere de la Regulament;

· chemarea la ordine, care reprezintă, conform art.51 alin.1,3,4 din Regulamentul Camerei, nerespectarea avertismentului Preşedintelui Camerei şi încălcarea în mod grav a dispoziţiilor din Regulament. Chemarea la ordine se înscrie în stenograma şedinţei;

· retragerea cuvântului, care reprezintă, conform art.35 alin.2 şi art.51 alin.2,5 din Regulamentul Camerei Reprezentanţilor, interzicerea de către Preşedintele Camerei a dreptului la cuvânt pentru situaţia în care, după chemarea la ordine, un deputat continuă să se abată de la Regulament;

· interzicerea participării la  lucrările Camerei pentru 8 şedinţe care se aplică, conform art.52 alin.4 din Regulamentul Camerei, în cazul unor abateri grave, săvârşite de deputat în mod repetat;

· excluderea temporară, care reprezintă conform art.52 din Regulamentul Camerei eliminarea, la propunerea Preşedintelui, a deputatului în culpă de la lucrările Camerei.

Alte sancţiuni speciale sunt prevăzute pentru cazurile de:

· ofensă sau insultă adusă forului legislativ ori Preşedintelui Camerei, ce atrag, conform prevederilor art.34 din Regulamentul Camerei sancţiuni disciplinare;

· tulburarea liniştii în cadrul şedinţei, ce implică, conform prevederilor art.53 din Regulamentul Camerei, suspendarea lucrărilor Camerei;

· atac la persoană, ce implică, potrivit dispoziţiilor art.54 din Regulamentul Camerei, excluderea temporară de la 10 şedinţe a deputatului în cauză; 

· încălcarea principiului confidenţialităţii lucrărilor, ce implică, conform art.55 bis din Regulament Camerei, pierderea dreptului de a face parte dintr-o comisie de anchetă şi reţinerea unei părţi din indemnizaţia de bază.

Conform Regulamentului Camerei, autoritatea competentă să judece şi să aplice aceste sancţiuni, şi anume: avertismentul, chemarea la ordine şi retragerea cuvântului pentru tulburarea liniştii în cadrul şedinţei este Preşedintele Camerei.

Pentru cazurile de excludere temporară şi ofensă sau insultă adusă forului legislativ ori Preşedintelui Camerei, sancţiunile se aplică de către Cameră, la propunerea Preşedintelui acesteia. Pentru situaţia de încălcare a principiului confidenţialităţii lucrărilor, sancţiunea se aplică de Preşedintele Camerei după ce în prealabil cazul a fost supus atenţiei unei comisii de anchetă ori a comisiei juridice şi a fost exprimată poziţia acesteia.

Toate aceste sancţiuni sunt aplicate cu respectarea strictă a dispoziţiilor procedurale prevăzute în Regulamentul Camerei Reprezentanţilor.

Senat 

Indemnizaţii şi alte drepturi acordate parlamentarilor

Potrivit art.71 din Constituţie: ,,Senatorii nu  primesc salariu. Totuşi, au dreptul la compensarea cheltuielilor necesare desfăşurării activităţii lor. Această compensare nu poate depăşi un cuantum determinat.

De asemenea,  senatorii au dreptul de a călători gratuit în interiorul statului, pe orice mijloace de transport public”.

În ce priveşte dreptul la pensie, senatorii pot ieşi la pensie la vârsta de 58 ani, la terminarea duratei mandatului pentru care au fost aleşi şi  după cel puţin cinci ani de activitate parlamentară. Contribuţia acestora la fondul special de pensie este de 6,5% din indemnizaţia de bază, fiind vărsată lunar pe toată perioada exercitării mandatului.

Declaraţiile de avere şi interese 

Lista funcţiilor publice sau private pe care le ocupă un senator, precum şi lista cu proprietăţile pe care acesta le deţine se vor înmâna preşedintelui Senatului  şi va fi publicată anual.

Incompatibilităţi

Operează aceleaşi incompatibilităţi ca în cazul deputaţilor.

Imunitatea parlamentară

Constituţia prevede în art.58 că: ,,Parlamentarii nu pot fi traşi la răspundere juridică pentru opiniile politice exprimate în exercitarea mandatului”.

Excepţie de la această regulă fac, conform art.50 respectiv art.70 din Regulamentul Senatului, cazurile de ofensă şi insultă adusă forului legislativ sau Preşedintelui Senatului, precum şi cele de încălcare a principiului confidenţialităţii.

Senatorii se bucură de imunitate parlamentară de la data validării mandatului şi până la data expirării acestuia.

În ceea ce priveşte inviolabilitatea, operează aceleaşi proceduri ca şi la Camera Reprezentanţilor.

Participarea la şedinţele Camerei Reprezentanţilor
Nu există obligativitate pentru senatori de a participa la şedinţele Senatului sau ale comisiilor parlamentare

Regulile de disciplină

Regulile de disciplină şi sancţiunile privind  senatorii sunt prevăzute în art.13, art.49-53 şi art.70bis din Regulamentul Senatului. Abaterile  de la Regulament atrag următoarele sancţiuni:

· chemarea la ordine, care reprezintă, conform art.49 alin.1 din Regulamentul Senatului, nerespectarea avertismentului dat de Preşedintele Senatului şi încălcarea în mod grav a dispoziţiilor din Regulament;

· chemarea la ordine şi înscrierea în stenograma şedinţei – art.52 alin.1 din Regulamentul Senatului;
· interzicerea participării la  lucrările Senatului pentru 10 şedinţe, care se aplică, conform art.52 alin.3,4 din Regulamentul Senatului, în cazul unor abateri grave, săvârşite de un senator în mod repetat;

· excluderea temporară, care reprezintă, conform art.52 alin.2,4 din Regulamentul Senatului, eliminarea, la propunerea Preşedintelui, a senatorului în culpă de la lucrările Senatului.

 Alte sancţiuni speciale sunt prevăzute pentru cazurile de:

· ofensă sau insultă adusă forului legislativ ori Preşedintelui Senatului,  ce atrag, conform prevederilor art.50 din Regulamentul Senatului, chemarea la ordine cu înscrierea în stenograma şedinţei;

· tulburarea liniştii în cadrul şedinţei, ce implică, conform prevederilor art.53 din Regulamentul Senatului, suspendarea lucrărilor;

· încălcarea principiului confidenţialităţii prin dezvăluirea unor informaţii cu caracter secret, ce implică, conform art.70 bis din Regulamentul Senatului, mustrarea şi pierderea dreptului de a face parte dintr-o comisie de anchetă.

Conform art.70bis din  Regulamentului Senatului: ,,Autoritatea competentă să judece şi să aplice toate aceste sancţiuni, cu excepţia cazului dezvăluirii informaţiilor obţinute, este Preşedintele Senatului. Pentru situaţia de încălcare a principiului confidenţialităţii lucrărilor sancţiunea se aplică de  către Senat sau de comisia din care face parte senatorul în cauză, după audierea acestuia.

De asemenea, senatorul în culpă are posibilitatea de a promova un recurs în faţa Biroului Senatului împotriva măsurilor disciplinare care s-au luat cu privire la persoana sa. Excepţie de la calea de atac a recursului face cazul de nerespectare a secretului dezbaterilor şi dezvăluirea informaţiilor obţinute”.

3. CEHIA

Parlamentul ceh este bicameral, fiind compus din Camera Deputaţilor (Poslanecká sněmovna) şi din Senat (Senát).

Camera Deputaţilor

Indemnizaţii, facilităţi şi servicii

Deputaţii beneficiază de paşaport diplomatic sau, după caz, de paşaport oficial, în temeiul Legii nr. 90/1995 – Regulamentul Camerei Deputaţilor. 

Deputaţii beneficiază de un salariu de bază, potrivit Legii nr. 236/1995 privind salariile şi alte indemnizaţii acordate reprezentanţilor autorităţii de stat, altor organe publice şi judecătorilor. Deputaţii care exercită funcţii în structurile de conducere ale Camerei beneficiază de un spor. Salariul este supus impozitării.  

Trebuie precizat că deputaţii nu beneficiază de un sistem special de pensii, fiindu-le aplicat regimul general. 

Alte facilităţi includ: posibilitatea înfiinţării unui secretariat, în sensul secţiunii 117 şi 118 din Legea nr. 90 /1995, angajarea de asistenţi, acordarea de cazare, acordarea unei maşini de serviciu pentru Preşedintele şi vice-preşedintele Camerei, preşedinţii de comisii şi liderii de grupuri parlamentare, servicii poştale şi de telefonie, călătorii şi transport. 

Declaraţiile de avere şi interese

Există obligaţia de a declara toate interesele financiare, cadourile primite, precum şi calitatea de membru în consiliul de administraţie al societăţilor. 

Incompatibilităţile de funcţii

Nici o persoană nu poate fi simultan membru al ambelor Camere ale Parlamentului (art. 21 din Constituţie). Potrivit art. 22(1) din Constituţie, mandatul de deputat sau cel de senator este incompatibil cu exercitarea celui de Preşedinte al Republicii, cu funcţia de judecător sau cu orice altă funcţie precizată prin lege. 

Mandatul de deputat sau de senator încetează în ziua în care un deputat sau, respectiv, un senator dobândeşte o funcţie incompatibilă cu mandatul, în sensul par. (2) al art. 22 coroborat cu art. 25 lit. f din Constituţie. 

Art. 32 din Constituţie instituie o regulă particulară: un deputat sau un senator care este membru al Guvernului nu poate fi Preşedinte sau vice-preşedinte al Camerei Deputaţilor sau, respectiv, al Senatului, membru într-o comisie permanentă sau membru într-o comisie de anchetă. 

Secţiunea 7 din Regulamentul Camerei Deputaţilor precizează că, în situaţia în care un deputat îşi asumă un post care, în temeiul legii, este incompatibil cu mandatul parlamentar, el are obligaţia de informare fără întârziere a Preşedintelui Camerei Deputaţilor cu privire la acest fapt. Regulamentul Camerei Deputaţilor (secţiunea 8) face trimitere, în situaţia apariţiei unei incompatibilităţi cu mandatul parlamentar, la circumstanţele precizate în legi speciale. 

Legea nr. 238/1992 privind conflictele de interese şi incompatibilităţile defineşte incompatibilitatea cu mandatul parlamentar a calităţii de membru în Consiliul Băncii Naţionale Cehe, membru în Consiliul Curţii de Conturi sau în Consiliul de supraveghere pentru radio şi televiziune, funcţii în administraţia publică, armată, poliţie, parchet. 

Imunitatea parlamentară

Lipsa răspunderii este reglementată în art. 27(1) din Constituţie, fiind limitată la opiniile exprimate oral sau în scris şi pentru votul exprimat în cadrul Parlamentului, în plen, în comisii sau în alte organisme din cadrul acestuia. 

Derogarea de la această regulă priveşte situaţia în care luările de poziţii ar putea fi supuse măsurilor disciplinare în cadrul Camerei căreia îi aparţine, sau care conţin insulte sau ofense (par. (2) al art. 27 din Constituţie, secţiunea 13(1)–(3) din Legea nr. 90/1995). 

Lipsa răspunderii se aplică de la începerea mandatului, oferind protecţie, ulterior expirării mandatului, împotriva urmăririi penale pentru opiniile exprimate în cursul exercitării mandatului. 

Inviolabilitatea este reglementată în art. 27(3)–(5) din Constituţie. Ea se aplică doar urmăririi penale şi acoperă toate faptele, protejând parlamentarul de la arestare sau detenţie preventivă, de la începerea unor proceduri judiciare şi de la percheziţiile domiciliare. Deputatul (sau senatorul) nu poate fi urmărit penal fără aprobarea Camerei căreia îi aparţine. De asemenea, în situaţia în care acea Cameră refuză să-şi dea acordul, respectiva urmărire penală încetează definitiv. 

Excepţia de la regulă priveşte flagrantul delict, situaţie în care deputatul în cauză poate fi reţinut. În această situaţie se aplică procedura precizată în art. 27(5) din Constituţie. Autoritatea competentă trebuie să informeze imediat Preşedintele Camerei căreia îi aparţine persoana reţinută, cu privire la această situaţie. Dacă Preşedintele acelei Camere nu îşi dă acordul în termen de 24 de ore de la arestarea parlamentarului, autoritatea competentă trebuie să îl elibereze. La prima întâlnire ulterioară, Camera căreia îi aparţine trebuie să decidă asupra validităţii finale a admisibilităţii urmăririi penale. 

Inviolabilitatea nu împiedică chemarea în instanţă a unui parlamentar în calitate de martor. Totuşi, parlamentarul are dreptul de a refuza depunerea mărturiei în probleme despre care a luat cunoştinţă în legătură cu îndeplinirea sarcinilor sale oficiale, chiar şi după încetarea mandatului său (art. 28 din Constituţie).

Protecţia prin regimul inviolabilităţii se acordă pentru întreaga durată a mandatului şi acoperă şi procedurile judiciare demarate împotriva parlamentarului anterior alegerii sale. Totuşi, în situaţia în care, Camera căreia îi aparţine nu a fost solicitată sau aceasta a refuzat să-şi dea acordul, parlamentarul poate fi urmărit ulterior expirării mandatului. 

Imunitatea parlamentară (sub aspectul inviolabilităţii) poate fi ridicată, în temeiul art. 27(4) din Constituţie, excepţia constituind-o delictele cu caracter minor (par. (3) al art. 27). În cazul deputaţilor, autoritatea competentă este Camera Deputaţilor, iar procedura este menţionată în secţiunile 12 şi 29(2)(b) din Legea nr. 90/1995. În această situaţie, deputatul trebuie ascultat, iar împotriva deciziei Camerei nu există cale de atac. 

Astfel, Preşedintele Camerei Deputaţilor este obligat să stabilească fără întârziere dacă îşi dă acordul cu privire la trimiterea unui deputat în instanţă şi trebuie să comunice acest fapt autorităţii competente. În acest sens, este obligat să înainteze cererea sau notificarea primită de la autorităţile competente către Comisia pentru mandat şi imunitate, pentru ca aceasta din urmă să poată discuta problema; Comisia va redacta un raport conţinând recomandări, pe care îl va prezenta Camerei Deputaţilor. Aceasta din urmă adoptă o decizie în privinţa cererii sau notificării primite cu ocazia primei sale şedinţe, iar decizia trebuie trimisă autorităţii în termen de 5 zile de la adoptarea sa.

Parlamentul nu poate condiţiona urmărirea penală şi/sau deţinerea unui membru al său şi nici nu poate suspenda aceste proceduri. De asemenea, în situaţia arestării preventive sau deţinerii unui membru al Camerei, acesta din urmă nu poate fi autorizat să participe la lucrările parlamentare.

Participarea la lucrările Parlamentului

Participarea la lucrările Parlamentului este obligatorie, atât în plen, cât şi în comisii şi în alte organisme ale Camerei, în temeiul secţiunii 9(1) din Legea nr. 90/1995. 

Deputatul poate lipsi de la aceste lucrări, însă trebuie să solicite şi să motiveze cererea de a absenta (secţiunea 9(2)–(5) din Legea nr. 90/1995).

Sancţiunea care se aplică în situaţia neparticipării la şedinţele Parlamentului (secţiunea 38 din Legea nr.236/1995) este aceea a reducerii corespunzătoare a indemnizaţiilor primite.

Regulile disciplinare

Regulile care reglementează disciplina în cadrul Parlamentului sunt cuprinse în secţiunile 13–19 şi 50(1)(x) din Legea nr. 90/1995. Procedura disciplinară se iniţiază împotriva acelor deputaţi care, prin luările de poziţie în plen, în comisii sau în plenul Camerelor reunite, se angajează într-o conduită care, de regulă, ar fi supusă urmăririi penale: este vorba despre adresarea unei insulte la adresa unui deputat, senator, judecător la Curtea Constituţională ori orice altă persoană autorizată să participe la lucrările Camerei sau ale organismelor sale, sau de comiterea unei ofense. Într-o astfel de situaţie, deputatului în cauză i se poate solicita prezentarea de scuze. O altă sancţiune care se poate dicta împotriva acelei persoane este aplicarea unei amenzi care se poate ridica până la cuantumul unei indemnizaţii lunare. Aceleaşi sancţiuni se pot dicta şi împotriva proferării de insulte. 

Pentru aducerea de ofense sau pentru conduită nepotrivită se poate formula un avertisment. 

Comisia pentru mandat şi imunitate este abilitată să desfăşoare ancheta necesară în cadrul proceduri disciplinare. Totodată, respectiva comisie decide aplicarea procedurii disciplinare sau oprirea acesteia. 

Deputatul în cauză poate fi reprezentat de alţi deputaţi sau de un avocat şi trebuie să i se acorde posibilitatea exprimării punctului său de vedere. În plus, dacă un membru al Comisiei pentru mandat şi imunitate este cel împotriva căruia s-a declanşat procedura disciplinară, el este exclus de la şedinţele comisiei. 

Regulamentul Camerei Deputaţilor stabileşte şi termenul de prescripţie pentru impunerea măsurilor disciplinare, care este de un an de la ziua comiterii faptei.

Decizia disciplinară adoptată împotriva unui deputat poate fi supusă unei căi de atac, prin sesizarea Camerei Deputaţilor, în termen de 15 zile de la comunicarea în scris a respectivei decizii. Camera este abilitată să decidă asupra sesizării. 

O altă regulă în materie disciplinară se referă la impunerea de către preşedintele de şedinţă de măsuri de menţinere a ordinii împotriva unui deputat a cărei conduită este necorespunzătoare. Acele măsuri includ avertismentul sau, în situaţia repetării conduitei nepotrivite, obligarea deputatului să părăsească sala de şedinţă, termenul maxim fiind până la sfârşitul şedinţei din ziua respectivă. Decizia preşedintelui de şedinţă poate fi atacată în faţa plenului Camerei Deputaţilor, care este abilitat să menţină sau să infirme acea decizie, nefiind necesară însă o dezbatere parlamentară. 

Deputatul căruia i-a fost ordonat să părăsească şedinţa are dreptul de la lua parte la vot. 

Senat 

Indemnizaţii, facilităţi şi servicii

Senatorii beneficiază de paşaport diplomatic sau oficial. 

În principiu, indemnizaţiile şi avantajele financiare sunt aceleaşi cu cele destinate deputaţilor.

Incompatibilităţile de funcţii

În general, situaţiile de incompatibilitate cu mandatul parlamentar sunt comune cu cele ale deputaţilor. 

Secţiunea 7 din Legea nr. 107/1999–Regulamentul Senatului reia regula enunţată în secţiunea 7 din Regulamentul Camerei Deputaţilor, în conformitate cu care senatorul care exercită o funcţie considerată de către Constituţie capabilă să genereze un conflict de interese cu mandatul de senator trebuie să informeze fără întârziere Preşedintele Senatului asupra acestei situaţii. 

Secţiunea 10 din Regulament reia formularea art. 32 din Constituţie, referitoare la faptul că un senator care este membru al Guvernului nu poate fi Preşedinte sau vice-preşedinte al Senatului şi nici nu poate avea calitatea de membru într-o comisie a acestei Camere. Mai mult, calitatea de Preşedinte sau vice-preşedinte al Senatului sau cea de membru într-o comisie încetează la data numirii acelei persoane drept membru al Guvernului. 

Imunitatea parlamentară

Regulile privind lipsa răspunderii pentru opiniile exprimate şi pentru vot, precum şi inviolabilitatea sunt comune celor aplicabile deputaţilor, regulile în materia imunităţii având sursă constituţională. 

De asemenea, procedura de adoptare a deciziilor privind urmărirea penală a unui senator (din secţiunea 13 din Regulament) este asemănătoare celei aplicabile deputaţilor. 

Participarea la lucrările Parlamentului

Participarea la lucrările Parlamentului este obligatorie, în conformitate cu regulile enunţate în secţiunea 11 din Regulament, care sunt asemănătoare celor aplicabile deputaţilor. 

Regulile disciplinare

Procedura disciplinară reglementată în secţiunile 14–19 din Regulamentul Senatului este asemănătoare procedurii disciplinare pentru deputaţi, reglementată prin Regulamentul respectivei Camere.  

4. Cipru 

Cipru are un Parlament monocameral, reprezentat de către Camera Reprezentanţilor.

Indemnizaţii, facilităţi şi servicii

Membrii Comisiei permanente pentru afaceri externe şi parlamentarii care participă la şedinţele ordinare ale organizaţiilor parlamentare internaţionale beneficiază de paşaport diplomatic.

În temeiul art. 84 din Constituţie, parlamentarii primesc un salariu de bază, la care se adaugă o alocaţie de reprezentare. Veniturile respective nu sunt impozitate. 

Par. (2) al acelui articol dispune că orice majorare a remuneraţiei nu poate intra în vigoare în timpul mandatului Camerei Reprezentanţilor în care aceasta a fost adoptată. 

Parlamentarii participă la un sistem de pensii, în temeiul unei legi din 1980, care vizează, alături de aceştia, şi pe Preşedintele şi vice-preşedintele Republicii şi pe miniştrii.

Alte facilităţi includ: secretariat (pentru care primesc o alocaţie lunară distinctă), asistenţi (regulile  7, 9 şi 10 din Regulament), transport. 

Incompatibilităţile de funcţii

Potrivit regulii 44 din Regulament, în situaţia în care un membru al unei comisii are un interes personal direct în legătură cu problema supusă examinării de către acea comisie, este obligat să informeze preşedintele şi membrii comisiei asupra acelui fapt, la începerea şedinţei sau imediat ce existenţa unui astfel de interes devine evidentă în cursul discuţiei. 

Imunitatea parlamentară

Lipsa răspunderii civile şi penale este reglementată în art. 83(1) din Constituţie şi se limitează la opiniile exprimate oral sau în scris şi la voturile din cadrul Parlamentului.

Lipsa răspunderii se aplică din ziua începerii mandatului şi oferă, ulterior expirării mandatului, protecţie împotriva urmăririi penale pentru opiniile exprimate în cursul exercitării mandatului. 

Inviolabilitatea, reglementată în art. 83(2) din Constituţie, priveşte procedurile penale şi civile, acoperind toate delictele şi protejând parlamentarii de la arestare preventivă sau deţinere, de la începerea unor proceduri judiciare şi de la percheziţiile domiciliare. 

Excepţia de la această regulă are în vedere prinderea parlamentarului în flagrant delict, situaţie în care parlamentarul poate fi reţinut, dacă a comis o infracţiune susceptibilă de închisoare pentru minim 5 ani. 

Regimul inviolabilităţii nu împiedică chemarea în instanţă a unui parlamentar, ca martor. 

Art. 83(2) din Constituţie reglementează procedura de ridicare a imunităţii parlamentare. 

Participarea la lucrările Parlamentului

Participarea la lucrările Parlamentului, în plen şi în comisii, este obligatorie, în sensul art.14 din Regulament. 

Sancţiunea pentru neparticipare constă în reducerea corespunzătoare a alocaţiei lunare de reprezentare (regulile 15 şi 19 din Regulament). Suspendarea în întregime a dreptului de primire a alocaţiei lunare de reprezentare se face pentru neparticiparea la trei şedinţe consecutive în plen sau la patru şedinţe consecutive la lucrările comisiei căreia îi aparţine. 

Comisia pentru respectarea regulilor este abilitată să analizeze absenţa parlamentarilor de la şedinţele din plen sau din comisii şi să stabilească dacă absenţele din cursul unei luni sunt justificate sau nu.

Parlamentarul care are în vedere absenţa de la orice şedinţă trebuie, în măsura în care este posibil, să informeze în avans Preşedintele Camerei Reprezentanţilor asupra acestui fapt. 

Regulile disciplinare sunt cuprinse în art. 73(9) din Constituţie şi în regulile 8(2)(a) şi (b), 10, 27, 36(c) şi 58 din Regulament. Măsurile disciplinare avute în vedere sunt: atragerea atenţiei, chemarea la ordine. 

5. DANEMARCA

Danemarca are Parlament unicameral (Folketinget).

Indemnizaţii, facilităţi şi servicii

Parlamentarii deţin paşaport oficial, iar unii dintre aceştia paşaport diplomatic.

În conformitate cu secţiunea 58 din Constituţie, parlamentarii primesc un salariu (secţiunea 108 din Legea nr. 271/1987 privind alegerea Parlamentului danez, cu modificările şi completările ulterioare), la care se adaugă o alocaţie de întreţinere, în conformitate cu locul unde este situat domiciliul acestora. Salariul este supus impozitării, pe când alocaţia de întreţinere este scutită de impozitare. 

Parlamentarii participă la un sistem de pensii special, în temeiul Legii privind alegerea Parlamentului danez. În conformitate cu secţiunea 110(1) din Legea privind alegerea Parlamentului, pentru obţinerea unei pensii, este necesară o vechime de cel puţin 1 an. Pensia este plătită la expirarea perioadei de plată a alocaţiei, cu condiţia împlinirii vârstei de 60 de ani. 

Alte facilităţi includ: secretariat, asistenţi, servicii poştale şi de telefonie, de transport etc.

Incompatibilităţile de funcţii

Secţiunea 30(2) din Constituţie dispune că funcţionarii publici care sunt aleşi parlamentari nu au nevoie de obţinerea acordului guvernului pentru acceptarea alegerii lor. 

Potrivit reglementărilor în vigoare, parlamentarii pot cumula mandatul parlamentar cu mandatul adunărilor regionale din Faroe şi Groenlanda (denumite Landsting). 

Imunitatea parlamentară

Lipsa răspunderii este reglementată în secţiunea 57 din Constituţie şi priveşte opiniile exprimate oral sau în scris de către parlamentari, atât în interiorul, cât şi în afara Parlamentului, opinii formulate în legătură cu exercitarea mandatului lor. 

Derogările se referă la situaţia comiterii unor infracţiuni, pentru declaraţii nepotrivite sau pentru nerespectarea regulilor de ordine (potrivit secţiunii 29 par. (2)–(4) din Regulamentul Folketing-ului).

Lipsa răspunderii începe de la data mandatului, până la încheierea acestuia, oferind protecţia împotriva urmăririi penale pentru opiniile exprimate în exercitarea mandatului. 

Inviolabilitatea, reglementată în aceeaşi secţiune din Constituţie, alături de lipsa răspunderii, se aplică tuturor procedurilor judiciare, penale şi civile, acoperind doar delictele, cu excepţia celor cu caracter minor (cum ar fi amenzile administrative), protejând parlamentarii împotriva arestării, deţinerii şi de la demararea procedurilor judiciare împotriva acestora. Totuşi, inviolabilitatea parlamentarilor nu se aplică şi în privinţa percheziţiilor la domiciliu. 

Derogările privesc flagrantul delict, pentru care este necesară aprobarea Parlamentului. De asemenea, inviolabilitatea nu exclude posibilitatea chemării parlamentarilor în instanţă în calitate de martori. Potrivit secţiunii 57 din Constituţie, Parlamentul poate ridica imunitatea parlamentară (inviolabilitate), parlamentarul în cauză nefiind necesar să fie audiat, iar împotriva acelui vot acordat de Parlament neexistând vreo cale de atac. 

Protecţia acordată prin inviolabilitate se aplică de la începutul mandatului, chiar şi pentru procedurile judiciare demarate împotriva parlamentarului pentru fapte anterioare alegerii. 

În situaţia unei arestări sau deţineri, parlamentarul în cauză nu este autorizat să participe la lucrările Parlamentului. 

Participarea la lucrările Parlamentului
Participarea la lucrările Parlamentului nu este obligatorie, nici în situaţia şedinţelor în plen şi nici a şedinţelor din cadrul comisiilor. Regulamentul Parlamentului nu precizează sancţiunile aplicabile pentru absenţă, reglementând însă acordarea permisiunii de a lipsi de la şedinţe (secţiunea 41 par. (3)), pentru diverse cauze: stare de sănătate, deplasare temporară în străinătate, ca urmare a cumulării mandatului de parlamentar cu funcţia de ministru, pentru concediu de maternitate.

Regulile disciplinare
Regulile disciplinare aplicabile parlamentarilor sunt conţinute în secţiunile 29–31 din Regulamentul Folketing şi includ: chemarea la ordine, suspendarea dreptului la cuvânt, refuzul dreptului la replică, suspendarea şedinţei (toate acestea fiind reglementate în secţiunea 29 din Regulamentul Folketing). Preşedintele Parlamentului este abilitat să dispună aceste măsuri, cu excepţia celei din urmă, pentru care este necesar votul Parlamentului. 

6. ESTONIA

Parlamentul Estoniei (Riigikogu) este unicameral.

Indemnizaţii, facilităţi şi servicii

Parlamentarii au dreptul la paşaport diplomatic. 

În temeiul art. 57 din Constituţie, parlamentarii primesc un salariu de bază, la care se adaugă o alocaţie de reprezentare, având un cuantum de 20% din salariul de bază. Aceste venituri sunt scutite de la impozitare. 

Alte facilităţi includ: secretariat, asistenţi pentru grupurile parlamentare, cazare, în situaţia în care domiciliul parlamentarului nu se află în Tallin, servicii poştale şi telefonice, transport. Cheltuielile cu transportul se rambursează doar pentru călătoriile efectuate pe teritoriul Estoniei şi cuprind: serviciile de taxi, transportul în comun şi cheltuielile cu benzina.  

Parlamentarii beneficiază de un sistem special de pensii, cu condiţia să fi fost cel puţin trei ani membri în Riigikogu şi să fi avut cel puţin 25 de ani vechime în muncă. Pensiile sunt şi ele supuse impozitului pe venitul individual. De asemenea, se asigură pensie soţului supravieţuitor, în situaţia în care acesta se afla în întreţinerea membrului Parlamentului. 
Membrii Riigikogu au dreptul şi la o indemnizaţie de sfârşit de mandat, care este egală cu salariul de parlamentar, dar această indemnizaţie nu va putea fi primită decât pe o perioadă de maximum de şase luni. 
Declaraţiile de avere şi interese

Legea anticorupţie, adoptată în 1999, cu modificările şi completările ulterioare, se aplică şi membrilor Riigikogu. În temeiul acestei legi, exisă obligaţia de declarare a intereselor economice, obligaţie care urmăreşte controlul posibilelor conflicte de interese (secţiunea 7). Declaraţia de interese economice trebuie să cuprindă, în sensul secţiunii 9, următoarele:

- bunurile imobile;

- vehiculele înmatriculate;

- participaţiile, reprezentând valori mobiliare (certificate la fonduri de investiţii, titluri, obligaţiuni convertibile, cupoane de privatizare, certificate tip „option” etc.), acţiuni;

- creanţe şi garanţii la bănci şi la alte persoane, dacă volumul acestora depăşeşte valoarea a 6 salarii lunare sau 50000 coroane;

- alte obligaţii (leasing, contracte de garantare, ipoteci etc.), în acelaşi cuantum;

- alte venituri (salarii şi remuneraţii adiţionale, incluzând remuneraţii primite ca urmare a participării la organisme de conducere şi control, dobânzi, pensii etc.);

- depozite bancare;

- venituri impozabile (care trebuie completate pe baza declaraţiei de venituri pentru anul precedent, declaraţie depusă la administraţia fiscală);

- venituri din dividende (care urmează procedura anterioară). 

Declaraţia trebuie prezentată anual, în termen de o lună de la expirarea termenului de depunere a declaraţiilor de venit sau în termen de o lună de la data începerii mandatului. De asemenea, există obligaţia de actualizare a declaraţiei, în situaţia în care compoziţia şi structura proprietăţii declarate anterior se modifică în mod substanţial (secţiunea 13 din lege). 
[2]
Declaraţiile parlamentarilor trebuie depuse la o comisie desemnată de către Riigikogu, în sensul secţiunii 14(1) din lege. Informaţiile prezentate în declaraţiile membrilor Parlamentului se publică într-o anexă a Gazetei de Stat (Riigi Teataja Lisa), potrivit secţiunii 15(2).

Trebuie precizat şi faptul că nedepunerea declaraţiei în termenul precizat de lege atrage răspunderea disciplinară, în temeiul legii.

Incompatibilităţile de funcţii

Potrivit art. 63(1) din Constituţie, un membru al Parlamentului nu poate deţine nici o altă funcţie publică. 

În situaţia în care un membru al Parlamentului este numit în Guvern, mandatul parlamentar este suspendat, acesta urmând a fi reluat la data încetării exercitării funcţiilor în calitate de membru al Guvernului (art. 64(1) din Constituţie). 

Par. (2) al art. 64 din Constituţie instituie sancţiunea pierderii mandatului parlamentar în situaţia asumării unei alte funcţii publice. 

În ambele situaţii menţionate anterior, numirea unui parlamentar ca membru al Guvernului ori incompatibilitatea mandatului parlamentar, se desemnează un supleant care exercită drepturile şi obligaţiile în calitate de membru al Parlamentului (art. 64(3) din Constituţie). 

Art. 75 din Constituţie precizează că restricţiile primirii de către parlamentari a altor venituri în afara remuneraţiei din partea Parlamentului se instituie prin lege. 

Legea privind regulile interne ale Parlamentului, adoptată în 1992, cu modificările şi completările ulterioare, dispune în secţiunea 1(2), încetarea contractului de muncă al unei persoane care este ales membru al Parlamentului, cel mai târziu în ziua anterioară celei de depunere a jurământului în calitate de parlamentar. 

În sensul secţiunii 7 din lege, un membru al Riigikogu nu poate deţine nici o altă funcţie publică: Preşedinte al Republicii, o funcţie în cadrul Guvernului, funcţia de prim ministru, conducător al unei agenţii guvernamentale sau al unui alt organ al administraţiei publice, preşedinte al Băncii Estoniei, membru al forţelor armate. Excepţia de la această regulă priveşte numirea de către Riigikogu a respectivului parlamentar într-un organism sau consiliu, situaţie care nu este considerată a fi funcţie publică. 

De asemenea, parlamentarul nu poate:

- activa drept primar al unei comune sau municipalităţi, membru al consiliului local sau oficial al unui organ al administraţiei publice locale; 

- primi venituri salariale în calitate de membru al unui organ de administrare al unei asociaţii comerciale;

- fi membru al Parlamentului European.

În sensul Legii anticorupţie, asupra parlamentarilor operează restricţii cu privire la alte funcţii şi activităţi, în afara mandatului parlamentar, restricţii reglementate în legislaţia specifică asupra activităţilor Parlamentului. 

Parlamentarul, în sensul secţiunii 22 din Legea anticorupţie, nu poate accepta alte remuneraţii. Astfel, în situaţia în care acea persoană trebuie să adopte decizii sau să îndeplinească anumite activităţi în mod gratuit, nu poate cere sau accepta o remuneraţie, în bani, în natură sau sub forma unui favor. O regulă asemănătoare se referă la interdicţia de a solicita sau de a accepta o remuneraţie mai mare decât cea obişnuită, dacă serviciile realizate în calitatea oficială sunt remunerate. 

Imunitatea parlamentară

Lipsa răspunderii penale, civile şi disciplinare este reglementată în art. 62 din Constituţie. Lipsa răspunderii este limitată la opiniile exprimate oral sau în scris de către parlamentari, în plen, în comisii sau în alte organisme parlamentare, precum şi la voturile din Parlament. 

Excepţiile privesc calomnia şi defăimarea. 

Lipsa răspunderii acoperă durata mandatului, începând din prima zi a mandatului, şi oferă, ulterior expirării acestuia, protecţie împotriva urmăririi penale pentru opiniile exprimate în cursul exercitării mandatului. 

Inviolabilitatea, precizată în art. 76 din Constituţie, priveşte doar urmărirea penală, acoperind toate infracţiunile, cu excepţia ofenselor cu caracter minor, care nu implică procedura penală, şi protejează parlamentarii doar în privinţa demarării urmăririi penale. De asemenea, acel articol constituţional precizează că propunerea de începere a urmăririi penale se înaintează de către cancelarul de justiţie
[3] şi este necesar votul majorităţii membrilor Parlamentului. 

De la această regulă nu există excepţii. 

Inviolabilitatea nu împiedică chemarea parlamentarului în instanţă în calitate de martor, iar protecţia este acordată doar pe durata mandatului şi nu acoperă procedurile judiciare demarate împotriva respectivei persoane înainte de alegerea sa în Parlament. 

Imunitatea parlamentară (inviolabilitatea) poate fi ridicată, în temeiul procedurii menţionate în art. 76 şi 139(3) din Constituţie. În această situaţie, parlamentarul în cauză nu poate fi ascultat, iar împotriva deciziei adoptate de către plenul Parlamentului nu există cale de atac. 

În plus, Parlamentul nu poate condiţiona urmărirea penală şi/sau detenţia parlamentarului în cauză şi nici nu poate suspenda urmărirea penală şi/sau detenţia acestuia. 

În situaţia arestării preventive sau deţinerii, parlamentarul în cauză nu este autorizat să participe la şedinţele Parlamentului. 

Participarea la lucrările Parlamentului

Participarea la lucrările Parlamentului, în plen, comisii şi în cadrul altor organisme parlamentare este obligatorie. 

Referitor la sancţiunile aplicabile în situaţia absenţei de la lucrări, nu există sancţiuni pecuniare, ci doar publicarea în presă de date privind neparticiparea. 

Regulile disciplinare

Situaţiile specifice se referă la faptul că parlamentarul nu poate fi acuzat de ofensarea sau insultarea Parlamentului. 

Potrivit secţiunii 66 din Legea privind regulamentul Parlamentului, preşedintele de şedinţă trebuie să asigure ordinea în plen. 

Parlamentarii au dreptul la formularea unui protest, în privinţa unui aspect aflat sau nu pe ordinea de zi, situaţie în care Preşedintele trebuie să îl înscrie la cuvânt.

Codul de conduită

Nu există un cod de conduită destinat în mod particular parlamentarilor. Pe de altă parte, Anexa 1 la Legea anticorupţie conţine „Codul de conduită al funcţiei publice”, aplicabil tuturor oficialilor, inclusiv membrilor Parlamentului. Codul este structurat în 20 de puncte. 

Oficialul se află în serviciul cetăţenilor, activităţile sale bazându-se pe respectul Constituţiei. Autoritatea publică trebuie exercitată doar în interes public şi în conformitate cu legea. Exercitarea autorităţii implică răspunderea, iar, pe de altă parte, aceasta este considerată o activitate publică. Oficialul trebuie să fie pregătit să adopte decizii impopulare în interes public, el trebuind să atragă o participare cât mai largă a cetăţenilor în exercitarea autorităţii. Oficialul trebuie să subordoneze interesele sale interesului public. 

Oficialul este obligat să adopte decizii întemeiate pe criterii publice şi general înţelese. Totodată, acesta trebuie să evite apariţia unei situaţii de suspiciune în privinţa imparţialităţii şi obiectivităţii sale în examinarea aspectelor controversate. El este obligat să utilizeze informaţiile de care ia cunoştinţă în exercitarea sarcinilor sale oficiale şi doar în interes public.

7. FINLANDA

Parlamentul Finlandei (Eduskunta) este unicameral. 

Indemnizaţii, facilităţi şi servicii

Parlamentarilor li se acordă paşaport oficial.

Membrii Parlamentului primesc un salariu lunar (secţiunea 16 din Legea Parlamentului). Alături de acesta, preşedinţii comisiilor parlamentare primesc un supliment de venit (diferenţiat în funcţie de comisie, preşedinţii Comisiei pentru afaceri europene, Comisiei constituţională, Comisiei pentru afaceri externe şi Comisiei de finanţe având dreptul la un spor mai mare, în comparaţie cu preşedinţii celorlalte comisii). De asemenea, Preşedintele şi vice-preşedinţii Parlamentului şi liderii de grupuri parlamentare primesc un astfel de spor la salariu (cu condiţia ca respectivul grup să aibă peste 2 membri). 

Parlamentarii au dreptul la o compensare a cheltuielilor, care nu este supusă impozitării, pentru cheltuielile în legătură cu activităţile parlamentare. Compensarea se calculează drept procent din salariul brut al funcţionarilor publici dintr-o anumită clasă, în funcţie de domiciliul fiecărui parlamentar. 

De asemenea, aceştia beneficiază de transport intern gratuit, în legătură cu activităţile parlamentare. 

Parlamentarii, alături de miniştri şi de membrii Parlamentului European beneficiază de un sistem de pensii special. Vârsta de pensionare este de 65 de ani, existând şi posibilitatea primirii unei pensii pentru situaţiile de pierdere a capacităţii de muncă (invaliditate) înainte de vârsta menţionată. Pensiile membrilor Parlamentului, ale miniştrilor şi membrilor Parlamentului European sunt plătite direct din bugetul de stat. Aceste persoane plătesc contribuţii la fondul de pensii în cuantum asemănător celorlalţi salariaţi din Finlanda. 

Incompatibilităţile de funcţii  

Secţiunea 27(3) din Constituţie şi art. 9 din Legea Parlamentului dispun că persoanele care deţin anumite funcţii, precum cancelarul de justiţie
[4], adjunctul acestuia, judecătorii Curţii Supreme şi cei ai Curţii Administrative Supreme, Obudsmanul parlamentar şi adjunctul acestuia, procurorul general, nu pot fi parlamentari. Mandatul parlamentar încetează în situaţia în care aceştia sunt desemnaţi în aceste funcţii, ori aleşi drept Ombudsman parlamentar sau adjunct al acestuia. În plus, mandatul parlamentar este incompatibil cu funcţiile exercitate în forţele armate (secţiunea 27(2) din Constituţie).

Potrivit secţiunii 44 din Legea Parlamentului, un membru Consiliului de Stat nu poate fi membru al unei comisii parlamentare. De asemenea, o persoană ale cărei acte oficiale sunt supuse controlului unei comisii sau care are un interes personal nu poate participa la examinarea acelei probleme în cadrul unei comisii. 

Mandatul parlamentar se suspendă în situaţia în care acea persoană activează în calitate de membru al Parlamentului European. Suspendarea mandatului are loc şi pe durata serviciului militar, ori pentru alte situaţii asupra cărora Parlamentul este chemat să decidă, la cererea persoanei în cauză. (secţiunea 28 din Constituţie). 

Referitor la conflictul de interese, secţiunea 42 din Constituţie dispune că un parlamentar nu poate participa la examinarea şi adoptarea unei decizii într-o problemă care îl priveşte personal. Totuşi, persoana în cauză poate participa la dezbaterea unor astfel de probleme în plenul Parlamentului. În plus, un parlamentar nu poate participa la lucrările unei comisii, prin care se urmăreşte examinarea modului de îndeplinire a sarcinilor sale oficiale. 

Imunitatea parlamentară 

Lipsa răspunderii pentru opiniile exprimate de parlamentari este reglementată în secţiunile 13 şi 57(3) din Legea Parlamentului. Aceasta priveşte votul din cadrul Parlamentului şi luările de poziţie, exprimate oral sau în scris în legătură cu activitatea acestor membri (atât în cadrul, cât şi în afara Parlamentului). Lipsa răspunderii poate fi ridicată cu votul unei majorităţi de cinci şesimi din numărul parlamentarilor, precum şi în situaţia comiterii unor delicte (secţiunea 58 din Legea Parlamentului). Lipsa răspunderii începe din ziua dobândirii mandatului. 

Inviolabilitatea (secţiunea 14(1) din aceeaşi lege) are în vedere toate infracţiunile  comise şi asigură protecţia parlamentarilor faţă de arestarea preventivă şi de interdicţia de a circula. În toate celelalte situaţii, Preşedintele Parlamentului trebuie informat de urgenţă cu privire la arestare şi deţinere. Derogările se referă la flagrantul delict, comiterea unei infracţiuni pentru care sancţiunea minimă este închisoarea de cel puţin 6 luni, cazuri în care parlamentarul poate fi arestat. Parlamentul poate dispune, prin vot, ridicarea imunităţii parlamentare (a inviolabilităţii).

Participarea la lucrările Parlamentului

Participarea la lucrările Parlamentului, în plen şi în comisii, nu este obligatorie (secţiunea 64 din Procedura Parlamentului). Totuşi, neparticiparea atrage diminuarea corespunzătoare a salariului şi chiar pierderea mandatului (secţiunea 17(1) din Legea Parlamentului) sau, în mod corespunzător, dacă este vorba de şedinţele unei comisii parlamentare, reducerea salariului şi, eventual, pierderea calităţii de membru al respectivei comisii (secţiunea 51(3) din Legea Parlamentului). Excepţia de la regulă, în privinţa participării la lucrările comisiei se referă la prezentarea unei justificări sau obţinerea unui acord în acest sens.

Parlamentul este competent să analizeze aceste situaţii şi să impună sancţiuni. 

O regulă distinctă este cea din secţiunea 28(3) din Constituţie, conform căreia, în situaţia în care un parlamentar îşi neglijează în mod esenţial şi repetat sarcinile care îi revin, Parlamentul poate, ulterior obţinerii unui aviz de la Comisia constituţională, să îl demită din funcţie sau să îl suspende pentru o anumită perioadă, printr-o decizie adoptată cu cel puţin două treimi din voturile exprimate. 

Regulile disciplinare sunt reglementate de secţiunile 55(1) şi 58 din Legea Parlamentului şi de secţiunea 39 din Procedura Parlamentului. Acestea sunt: chemarea la ordine, atragerea atenţiei asupra relevanţei luării de poziţie, refuzul acordării cuvântului, avertismentul, posibilitatea de chemare în instanţă pentru acel parlamentar. Autoritatea care poate dispune impunerea acelor sancţiuni este Preşedintele Parlamentului, ultima instanţă fiind Parlamentul, în întregul său, inclusiv pentru situaţia comiterii unei infracţiuni sau insulte. 

8. Franţa 

Parlament bicameral alcătuit din Adunarea Naţională şi Senat. 

Indemnizaţii, facilităţi şi servicii

Indemnizaţiile cuvenite parlamentarilor sunt stabilite prin Ordonanţa nr.58-1210 din 13 decembrie 1958. Indemnizaţia de bază se calculează prin raportare la modul de salarizare a funcţionarilor publici superiori. Indemnizaţia de bază este egală cu media dintre cel mai mic salariu şi cel mai mare salariu pentru această categorie de persoane, adică echivalentul salariului unui consilier de stat cu o vechime în funcţie mai mică de un an. La aceasta se adaugă indemnizaţia pentru cazare în valoare de 3%. Conform art.2 din ordonanţa amintită, indemnizaţia de parlamentar se completează cu o aşa numită „indemnizaţie pentru funcţie”, al cărei cuantum este egal cu o pătrime din indemnizaţia de parlamentar, majorată cu indemnizaţia de cazare. 

Conform Legii organice nr.92-175 din 25 februarie 1992, deputaţii titulari de mandate sau funcţii elective locale nu pot cumula indemnizaţiile aferente acestor mandate sau funcţii cu indemnizaţia parlamentară de bază, decât în limita a o dată şi jumătate din aceasta din urmă. 

Beneficiile familiale dobândite de parlamentari sunt echivalente celor din regimul general al salariaţilor. 

Cheltuielile de secretariat şi cu exercitarea mandatului
Pentru a face faţă diverselor cheltuieli legate de exercitarea mandatului care nu sunt rambursate direct de către Adunare, deputaţii beneficiază de o indemnizaţie specială. Deputaţii dispun în plus şi de un credit destinat remunerării colaboratorilor, credit calculat în principiu pentru trei persoane. Deputatul sau senatorul are calitatea de angajator: el recrutează, destituie, stabileşte condiţiile de lucru şi salariul personalului. 

Facilităţile pentru călătorii

Parlamentul pune la dispoziţia membrilor săi cartele nominale de acces gratuit la întreaga reţea feroviară SNCF, la clasa întâi, pe întreg teritoriul naţional. 

Pentru deplasările în Paris şi în regiunea pariziană, Adunarea şi Senatul dispun de câte un număr de 20 de maşini destinate cu prioritate deplasărilor delegaţiilor oficiale, precum şi deplasărilor impuse de lucrările legislative. 

Pentru deplasările aeriene, Parlamentul decontează anual 40 de călătorii dus-întors între Paris şi circumscripţii şi şase călătorii dus-întors, în afara circumscripţiilor. 

Cheltuielile pentru serviciile de telefonie(fax) şi curierat cad în sarcina Camerelor. Membrii Parlamentului pot beneficia, la cerere, şi de o sumă forfetară globală pentru comunicaţii, care să le permită plata cheltuielilor pentru cinci linii telefonice (fixe sau mobile) şi pentru un abonament de acces la internet sau pentru patru linii telefonice şi două abonamente de acces la internet. 

Cheltuielile cu corespondenţa de natură parlamentară, adică cea scrisă de un deputat/senator pentru exercitarea mandatului legislativ, sunt suportate de Cameră; nu fac parte din această categorie corespondenţa de ordin privat şi corespondenţa cu caracter general sau colectiv (invitaţii, cărţi de vizită, broşuri).

Asigurările sociale şi pensiile

Deputaţii sunt în mod obligatoriu înscrişi la fondurile de asigurări sociale ale Adunării Naţionale, regim special creat de Biroul Adunării Naţionale în 1948 şi administrat de un comitet de gestiune format din trei chestori şi un reprezentant din fiecare grup politic. 

Aceste fonduri asigură asistenţa pentru cazuri de boală, maternitate, precum şi alocaţiile pentru caz de deces.

Casa de pensii a deputaţilor, înfiinţată printr-o rezoluţie a Camerei Deputaţilor din 23 decembrie 1904, se finanţează din cotizaţiile de la indemnizaţiile parlamentare şi dintr-o subvenţie de la bugetul Adunării. 

Dreptul la pensie se poate exercita de la vârsta de 60 de ani. 

Senatorii sunt de asemenea înscrişi în mod obligatoriu la Casa autonomă de pensii a foştilor senatori, conform unei rezoluţii a Senatului din 28 ianuarie 1905. Această instituţie asigură şi pensiile soţilor văduvi şi ale copiilor minori ai foştilor senatori. 

Declaraţiile de avere şi interese

Conform art. LO135-1din Codul electoral, deputaţii sunt obligaţi să depună la Comisia pentru transparenţa financiară a vieţii politice, în termen de două luni de la data începerii mandatului, o declaraţie cu privire la situaţia patrimonială. Deputaţii sunt obligaţi să comunice Comisiei, pe durata exercitării mandatului şi ori de câte ori consideră necesar, toate modificările importante care intervin în situaţia lor patrimonială. Aceleaşi obligaţii incumbă şi senatorilor. 

Pentru membrii Adunării Naţionale şi ai Senatului, interesele care trebuie declarate sunt următoarele: activităţile de orice natură ar fi ele, remunerate sau nu; proprietăţile şi coproprietăţile, inclusiv cele aparţinând soţului/soţiei; sumele obţinute din campania electorală şi cheltuielile efectuate în timpul campaniei. Aceste sume trebuie să aibă avizul unui membru din asociaţia contabililor. În situaţia activităţilor remunerate sau nu, declaraţiile se vor face în două luni de la începutul mandatului, dar şi în timpul acestuia, ori de câte ori apare o schimbare a situaţiei financiare a parlamentarului.

Organismele responsabile cu înregistrarea sunt Comisia pentru transparenţă financiară şi Comisia naţională pentru finanţarea campaniei electorale, care intervin în funcţie de interesele care trebuie declarate.

În cazul activităţilor remunerate sau nu, dacă membrul Parlamentului nu semnează nici o declaraţie, atunci se consideră că a renunţat la mandatul politic.

Incompatibilităţile de funcţii 

Incompatibilitatea mandatului politic cu o funcţie publică non-electivă

Codul electoral stipulează incompatibilitatea mandatului de deputat /senator cu următoarele funcţii: preşedinte şi membru în consiliul de administraţie, director general şi director general adjunct, exercitate în cadrul întreprinderilor naţionale şi instituţiilor publice naţionale. Consiliul Constituţional a opinat că incompatibilitatea enunţată de Codul electoral se aplică doar acelor funcţii exercitate în sânul societăţilor publice naţionale, nu şi celor din cadrul întreprinderilor publice locale.
Incompatibilitatea între statutul de funcţionar şi mandatul de parlamentar cunoaşte două excepţii referitoare la profesorii titulari de catedră sau însărcinaţi cu conducerea lucrărilor de cercetare şi miniştrii cultelor şi delegaţii guvernului în administraţia cultelor din departamentele din Alsace-Moselle. Situaţia în care guvernul însărcinează parlamentarii cu o misiune pe o durată determinată ( ambasadori, prefecţi, guvernatori) constituie o derogare de la principiul incompatibilităţii cu funcţiile publice. Codul electoral stipulează însă că acest tip de cumul de funcţii nu poate dura mai mult de 6 luni. Cu toate acestea, Primul-ministru este acela care stabileşte caracterul temporar al misiunii cu care este însărcinat parlamentarul. De asemenea, exercitarea funcţiilor conferite de un stat membru al Uniunii Europene, de un alt stat străin ori de către o organizaţie internaţională şi remunerate din fondurile acestora este incompatibilă cu mandatul de deputat sau senator.

Incompatibilitatea cu alte funcţii elective

În privinţa reglementării cumulului de mandate elective, prima interdicţie are în vedere mandatul de deputat şi cel de senator. Această incompatibilitate nu este o cauză de ineligibilitate, dar orice deputat ales senator sau orice senator ales deputat încetează prin acest fapt să mai facă parte din prima adunare al cărei membru era. Mandatul de parlamentar este incompatibil şi cu funcţia de membru în Consiliul economic şi social, de membru în Consiliul guvernamental al teritoriilor de peste mări sau de membru în Consiliul Superior al Magistraturii.

Legea organică nr.2000-294 din 5 aprilie 2000, referitoare la incompatibilităţile între mandatele electorale, modifică Codul electoral, menţionând că mandatul de deputat este incompatibil cu următoarele funcţii elective: deputat în Parlamentul european, consilier regional, consilier al Adunării Corsicii, consilier general, consilier al Parisului, consilier municipal al unei comune cu cel puţin 3500 de locuitori. În 30 de zile de la data la care s-a declanşat situaţia de incompatibilitate, deputatul în cauză are dreptul să aleagă între cele două mandate incompatibile. 

Incompatibilitatea cu activităţile din sectorul privat

În Franţa, dacă se interzice, în principiu, cumulul mandatului parlamentar cu o funcţie publică, nu la fel stau lucrurile atunci când un deputat sau senator exercită o activitate în sectorul privat. În acest caz există însă câteva excepţii. 

Codul electoral interzice parlamentarului să înceapă exercitarea unei activităţi de consiliere pe care nu o avea înainte de începerea mandatului. 

În al doilea rând, acelaşi cod interzice oricărui deputat/senator să se folosească de numele şi calitatea sa în materialele publicitare ale instituţiilor financiare/bancare, industriale sau comerciale. Fondatorii, directorii sau preşedinţii societăţilor cu obiect comercial, industrial sau financiar, care au folosit sau au permis să se folosească numele şi/sau calitatea unui parlamentar în materiale publicitare, vor fi pedepsiţi cu închisoare de la 1 la 6 luni şi/sau amendă. 

Nu în ultimul rând, este limitată exercitarea profesiei de avocat acelor persoane care deţin un mandat parlamentar. În acest sens, avocaţilor li se interzice să pledeze în cazurile în care statul este parte în proces. Astfel, se interzice avocatului înscris în barou şi învestit cu mandat de deputat/senator să îndeplinească, direct sau prin intermediul unui asociat, colaborator sau asistent, vreun act care are legătură cu declanşarea urmăririi penale pentru infracţiuni împotriva naţiunii, a statului, a securităţii publice, ori în materia presei sau a finanţelor publice.

Parlamentarii avocaţi îşi pot exercita însă profesia în faţa Curţii Supreme de Justiţie şi în faţa Curţii de Justiţie a Republicii. Totodată, se interzice parlamentarului să îşi exercite profesia de avocat în interesul unei societăţi/ întreprinderi publice naţionale, al cărei avocat nu era înainte de începerea mandatului politic sau să pledeze împotriva statului, a societăţilor naţionale, a colectivităţilor sau instituţiilor publice. Legea organică care vizează avocaţii înscrişi în barou nu se aplică şi avocaţilor din Consiliul de Stat şi din Curtea de Casaţie.

Deputatul sau senatorul care nesocoteşte aceste interdicţii este considerat demis din oficiu de către Consiliul Constituţional, la cererea Biroului uneia din camere sau a Ministrului de justiţie, dar această sancţiune nu atrage după sine neeligibilitatea.

Mandatul de parlamentar este incompatibil şi cu funcţiile de conducere şi administrare în întreprinderile private: director de întreprindere, preşedinte al Consiliului de administraţie, preşedinte al Consiliului de supraveghere, administrator delegat, director general, director general adjunct. 

Pentru a se aplica principiul incompatibilităţii, întreprinderile private trebuie să aibă însă una dintre următoarele caracteristici:

- să se bucure de subvenţii din partea statului sau a unei colectivităţi publice; 

- să aibă obiect exclusiv financiar şi să facă apel la atragerea de capital din partea publicului. Asemenea societăţi sunt cele cotate la bursa de valori sau care , pentru plasarea titlurilor de orice fel, au recurs la bănci, instituţii financiare, agenţi de schimb sau la diferite procedee de publicitate. Legea 72-64/1972 a extins aplicarea incompatibilităţilor şi la funcţiile exercitate în filialele societăţilor vizate;

- activitatea lor să constea în executarea de lucrări şi prestarea de servicii în interesul şi sub controlul statului, al unei colectivităţi ori instituţii publice sau a unei întreprinderi naţionale sau străine;

- să aibă scop lucrativ şi drept obiectiv cumpărarea /vânzarea de terenuri destinate construcţiei de imobile, în vederea vânzării acestora.

Tot aici trebuie menţionate şi acele societăţi al căror capital, în proporţie de peste 50%, este deţinut de una din întreprinderile menţionate mai sus.

Parlamentarul care intenţionează să înceapă o activitate de conducere, administrare, supraveghere sau de reprezentare permanentă, remunerată şi în cadrul unei întreprinderi cu obiect economic, este obligat să ceară aprobarea biroului Camerei din care face parte. Această aprobare se acordă numai dacă activitatea respectivă nu este de natură a compromite independenţa parlamentarului în exercitarea mandatului politic.

Biroul trebuie să se pronunţe în termen de 15 zile de la depunerea cererii sau să sesizeze Consiliul constituţional. 

Imunitatea parlamentară 

Lipsa răspunderii pentru actele legate de exercitarea mandatului este stipulată în art.26 din Constituţie. Conform acestuia, nici un membru al Parlamentului nu poate fi urmărit, cercetat, arestat, reţinut sau judecat cu ocazia opiniilor sau voturilor exprimate în exercitarea mandatului de parlamentar. Lipsa răspunderii acoperă toate actele funcţiei parlamentare: intervenţiile şi voturile în şedinţele publice şi comisii, propunerile de lege, amendamentele, rapoartele sau avizele, întrebările, actele încheiate în cadrul unei misiuni conferite de instanţele parlamentare. 

Lipsa răspunderii are caracter absolut, întrucât nici o procedură nu o poate anula, şi permanent, întrucât este aplicabilă pe tot parcursul anului, chiar şi în perioadele dintre sesiuni, precum şi după încetarea mandatului parlamentar. 

Inviolabilitatea are menirea de a proteja exercitarea mandatului parlamentar de acele acţiuni penale îndreptate împotriva membrilor Parlamentului pentru acte înfăptuite ca simpli cetăţeni. Conform art.26 din Constituţie, membrii Parlamentului nu pot fi arestaţi sau supuşi vreunei alte măsuri privative ori restrictive de libertate, fără autorizaţia prealabilă a Biroului, excepţie făcând cazurile de flagrant delict sau condamnarea definitivă. În plus, arestarea, măsurile privative ori restrictive de libertate sau urmărirea penală se suspendă pe durata sesiunii, dacă Adunarea cere acest lucru. 

Cererea de autorizare a arestării sau a măsurilor restrictive ori privative de libertate este formulată de procurorul general de pe lângă Curtea de apel competentă şi trimisă de Ministerul de Justiţie Adunării Naţionale. Cererea este apoi analizată de o delegaţie a Biroului şi de către Birou în regim de confidenţialitate. Doar decizia Biroului este publicată în Jurnalul oficial. 

Participarea la lucrările Parlamentului

Nu este obligatorie pentru membrii Parlamentului participarea la şedinţele în plen.

La Adunarea Naţională, exceptând cazurile votului prin mandat, al votului pentru moţiunile de cenzură şi absenţele motivate, dacă pe durata unei sesiuni un membru al Parlamentului nu reuşeşte să participe la cel puţin două treimi din voturile publice, atunci acestuia i se va reţine o treime din salariul de parlamentar, pe durata sesiunii respective. Dacă un membru absentează la mai mult de jumătate din voturile publice, atunci reţinerea se va dubla (art.162 din Regulamentul Adunării Naţionale). Prezenţa deputaţilor la şedinţele comisiilor este obligatorie (art.43 din Regulamentul Adunării Naţionale). Dacă un deputat absentează la mai mult de o treime din şedinţele comisiei în cursul aceleaşi sesiuni ordinare, fără să se fi scuzat în prealabil sau fără să fi numit un înlocuitor în condiţiile legii, comisia informează Preşedintele Adunării, care constată demisia deputatului în cauză. Acesta din urmă este înlocuit şi nu poate face parte din nici o altă comisie în cursul anului; indemnizaţia pentru funcţie este redusă cu o treime, până la deschiderea următoarei sesiuni ordinare. 

La Senat, membrii Camerei se pot scuza pentru absentarea de la o anumită şedinţă. Senatorii pot cere un concediu, pe bază de declaraţie scrisă, motivată şi adresată Preşedintelui. Biroul Senatului aprobă cererea de concediu şi o supune atenţiei Senatului. Concediul ia sfârşit printr-o declaraţie personală, în formă scrisă. Pe toată durata concediului, senatorul în cauză nu are dreptul de delegare a voturilor (art.34 din Regulamentul Senatului). Prezenţa la reuniunile comisiilor este obligatorie(art.15 din Regulament). 

Senatorii aparţinând adunărilor internaţionale, precum şi senatorii membri ai unei comisii speciale pot, la cerere şi pentru durata lucrărilor adunărilor respective, ale comisiilor sau ale comisiei speciale, să fie scutiţi de prezenţa în comisia permanentă din care fac parte. În această situaţie ei sunt înlocuiţi de un alt membru al comisiei. Pentru trei absenţe consecutive şi nemotivate în comisia permanentă, biroul comisiei informează Preşedintele Senatului, care constată demisia senatorului; în plus, indemnizaţia pentru funcţie se reduce cu jumătate din cuantum, până la deschiderea sesiunii ordinare următoare. 

Regulile disciplinare 

Senat – sediul materiei se află în art.92-100 din Regulamentul Senatului.

Sancţiunile disciplinare aplicabile senatorilor sunt: chemarea la ordine, chemarea la ordine cu înscrierea într-un proces verbal, mustrarea simplă şi mustrarea cu excluderea temporară. 

Chemarea la ordine este efectuată doar de către Preşedintele Camerei. Sunt chemaţi la ordine senatorii care se fac vinovaţi de atacuri personale sau care tulbură ordinea în şedinţe. Senatorii care sunt chemaţi la ordine obţin cuvântul pentru a se justifica doar la sfârşitul şedinţei, dacă Preşedintele nu decide altfel. 

Chemarea la ordine cu înscrierea într-un proces verbal se aplică senatorului care, în cadrul aceleiaşi şedinţe, a fost deja supus procedurii de chemare la ordine. 

Mustrarea simplă se aplică senatorilor care:

· în urma unei chemări la ordine cu înscrierea într-un proces verbal nu s-au supus ordinelor Preşedintelui;

· au provocat răzmeriţă în Senat;

· au adresat colegilor injurii, provocări sau ameninţări;

· se fac vinovaţi de folosirea funcţiei pentru orice alt scop, în afara celui de exercitare a mandatului.

Mustrarea cu excluderea temporară din clădirea Senatului se pronunţă împotriva senatorilor care:

· s-au opus mustrării simple sau cărora li s-a aplicat deja de două ori mustrarea simplă;

· au recurs la violenţă în cadrul unei şedinţe publice;

· se fac vinovaţi de ultraj împotriva Senatului ori a Preşedintelui Senatului;

· se fac vinovaţi de injurii, provocări sau ameninţări la adresa Preşedintelui Republicii, a Primului ministru, a membrilor Guvernului şi adunărilor prevăzute în Constituţie;

· au primit deja mustrare simplă pentru folosirea funcţiei în alt scop decât acela de exercitare a mandatului şi se fac vinovaţi pentru o nouă încălcare a acestei interdicţii.

Mustrarea cu excluderea temporară atrage după sine şi interdicţia de a participa la lucrările Senatului şi de a reapărea în clădirea Senatului până la expirarea celei de a cincisprezecea zi de şedinţă care urmează celei în care s-a pronunţat sancţiunea. În situaţia în care senatorul în cauză refuză să se supună acestei măsuri, se procedează la suspendarea şedinţei Senatului, acest lucru atrăgând după sine o excludere de treizeci de zile a senatorului vinovat. 

Mustrarea simplă şi cea cu excludere temporară se pronunţă de către Senat prin ridicare de mâini şi fără dezbatere, la propunerea Preşedintelui. Mustrarea simplă atrage după sine reducerea indemnizaţiei parlamentare cu o treime, timp de o lună, precum şi neplata în totalitate a indemnizaţiei pentru funcţie. 

Pentru Adunarea Naţională sediul materiei cu privire la măsurile disciplinare se află în art.70-79 din Regulament, cu precizarea că aceste măsuri sunt similare celor de la Senat. 

Codul de conduită al membrilor Parlamentului nu există ca atare, aplicabile în materie fiind regulile disciplinare din cuprinsul Regulamentelor celor două Camere, art.LO135-1din Codul electoral şi Legea organică nr.82 din 6 aprilie 2000, cu privire la incompatibilitatea între mandatele elective. 

Asupra acestor acte normative nu vom mai reveni, întrucât am tratat despre conţinutul lor în cele de mai sus. 

Relaţiile membrilor Parlamentului cu grupurile de presiune

La Senat nu există vreo listă ori vreun registru în care să se înscrie grupurile de presiune. 

Grupurile sau organizaţiile profesionale care doresc să aibă acces în Senat, trebuie să adreseze Preşedintelui Camerei o cerere. Cererea este soluţionată de secretariatul general al preşedinţiei, care, pe lângă accesul în sediul Senatului, poate acorda accesul şi în sala de şedinţe, dacă grupul respectiv este considerat important şi reprezentativ (de ex. Baroul Paris, Camera notarilor, Adunarea permanentă a Camerelor pentru agricultură etc.). Cererea poate fi adresată şi Colegiului chestorilor care va elibera un permis de acces în sala de conferinţe şi în galeria busturilor, unde pot întâlni senatori. Colegiul chestorilor nu poate acorda accesul în sala de şedinţe. 

Regulamentul Senatului interzice constituirea, în cadrul Camerei, de grupuri al căror scop este apărarea intereselor private, locale ori profesionale. 

 La Adunarea Naţională activităţile de lobby nu sunt reglementate; nu există nici listă, nici registru de înscriere a grupurilor de presiune.

9. Germania

Parlament bicameral, alcătuit din Bundestag şi Bundesrat. 

Indemnizaţii, facilităţi şi servicii

Legea cu privire la statutul deputaţilor din 2002, cu modificările ulterioare, stipulează că membrii Bundestag-ului au dreptul la o indemnizaţie similară cu cea a unui judecător de la o instanţă federală superioară ori cu cea a unui ales local. 

Preşedintele Bundestag-ului primeşte în plus un spor egal cu indemnizaţia lunară menţionată mai sus, iar suplinitorul acestuia va primi un spor egal cu jumătate din această indemnizaţie. 

Pe lângă indemnizaţia menţionată, deputaţii vor primi compensaţii băneşti pentru:

· cheltuielile cu echipamentele şi comunicarea cu birourile din circumscripţii, incluzând aici şi cheltuielile cu chiriile, inventarul şi materialul de birotică, broşurile, presa şi serviciile poştale;

· cheltuielile suplimentare de la sediul Bundestag-ului şi cele pentru călătorii, exceptându-le pe cele externe;

· cheltuielile pentru călătoriile efectuate în scopul exercitării mandatului în interiorul federaţiei;

· alte cheltuieli generate de exercitarea mandatului.

Pe lângă toate acestea, membrii Bundestag-ului primesc o indemnizaţie anuală destinată angajării de personal, pe bază de contracte individuale de muncă. Pentru a primi această indemnizaţie, deputaţii trebuie să facă dovada angajării, cu precizarea că nu se admite angajarea propriului soţ ori a propriei soţii. Aceste persoane angajate în nume personal de deputaţi nu fac parte din rândul funcţionarilor publici. 

În materie de beneficii, deputaţii au următoarele drepturi:

· să folosească cu titlu gratuit toate mijloacele de transport ale Deutschen Bahn AG, în interiorul Germaniei, la clasa întâi şi în interesul exercitării mandatului de deputat;

· să primească, după expirarea mandatului, o compensaţie pentru vârstă, dacă au împlinit 65 de ani şi dacă au fost opt ani membri în Bundestag;

· să beneficieze de sistemul de pensii şi de subvenţiile pentru cheltuielile legate de sănătate. 

Indemnizaţiile rămase neîncasate din cauza decesului revin de drept moştenitorilor persoanei decedate.

Declaraţiile de avere şi interese

Conform Regulamentului Bundestag-ului, toţi membrii sunt obligaţi să declare în scris Preşedintelui toate activităţile pe care le-au exercitat înaintea mandatului de parlamentar, şi anume: profesia (în caz că au fost mai multe, se va indica ultima profesie exercitată); calitatea de membru într-un consiliu de conducere, într-un consiliu de supraveghere, într-un consiliu de administraţie, într-un consiliu consultativ sau în orice alt organism al unei societăţi comerciale ori întreprinderi exploatate sub o altă formă juridică;  calitatea de membru într-un consiliu de conducere, într-un consiliu de supraveghere, într-un consiliu de administraţie, într-un consiliu consultativ al unei colectivităţi ori instituţii publice; contractele cu privire la activităţi determinate şi la beneficiile financiare pe care membrii Bundestag-ului le-ar putea avea în timpul mandatului ori la finele acestuia. 

Toţi membrii Bundestag-ului sunt obligaţi să declare Preşedintelui, în scris, următoarele activităţi exercitate sau acceptate în timpul mandatului parlamentar: profesia, dacă deputatul nu a renunţat la exercitarea ei, în urma acceptării mandatului de parlamentar şi dacă ea diferă de declaraţia de mai sus; calitatea de membru într-un consiliu de conducere, într-un consiliu de supraveghere, într-un consiliu de administraţie, într-un consiliu consultativ sau în orice alt organism al unei societăţi comerciale ori întreprinderi exploatate sub o altă formă juridică; calitatea de membru într-un consiliu de conducere, într-un consiliu de supraveghere, într-un consiliu de administraţie, într-un consiliu consultativ al unei colectivităţi ori instituţii publice; calitatea de membru într-un consiliu de conducere sau în orice alt organism de administrare a unei asociaţii sau fundaţii, care nu este doar de interes local; funcţiile deţinute în asociaţii sau organizaţii similare; contractele de consultanţă ori reprezentare, care nu se înscriu în profesiile deja declarate; activităţile exercitate în afara profesiei şi a mandatului, în special acordarea de consultanţă de specialitate, publicaţiile şi conferinţele; contractele cu privire la activităţi determinate şi beneficiile financiare rezultate din acestea; deţinerea de participaţii la o societate de persoane sau de capital, dacă rezultă din acestea o influenţă economică importantă asupra întreprinderii. 

Membrii Bundestag-ului, care în schimbul unei remuneraţii reprezintă ca avocaţi Republica Federală Germană în faţa instanţelor de judecată şi nu numai, sunt obligaţi să declare Preşedintelui Bundestag-ului exercitarea acestei activităţi şi onorariile care depăşesc minimumul fixat de acesta. 

Membrii Bundestag-ului care reprezintă ca avocaţi o terţă persoană într-un litigiu împotriva Republicii Federale Germane, sunt obligaţi să declare acest lucru în faţa Preşedintelui Camerei, precum şi onorariile care depăşesc cuantumul minim stabilit de acesta. 

Aceste două dispoziţii se aplică reprezentării judiciare şi extrajudiciare, în special în favoarea ori împotriva colectivităţilor, instituţiilor ori fundaţiilor federale. 

Donaţiile de orice fel, evaluabile în bani, puse la dispoziţia membrilor Bundestag-ului pentru activitatea politică, fac obiectul unei contabilităţi separate. Donaţiile care depăşesc 5000€ într-un an calendaristic trebuie declarate Preşedintelui Bundestag-ului, împreună cu numele, adresa donatorului şi cuantumul total. 

Donaţiile unice sau multiple din partea unui singur donator, a căror valoare depăşeşte 10.000€ într-un an calendaristic, vor fi făcute publice de către Preşedintele Camerei, indicându-se suma totală şi sursa. 

Cadourile evaluabile în bani, primite de membrii Bundestag-ului în calitate de gazde ori invitaţi în timpul exercitării mandatului de parlamentar, trebuie declarate şi transmise Preşedintelui Camerei; membrii Bundestag-ului pot cere permisiunea de a le păstra. 

Conform Regulamentului Bundestag-ului, este interzisă orice referire la calitatea de membru în Bundestag, cu ocazia afacerilor personale ori comerciale. În situaţia în care se constată încălcarea de către un deputat a regulilor de conduită (dispoziţiile cu privire la declaraţiile de avere şi interese), Preşedintele Bundestag-ului deschide o anchetă, după ce a audiat în prealabil deputatul în cauză. El poate cere deputatului să completeze cu explicaţii suplimentare declaraţiile făcute anterior şi poate invita pe preşedintele grupului parlamentar, căruia deputatul îi aparţine, să ia poziţie. 
Incompatibilităţile de funcţii

Incompatibilitatea cu funcţiile publice non-elective

Funcţionarii şi magistraţii aleşi în Bundestag sunt scoşi la pensie din oficiu de la data acceptării mandatului şi doar pe durata acestuia, garantându-li-se dreptul la reintegrarea în funcţie. Pentru agenţii contractuali de drept privat, suspendarea contractului se substituie pensionării. Funcţionarul sau magistratul primeşte, pentru luna în cursul căreia acceptă mandatul de deputat în Bundestag, un salariu egal cu cel primit pentru exercitarea funcţiei pe care o deţinea, iar după expirarea acestui termen va primi şi o pensie specială.

Potrivit Codului de conduită al membrilor Bundestag-ului, aceştia sunt obligaţi să informeze în scris Preşedintele acestei Camere în legătură cu activitatea desfăşurată anterior dobândirii calităţii de deputat, precum şi cu activitatea lor în consilii de administraţie sau dacă au şi alte venituri.

Constituţiile landurilor Renania-Westfalia şi Saxonia Inferioară prevăd în mod expres că funcţia de ministru al landului este incompatibilă cu cea de deputat în Bundestag
[5].

Incompatibilitatea cu alte funcţii elective

Deputaţii aleşi în Bundestag renunţă, de regulă, la mandatele lor locale. Cumulul unui mandat federal în Bundestag cu un mandat local în Dietă (Landtag) este permis, dar în practică acest lucru se întâmplă destul de rar. În schimb, apartenenţa simultană la un Landtag (adunarea reprezentativă a landului) şi la Bundesrat este interzisă prin constituţiile anumitor landuri.

Funcţiile elective comunale sau de district şi cea de membru al unei adunări de la nivelul landului nu sunt motive de incompatibilitate.

Incompatibilitatea cu activităţile din sectorul privat

Nici o dispoziţie legislativă specială nu interzice membrilor Parlamentului să exercite activităţi private. Legea fundamentală tinde, însă, să ocrotească independenţa parlamentarilor faţă de interesele private. În plus, Bundestag-ul a adoptat în 1972 un Cod deontologic care se bazează pe principiul publicităţii oricăror activităţi profesionale principale sau accesorii ale parlamentarilor şi cuantumul remuneraţiilor, interzicând totodată îndeplinirea unor funcţii private care contravin eticii parlamentare. 

Potrivit codului, se vor declara toate contractele de asistenţă juridică, de mandat sau similare acestora încheiate cu asociaţii, societăţi, organizaţii şi persoane fizice, precum şi sumele obţinute din efectuarea de expertize sau din activităţi jurnalistice.

Imunitatea parlamentară

Art.107 din Regulamentul Bundestag-ului stipulează că reclamaţiile în materie de imunităţi se depun direct de Preşedintele Camerei, la Comisia pentru validare a alegerilor, imunităţi şi regulament. Această comisie defineşte principiile conform cărora cererile de ridicare a imunităţii vor fi soluţionate şi care vor servi ca bază pentru recomandările de decizie din fiecare caz în parte. În situaţia în care această comisie nu este încă formată, Preşedintele Bundestag-ului va depune direct Camerei o recomandare de decizie în materie de imunităţi. 

Conform art.46 din Legea fundamentală, deputaţii nu pot face obiectul urmăririlor judiciare sau disciplinare şi nici nu se poate pune în discuţie răspunderea acestora pentru voturile exprimate ori pentru declaraţiile făcute în cadrul Bundestag-ului ori într-una din comisii. Pentru actele pasibile de sancţiuni, deputaţii vor putea fi reţinuţi sau arestaţi doar cu acordul Bundestag-ului, excepţie făcând situaţia flagrantului delict. Aprobarea Bundestag-ului este necesară pentru toate restricţiile impuse libertăţii personale a deputaţilor. 

Participarea la lucrările Camerei

Conform Regulamentului Bundestag-ului, membrii acestuia sunt obligaţi să participe la lucrările Camerei, fie că aceste lucrări au loc în comisii/grupuri parlamentare, fie în plen. În acest sens, se întocmeşte o listă de prezenţă în care membrii Bundestag-ului trebuie să se înscrie în fiecare zi de şedinţă. 

Conform legii speciale cu privire la statutul membrilor Bundestag-ului, dacă un membru al Camerei nu se înscrie pe lista lucrărilor din comisii sau grupurile parlamentare, i se vor reţine 50€ din indemnizaţia globală. Dacă un membru al Bundestag-ului nu se va înscrie pe lista unei şedinţe plenare, reţinerea se va ridica la 100€. Dacă absenţa este cauzată de probleme medicale, reţinerea va fi doar de 20€, excepţie făcând situaţiile în care se impune îngrijirea medicală a femeii însărcinate ori a copilului bolnav de până la 14 ani. 

Concediile se acordă de către Preşedintele Camerei, iar durata lor nu poate fi una nedeterminată.

Regulile disciplinare

Preşedintele Bundestag-ului poate chema la ordine deputaţii recalcitranţi. Chemarea la ordine şi motivele care au stat la baza acesteia nu pot fi puse în discuţie în următoarele luări de cuvânt. Dacă un deputat a fost de trei ori chemat la ordine în timpul aceluiaşi discurs, Preşedintele Camerei îi va retrage cuvântul, fără posibilitatea de a-l recăpăta în legătură cu aceeaşi problemă şi în cursul aceleiaşi dezbateri. 

În situaţia în care un membru al Bundestag-ului aduce grave atingeri ordinii Camerei, Preşedintele poate dispune excluderea acestuia din sala de şedinţă, pentru toată durata dezbaterilor, chiar fără o prealabilă chemare la ordine. Înainte de închiderea şedinţei respective, Preşedintele va face cunoscut pentru cât timp deputatul în cauză va fi exclus. Membrii Bundestag-ului pot fi excluşi pentru cel mult 30 de zile de şedinţă. Persoana în cauză trebuie să părăsească imediat sala de şedinţă, iar în caz de nesupunere, Preşedintele îi va atrage atenţia că refuzul său va antrena o prelungire a termenului de excludere. 

Pe toată durata excluderii, deputatul în cauză nu va putea participa nici la şedinţele din cadrul comisiilor şi nu-şi va putea lua nici concediu în acea perioadă.

Împotriva chemării la ordine sau excluderii din şedinţă, deputatul în cauză poate face contestaţie, în scris, înaintea următoarei zile de şedinţă a Bundestag-ului. Bundestag-ul va decide fără dezbatere. Contestaţia nu are efect suspensiv. 

Codul de conduită

Codul de conduită este parte integrantă din Regulamentul Bundestag-ului şi cuprinde regulile cu privire la declaraţiile de avere şi interese. Asupra acestora nu vom mai reveni, întrucât le-am tratat anterior într-un capitol separat. 
Relaţiile membrilor Bundestag-ului cu grupurile de presiune
În faza proiectului de lege, organizaţiile şi grupurile interesate sunt invitate să ia parte la dezbateri şi la schimburile de opinii şi informaţii. 

Preşedintele Bundestag-ului păstrează o listă publică în care figurează toate grupurile care reprezintă interese faţă de Bundestag şi Guvernul federal. Reprezentanţii acestora pot fi audiaţi doar dacă se înscriu pe listă, indicând numele şi sediul grupului, componenţa conducerii şi a consiliului de administraţie, sfera de interes a grupului, numărul de membri, adresa biroului propriu de la sediul Bundestag-ului şi de la cel al Guvernului federal. Pe baza acestor informaţii, li se eliberează reprezentanţilor acestor grupuri de interese insigne de identificare. Simpla înscriere pe listă nu conferă dreptul de a fi audiat ori dreptul de a primi permis de liberă trecere. Lista grupurilor de interes se va publica în fiecare an în Buletinul federal.

10. Grecia

Parlament unicameral format din Camera Deputaţilor. 

Indemnizaţii, facilităţi şi servicii

Pe lângă salariul de bază, membrii Camerei Deputaţilor mai primesc următoarele beneficii:

· indemnizaţie pentru participarea la întruniri;

· alocaţie familială;

· servicii de secretariat;

· servicii de asistenţă: doi funcţionari publici şi un asistent;

· locuinţă de serviciu;

· servicii de pază (un poliţist);

· servicii poştale şi de telefonie gratuite;

· transport şi călătorii gratuite;

· alte beneficii - îngrijire medicală.

Pentru absenţele nejustificate la mai mult de cinci şedinţe pe lună, deputatului în cauză i se va reţine 1/30 din indemnizaţia lunară, pentru fiecare absenţă. 

Incompatibilităţile de funcţii

Conform art.57 din Constituţie, mandatul de deputat este incompatibil cu activitatea de proprietar, partener, acţionar, administrator, membru în consiliul de administraţie sau director general al unei societăţi care:

· întreprinde lucrări publice, furnizează servicii către sectorul public sau încheie contracte cu sectorul public;

· beneficiază de privilegii speciale;

· deţine sau administrează o staţie de radio ori televiziune sau publică un ziar de circulaţie naţională;

· închiriază pentru scopuri comerciale proprietăţi imobiliare aparţinând statului.

Mandatul de parlamentar este de asemenea incompatibil cu exercitarea oricărei alte profesii. 

Funcţia de membru în Biroul Camerei Deputaţilor este incompatibilă cu cea de ministru sau secretar de stat.

Imunitatea parlamentară

Art.61 din Constituţie prevede că un membru al Parlamentului nu poate fi urmărit, cercetat sau interogat pentru o opinie exprimată sau pentru un vot dat cu ocazia exercitării mandatului. 

Membrii Camerei Deputaţilor pot fi cercetaţi doar pentru calomnie şi doar cu permisiunea Parlamentului. Curtea de Apel este competentă să judece astfel de cauze. Dacă în 45 de zile de la primirea plângerii de către Preşedintele Camerei, Parlamentul nu se pronunţă, se consideră că permisiunea de a fi cercetat a fost respinsă definitiv. 

Membrii Parlamentului nu trebuie să fie chemaţi ca martori în legătură cu informaţiile pe care aceştia le deţin ca urmare a exercitării funcţiei de deputat sau ca martor împotriva persoanelor care le-au furnizat aceste informaţii. 

Pe durata mandatului parlamentar, deputaţii nu pot fi cercetaţi, arestaţi, reţinuţi, fără acordul prealabil al Parlamentului, excepţie făcând flagrantul delict. 

Conform Regulamentului Camerei Deputaţilor, cererile de atribuire a autorizaţiei de începere a urmăririi penale împotriva unui deputat se depun de către procurorul general şi sunt înscrise într-un registru special, în ordinea primirii lor. 

Cererile sunt imediat trimise de către Preşedintele Camerei, Comisiei pentru administraţie publică, ordine publică şi justiţie. Comisia examinează cererile şi îşi dă sau nu acordul pentru eliberarea autorizării de începere a urmăririi penale, într-un termen impus de către Preşedinte. După avizul Comisiei, cererile de începere a urmăririi penale sunt înscrise pe ordinea de zi a Adunării plenare a Camerei. Votul asupra acestora este secret. 

Participarea la lucrările Parlamentului 

Deputaţii sunt obligaţi să participe la şedinţele adunării plenare a Camerei, precum şi la cele ale comisiilor din care fac parte şi să fie prezenţi pe toată durata acestora. 

Înaintea fiecărei şedinţe se întocmeşte o listă de prezenţă, care trebuie semnată de către toţi deputaţii. Motivele care ar putea justifica absenţa de la şedinţe sunt stabilite prin decizie a Preşedintelui Camerei şi cu acordul Conferinţei Preşedinţilor. 

Pentru deplasările deputaţilor în străinătate în timpul zilelor de şedinţă plenară şi pentru o absenţă mai lungă de cinci şedinţe, este necesară o autorizaţie din partea Camerei. Numărul maxim de deputaţi autorizaţi să absenteze nu poate fi mai mare de 1/6 din numărul total al membrilor Camerei. Absenţele fără autorizaţie sunt considerate ca fiind nejustificate şi atrag după sine reţinerea a 1/30 din indemnizaţia lunară, pentru fiecare absenţă.

Aceste dispoziţii nu sunt aplicabile deputaţilor membri ai Guvernului. 

Regulile disciplinare 

Preşedintele Camerei poate lua măsuri disciplinare împotriva oricărui deputat care încalcă dispoziţiile Regulamentului sau care adoptă o conduită neadecvată în cadrul şedinţelor şi dezbaterilor din Cameră.  

Conduita neadecvată poate desemna: împiedicarea bunului mers al şedinţelor sau dezbaterilor ori perturbarea ordinii prin orice mijloace; întreruperea vorbitorilor fără consimţământul acestora şi fără autorizaţia Preşedintelui; luarea de cuvânt fără autorizaţia prealabilă din partea Preşedintelui; conduita indecentă prin acte sau afirmaţii; lipsa de respect faţă de Preşedinte şi Cameră ca întreg; nesupunerea faţă de ordinele Preşedintelui; utilizarea de expresii ofensatoare la adresa Preşedintelui Republicii, membrilor Camerei, Preşedintelui acesteia şi membrilor Guvernului; efectuarea de acte care denotă lipsă de respect faţă de Constituţie şi instituţiile politice.

Măsurile disciplinare aplicate deputaţilor care au o astfel de conduită pot fi:

· chemarea la ordine;

· retragerea dreptului la cuvânt;

· mustrarea pentru conduită „anti-parlamentară”;

· excluderea provizorie din cadrul şedinţelor.

Chemarea la ordine nu poate fi aplicată dacă deputatul în cauză îşi retrage cuvintele sau îşi exprimă regretul pentru acţiunile sale şi dacă acest lucru este considerat ca fiind satisfăcător.

Decizia Camerei de aprobare a moţiunii de mustrare pentru conduită „anti-parlamentară” atrage după sine şi reţinerea a ¼ din indemnizaţia lunară de deputat. 

Excluderea provizorie din şedinţă atrage după sine pierderea dreptului de a participa la şedinţele plenare şi la cele ale comisiilor, pe toată durata excluderii, precum şi reţinerea a jumătate din indemnizaţia lunară de parlamentar. Deputatul în cauză are doar dreptul de a participa la procedurile de vot prin apel uninominal şi la scrutinul secret; la finalul procedurii el este obligat să părăsească sala de şedinţă.

11. Irlanda   

Parlament bicameral, alcătuit din Dáil Éireann (Camera Reprezentanţilor) şi Seanad Éireann (Senatul). 

Indemnizaţii, facilităţi şi servicii

Legea cu privire la indemnizaţiile membrilor Oireachtas (Parlamentul Irlandei) datează din 1938, dar a suferit de-a lungul timpului o serie de amendamente.

Pe lângă salariul de bază, membrii Parlamentului primesc indemnizaţii compensatoare pentru cheltuielile efectuate cu: 

· asistenţa de secretariat;

· transportul;

· subzistenţa;

· călătoriile;

· cazarea în zona Dublinului;

· serviciile poştale şi de comunicaţii. 

Declaraţiile de avere şi interese

Sediul materiei se află în principal în Ethics in Public Office Act, din 1995.

Interesele care trebuie declarate de către toţi membrii Parlamentului sunt următoarele:

· activităţile remunerate;

· deţinerea de acţiuni sau obligaţiuni ori de alte titluri de investiţie, la o anumită societate sau întreprindere, dacă valoarea acestora depăşeşte 10.000£;

· funcţiile de director sau director adjunct în cadrul societăţilor;

· orice interes legat de vreun teren a cărui valoare depăşeşte 10.000£, exceptând terenul aferent propriei locuinţe;

· cadourile primite, cu excepţia celor din partea rudelor sau prietenilor, oferite din motive strict personale;

· serviciile furnizate de către o persoană la preţuri mai mici decât cele ale pieţei ori cu titlu gratuit, dacă valoarea comercială a serviciilor respective este mai mare de 500£;

· serviciile de transport, cazare, masă sau divertisment de care beneficiază cu titlu gratuit sau la un preţ mai mic decât cel al pieţei, exceptând însă transportul, cazarea, masa şi serviciile de divertisment de pe teritoriul statului sau cele furnizate în scopul îndeplinirii atribuţiilor de membru al Parlamentului;

· activităţile remunerate de lobbyist, consultant sau consilier pe probleme de afaceri publice ori politice;

· orice contract în care membrul Parlamentului a fost parte sau a fost în orice alt mod direct ori indirect interesat de furnizarea de bunuri sau servicii către unul din ministere sau către o altă instituţie publică, dacă valoarea acestor bunuri/servicii depăşeşte 5000£. 

Incompatibilităţile de funcţii
Nu pot fi membri ai Parlamentului persoanele care sunt angajate permanent în forţele armate şi de poliţie, funcţionarii publici, anumiţi funcţionari ai Uniunii Europene, Preşedintele Republicii, judecătorii şi Auditorul General.

Imunitatea parlamentară

Constituţia Irlandei stipulează că membrii ambelor Camere beneficiază de imunitate împotriva arestării, cu excepţia cazurilor de înaltă trădare, instigare la război împotriva statului propriu şi periclitarea păcii. De asemenea, membrii Parlamentului nu pot fi traşi la răspundere sau aduşi în faţa vreunei instanţe ori autorităţi din cauza afirmaţiilor făcute într-una din Camere. 

Regulile disciplinare

La Camera Reprezentanţilor, Preşedintele acesteia este cel care poate lua măsuri pentru menţinerea ordinii în cadrul lucrărilor. Membrii Camerei care aduc atingere ordinii pot fi obligaţi să se retragă din clădirea Adunării, pentru toată durata şedinţei. În situaţia în care un membru al Camerei nu se supune ordinelor Preşedintelui, acesta din urmă poate dispune suspendarea acestuia, fără dezbatere. Suspendarea nu scuteşte membrul Camerei de obligaţia de a participa la şedinţele comisiilor din care face parte.

Reguli disciplinare similare se regăsesc şi în Regulamentul Senatului. 

Codul de conduită

Ambele Camere ale Parlamentului au redactat coduri de conduită proprii, dar principiile impuse membrilor sunt similare.

Codurile de conduită stabilesc următoarele obligaţii pentru membrii Parlamentului:

· să depună toate eforturile pentru menţinerea încrederii cu care au fost învestiţi şi să promoveze prin acţiunile proprii interesul public;

· să colaboreze, în calitate de reprezentanţi ai cetăţenilor şi legiuitori, cu autorităţile implicate în administraţia publică şi în aplicarea legilor;

· să evite conflictele de interese;

· să nu solicite, să nu accepte ori primească vreun beneficiu financiar în schimbul promovării ori votării unui proiect de lege, a unei moţiuni pentru o rezoluţie sau a oricărui act supus Camerelor ori comisiilor acestora;

· să respecte Ethics in Public Office Acts şi să se familiarizeze cu legislaţia în materie şi cu liniile directoare pe care Comisia pentru disciplină şi Comisia pentru interesele membrilor le publică periodic;
· să nu accepte vreun cadou care ar putea crea un conflict de interese sau care ar putea afecta onestitatea şi imparţialitatea în îndeplinirea sarcinilor oficiale;
· să nu folosească informaţiile oficiale care nu au caracter public ori informaţiile dobândite cu titlu confidenţial în scopul obţinerii de beneficii pentru sine sau pentru altul. 
12. ITALIA

Parlamentul italian este bicameral, fiind compus din Senat (Senato) şi din Camera Deputaţilor (Camera dei Deputati).

Senat

Indemnizaţii, facilităţi şi servicii 

Facilităţile includ paşaport diplomatic pentru Preşedinte, vice-preşedinte şi preşedintele Comisiei pentru afaceri externe. Celorlalţi senatori li se acordă un paşaport oficial (art. 6(d) din Decizia ministerială din 30.12.1978).

Indemnizaţia include salariul de bază (art. 69 din Constituţie), supus impozitării. Cadrul juridic este stabilit de Legea nr. 1261 din 31 octombrie 1965 de stabilirea a indemnizaţiei acordate membrilor Parlamentului. Astfel, legea stabileşte că, alături de salariu, senatorii şi deputaţii au dreptul la rambursarea cheltuielilor de reprezentare şi de secretariat. Fiecare dintre Camere stabileşte acele cote astfel încât să nu depăşească a doisprezecea parte din cuantumul anual al venitului acordat magistraţilor cu funcţii de preşedinte al unei secţii a Curţii de casaţie (art. 1). De asemenea, parlamentarii au dreptul la diurnă pentru acoperirea cheltuielilor de întreţinere (art. 2). Cuantumul diurnei se reduce corespunzător pentru fiecare zi de absenţă a senatorului sau deputatului de la lucrările Parlamentului. 

Alte facilităţi includ posibilitatea unui secretariat, a unor asistenţi, ale căror costuri se suportă din suma forfetară alocată fiecărui parlamentar, servicii de telefonie, ale căror costuri se suportă din sumele alocate parlamentarilor, precum şi facilităţi de deplasare şi transport.  

Senatorii beneficiază de drepturi de pensii, existând obligaţia de a cotiza lunar cu un anumit procent din venitul brut la un fond special; la atingerea vârstei de 65 de ani (şi, cu titlu de excepţie, de la 60 de ani, în funcţie de durata în care a activat ca parlamentar), aceştia sunt îndreptăţiţi să primească o pensie din acest fond. 

Declaraţiile de avere şi interese

Cadrul juridic al declaraţiilor de avere este dat de Legea nr. 441 din 5 iulie 1982 privind publicitatea situaţiilor patrimoniale ale titularilor de mandate elective, care se aplică atât senatorilor, cât şi deputaţilor (art. 1 pct. 1). Astfel, aceştia au obligaţia, în termen de 3 luni de la alegerea lor, de a depune o declaraţie privind drepturile reale asupra bunurilor imobile şi activelor pe care le deţin, acţiunile ori participaţiile la societăţi comerciale. Declaraţia trebuie să cuprindă şi funcţiile pe care le deţin în cadrul societăţilor comerciale (administrator sau director). Declaraţia trebuie însoţită de o copie a ultimei declaraţii de venituri, supusă impozitului pe venit (art. 2 din acea lege). În termen de 3 luni de la încheierea mandatului, aceste persoane trebuie să prezinte variaţiile situaţiei patrimoniale, urmând aceeaşi procedură de depunere a unei declaraţii (art. 4).

Incompatibilităţile de funcţii 

Condiţiile de incompatibilitate cu funcţia de senator ori cu cea de deputat sunt stabilite prin lege, în temeiul art. 65 par. (1) din Constituţie. Pe de altă parte, nimeni nu poate fi membru al ambelor Camere în acelaşi timp (par. (2) al art. 65 din Constituţie).

Art. 3 din Legea 1261/1965 stabileşte faptul că parlamentarul nu are dreptul de a cumula indemnizaţia pe care o primeşte în această calitate cu venituri obţinute din îndeplinirea unor funcţii cu caracter administrativ, conferite de stat, de entităţi publice, de bănci cu capital public, de entităţi de drept privat care concesionează servicii publice, de entităţi private cu acţionariat de stat sau de societăţi comerciale care au raporturi de afaceri cu statul, cu regiunile, cu provinciile sau comunele. 

Legea nr. 60/1953 din 15 februarie 1953 reglementează incompatibilităţile parlamentare. Astfel, membrii Parlamentului nu pot deţine funcţii sau poziţii de orice tip în organismele publice şi private. Excepţia priveşte poziţiile în organismele culturale, de asistenţă, de cult, precum şi în universităţi sau institute de educaţie superioară (art. 1).

De asemenea, parlamentarii nu pot exercita funcţii de administrator, de preşedinte, lichidator, auditor, director general, consultant juridic sau administrativ, cu prestaţii având caracter permanent, în asociaţii sau organisme care gestionează servicii de orice natură în contul statului sau al administraţiei publice, sau la care statul contribuie în mod obişnuit, direct sau indirect (art. 2).

Membrii Parlamentului nu pot deţine poziţii şi funcţii la instituţii bancare sau societăţi pe acţiuni ori care desfăşoară activităţi financiare, cu excepţia instituţiilor de credit cu caracter de cooperativă. De asemenea, parlamentarii nu îşi pot asuma funcţii de conducere şi nici activităţi de asistenţă sau de consultanţă pentru întreprinderile cu caracter financiar sau economic care au raporturi de afaceri cu statul (art. 3–4). 

Potrivit art. 8 din Legea nr. 60/1953, verificarea incompatibilităţilor este de competenţa Comisiei pentru alegeri din Camera căreia îi aparţine parlamentarul. 

Sancţiunile pentru încălcarea regulilor sunt: pierderea mandatului, care este decisă de către Senat (art. 66, coroborat cu art. 58 par. (2) şi 65 din Constituţie, referitor la regimul incompatibilităţilor), prin aceea că, potrivit art. 66 din Constituţie, fiecare dintre Camere decide asupra situaţiilor de incompatibilitate ale membrilor proprii; sancţiuni penale (art. 290 şi 313 din Codul penal, art. 135(6) din Regulamentul Senatului, referitor la insulta adusă Republicii, instituţiilor sale şi forţelor armate). 

De asemenea, Regulamentul parlamentar pentru verificarea competenţelor precizează în art. 18, procedura de verificare a posibilelor incompatibilităţi, în termen de 30 de zile de la validarea senatorilor. Astfel, în respectivul termen, senatorii trebuie să transmită Comisiei pentru alegeri şi imunitate parlamentară lista tuturor funcţiilor şi activităţilor cu orice titlu, remunerate sau nu, pe care aceştia le exercită. În situaţia în care comunicările realizate nu sunt făcute cu bună credinţă, omit sau denaturează declaraţiile, comisia informează Preşedintele Senatului asupra acestei situaţii. În cazul în care comisia declară drept incompatibilă cu mandatul de senator o funcţie ori o activitate, preşedintele comisiei respective comunică senatorului în cauză, invitându-l să decidă între respectivele activităţi, într-un termen precizat. Dacă respectiva persoană nu formulează o opţiune în acest sens, comisia demarează procedura de declarare a decăderii din mandatul parlamentar. 

Imunitatea parlamentară

Lipsa răspunderii este reglementată în art. 68(1) din Constituţie şi priveşte opiniile exprimate oral sau în scris, în interiorul şi în afara Parlamentului, cu condiţia ca respectivele opinii să aibă legătură cu exercitarea mandatului. Excepţia de la acest regim este reprezentată de insultă, în temeiul art. 66 şi 67 din Regulamentul Senatului. Lipsa de răspundere pentru opiniile exprimate începe din prima zi a mandatului, până la expirarea acestuia, acordându-se protecţia împotriva urmăririi penale pentru opiniile formulate în cursul exercitării mandatului. 

Inviolabilitatea este reglementată în art. 68 par. (2) şi (3) din Constituţie şi se aplică procedurii penale şi civile, acoperind toate delictele şi protejând senatorii faţă de arestare şi detenţie, percheziţii corporale şi la domiciliu, interceptarea convorbirilor şi formelor de comunicare. Derogările de la acest regim privesc posibilitatea arestării senatorilor fără autorizarea anterioară a Senatului, în executarea unei condamnări care nu este supusă vreunei căi de atac ori pentru situaţia de flagrant delict, pentru care mandatul de arestare este obligatoriu. De asemenea, o altă derogare se referă la faptul că inviolabilitatea nu împiedică chemarea senatorului în instanţă în calitate de martor. Protecţia acordată în temeiul inviolabilităţii acoperă întregul mandat şi priveşte şi procedurile judiciare demarate împotriva respectivului senator anterior alegerii acestuia. Inviolabilitatea poate fi ridicată în temeiul art. 68 par. (2) şi (3) din Constituţie, autoritatea competentă fiind Senatul. Procedura este reglementată în art. 19(5) şi 135 din Regulamentul Senatului. Există obligaţia de ascultare a senatorului, iar decizia adoptată nu poate fi atacată. Senatul nu poate impune condiţii cu privire la urmărirea penală şi/sau la detenţia senatorului şi, totodată, nu poate dispune suspendarea urmăririi penale şi/sau detenţiei unuia dintre membrii săi. În situaţia unei arestări sau deţineri, senatorul în cauză nu este autorizat să participe la şedinţele Parlamentului. 

Participarea la lucrările Parlamentului

Participarea senatorilor la lucrările Parlamentului este obligatorie în situaţia şedinţelor în plen şi în comisii, în conformitate cu art. 1(2) din Regulamentul Senatului. Sancţiunea pentru neîndeplinirea acestei obligaţii constă în reducerea proporţională a indemnizaţiei. 

Regulile disciplinare sunt cuprinse în art. 8 şi în capitolul IX din Regulamentul Senatului. Măsurile disciplinare includ: chemarea la ordine, cu posibilitatea înscrierii în registru (art. 66 din Regulament), avertisment (art. 67), excluderea din sală ori din clădirea Parlamentului pentru restul şedinţei (art. 67), suspendarea şedinţei, aceasta din urmă fiind decisă de către biroul Senatului (art. 67). 

Camera Deputaţilor

Regulamentul Camerei Deputaţilor nu conţine dispoziţii referitoare la statutul deputatului. Pe de altă parte, regimul aplicabil indemnizaţiilor, facilităţilor şi serviciilor destinate deputaţilor este foarte asemănător cu cel al senatorilor. 

Regulile privind imunitatea, atât referitor la lipsa răspunderii pentru opiniile exprimate de către deputaţi, cât şi cele aplicabile inviolabilităţii sunt asemănătoare celor aplicabile senatorilor. 

În privinţa verificării situaţiilor de incompatibilitate şi de conflicte de interese, Regulamentul Comisiei pentru alegeri din 1998, care activează în cadrul Camerei Deputaţilor. alocă capitolul III procedurii de evaluare a incompatibilităţii, ineligibilităţii şi cazurilor de decădere din mandat pentru deputaţi (art. 15 – 17).

Astfel, în termen de 30 de zile de la prima şedinţă a Camerei, sau de la data validării mandatului şi ori de câte ori se solicită de către comisie, fiecare deputat este obligat să declare funcţiile şi activităţile de orice tip pe care le exercita la data prezentării candidaturii sau pe care le îndeplineşte într-un organism public sau privat, ori cu caracter internaţional, precum şi activităţile cu caracter de afaceri sau profesional. De asemenea, există obligaţia de prezentare a unei declaraţii şi atunci când un deputat se angajează ulterior într-o funcţie sau activitate, în termen de 30 de zile de la data numirii sau desemnării sau de la data exercitării acesteia. 

  Comisia poate solicita deputatului în cauză orice fel de documente necesare, în scopul verificării situaţiilor de incompatibilitate, ineligibilitate sau decădere. 

Deliberarea referitoare la incompatibilitate nu poate face obiectul unei căi de atac şi se comunică imediat Preşedintelui Camerei care invită deputatul în cauză să opteze în termen de 30 de zile între mandat şi funcţia ori activitatea exercitată, considerată a fi incompatibile.

13. LETONIA

Parlamentul (Saeima) este unicameral. 

Indemnizaţii, facilităţi şi servicii

Membrii Parlamentului (Saeima) deţin paşaport diplomatic. 

În temeiul secţiunii 33 din Constituţie şi secţiunilor 12 şi 13 din Regulamentul Parlamentului, parlamentarii primesc un salariu de bază, la care se adaugă o alocaţie de întreţinere, remuneraţie care, în sensul menţionatului articol constituţional, se suportă din fonduri publice. Salariul este stabilit în conformitate cu procedura instituită de către biroul Parlamentului. Salariul de bază al unui membru al Parlamentului trebuie corelat cu salariul mediu din sectorul public intern pentru anul precedent, în temeiul rezultatelor prezentate de Biroul Central de Statistică. La calcularea salariului, se aplică un coeficient de 3.2. Salariul este primit începând cu prima şedinţă a Parlamentului convocat ulterior alegerilor ori de la data la care acea persoană a devenit membru al Parlamentului. 

În plus, alături de salarii, parlamentarii cu funcţii de conducere (Preşedintele, vice-preşedintele, secretarul, secretarul adjunct ai Parlamentului; preşedinţii, vice-preşedinţii de grup parlamentar, preşedinţii, vice-preşedinţii şi secretarii comisiilor permanente, preşedinţii şi secretarii de sub-comisii) primesc sporuri de conducere, în funcţie de coeficientul precizat pentru fiecare funcţie în Regulamentul Parlamentului.

Fiecare parlamentar primeşte o remuneraţie pentru participarea la lucrările în comisiile parlamentare, calculată pe baza salariului mediu din sectorul public, înmulţit cu un coeficient care variază în funcţie de faptul dacă participarea este la o comisie permanentă (0.06) sau la o subcomisie (0.03). 

Trebuie precizat că în Letonia nu există nici o dispoziţie specială privind un sistem distinct de pensii destinat parlamentarilor. 

Alte facilităţi includ: posibilitatea angajării până la doi asistenţi, al căror salariu nu poate depăşi o anumită valoare (secţiunile 187 şi 195–200 din Regulament); personal pentru grupurile parlamentare; servicii poştale şi de telefonie; suportarea costurilor de  cazare; asigurarea unei maşini pentru deplasare; transport intern gratuit; rambursarea altor cheltuieli. Suportarea cheltuielilor de reprezentare se asigură într-o limită valorică lunară maximă (salariul mediu din sectorul public înmulţit cu coeficientul de 0.35), iar pentru transport se acordă alocaţii specifice. 

Toate aceste venituri ale parlamentarilor sunt supuse impozitării

De asemenea, un membru al cărui mandat expiră la încheierea mandatului Parlamentului şi care nu mai este ales în noul Parlament este îndreptăţit la plata în avans a unei sume forfetare, în valoare de trei salarii medii lunare, în temeiul secţiunii 13 din Regulament.  

În temeiul secţiunii 14(8) din Regulament, informaţiile referitoare la suma totală plătită unui membru al Parlamentului (reprezentând salariul lunar, sporurile, cheltuielile de reprezentare şi cele rambursate) trebuie făcute publice. 

Declaraţiile de avere şi interese

Parlamentarii sub obligaţi să prezinte declaraţii în temeiul regimului general: la începutul mandatului, în cursul fiecărui an, la încheierea mandatului. Acele declaraţii trebuie să conţină informaţii cu privire la alte funcţii sau activităţi pe care le deţin, alături de funcţia oficială; informaţii cu privire la bunurile imobile pe care le deţin în proprietate, posesie, folosinţă (precum şi bunurile închiriate de la alte persoane); informaţii cu privire la calitatea de acţionar, asociat sau partener la o societate comercială, precum şi la valorile mobiliare deţinute; informaţii asupra mijloacelor de transport deţinute în proprietate, posesie sau folosinţă, precum şi cele dobândite în temeiul unui contract de leasing; informaţii cu privire la economiile în numerar sau sub alte forme, dacă volumul acestora depăşeşte 20 de salarii minime lunare; informaţii asupra veniturilor de orice fel dobândite în cursul perioadei relevante; informaţii în legătură cu operaţiunile derulate de către persoana în cauză, dacă volumul acelora depăşeşte 20 de salarii lunare minime, prin menţionarea volumului şi părţilor respectivelor tranzacţii; informaţii asupra datoriilor personale, a căror volum depăşeşte 20 de salarii lunare minime, prin menţionarea volumului şi a debitorului/creditorului acestora; informaţii cu privire la împrumuturile acordate (şi asupra volumului acestora), care se încadrează în aceeaşi limită valorică precizată anterior; alte informaţii, dacă doreşte să le precizeze în declaraţie. În plus, declaraţia trebuie să precizeze dacă este vorba de situaţii din Letonia sau din state străine. 

Incompatibilităţile de funcţii

Secţiunea 9 din Regulamentul Parlamentului face trimitere la Legea anticorupţie în privinţa restricţiilor şi obligaţiilor parlamentarilor legate de propriile afaceri, veniturile obţinute şi exercitarea unor activităţi externe Parlamentului. 

În situaţia în care o persoană care deţine o funcţie incompatibilă cu calitatea de membru al Parlamentului este aleasă în Parlament aceasta este obligată să renunţe la respectiva funcţie sau activitate, fie să renunţe la mandatul parlamentar, în termen de 1 lună de la data aprobării mandatului. 

Legea privind prevenirea corupţiei, adoptată în decembrie 1995, cu modificările şi completările ulterioare, dispune în secţiunea 9(2) că membrii Saeima nu pot deveni reprezentanţi autorizaţi numiţi de către stat sau autorităţile locale în societăţile comerciale la care aceştia sunt acţionari. 

Referitor la conflictele de interese, secţiunea 32 din Constituţie reglementează o astfel de situaţie: parlamentarii nu pot, fie personal, fie în numele unei alte persoane, să primească contracte sau concesiuni publice. 

Legea privind prevenirea conflictelor de interese în activităţile oficialilor publici  din 2002 se aplică şi parlamentarilor. În privinţa acestora din urmă, este permis cumulul următoarelor funcţii şi activităţi cu mandatul parlamentar: funcţii deţinute în conformitate cu legile sau cu acordurile internaţionale ratificate de către Saeima; funcţiile în organizaţii publice, politice sau religioase; activitatea de profesor, om de ştiinţă, doctor sau activitatea de creaţie; alte funcţii sau activităţi în cadrul Saeima, dacă acestea sunt specificate în decizii ale Saeima sau ale instituţiilor sale (secţiunea 7(2) din legea respectivă). 

Aceeaşi lege, în secţiunea 9, dispune că un oficial public are dreptul de a cumula o remuneraţie pentru exercitarea activităţii în calitate de oficial cu o altă remuneraţie, dacă acel cumul nu este interzis prin lege, şi de a obţine venituri din activităţi comerciale care nu sunt interzise prin lege. 

În situaţia în care o persoană este atât membră în Saeima, cât şi prim- ministru, vice-prim-ministru, ministru, ministru de stat sau secretar parlamentar, acea persoană are dreptul de a primi doar una din remuneraţiile cuvenite. De asemenea, aceeaşi Lege privind prevenirea conflictelor de interese dispune că un oficial public nu poate obţin venituri din valori mobiliare şi din alte titluri la societăţi comerciale care sunt înmatriculate în state considerate paradisuri fiscale sau pe teritorii precizate într-o listă aprobată de către Guvern. 

În temeiul secţiunii 10 din respectiva lege, parlamentarii şi rudele acestora nu pot fi acţionari, asociaţi sau parteneri la societăţi comerciale sau întreprinderi care primesc comenzi de achiziţii publice de la stat sau de la autorităţile locale, care primesc resurse financiare publice, credite garantate public sau recurse din fondul de privatizare, cu excepţia situaţiilor în care acestea sunt acordate drept rezultat al unei concurenţe libere. 

Un parlamentar nu are dreptul să influenţeze în orice mod un alt oficial public, utilizând poziţia pe care o deţine, în situaţia elaborării sau emiterii unor acte administrative sau exercitării supravegherii, controlului, anchetei sau funcţiilor de sancţionare, în privinţa:

- respectivei persoane sau a rudelor sale;

- aspectelor care pot influenţa interesele personale sau financiare a respectivei persoane sau a rudelor sale;

- acelor persoane fizice sau juridice de la care respectiva persoană sau rudele sale obţin orice tip de venit;

- a societăţii comerciale la care acea persoană sau rude ale sale sunt acţionari, asociaţi, parteneri sau membri ai organului de supraveghere, control sau executiv.

De asemenea, în temeiul regulilor generale precizate în secţiunea 13 din aceeaşi lege, parlamentarul nu poate accepta cadouri, direct sau indirect, cu excepţia situaţiilor precizate în mod expres (darurile dobândite cu ocazia raporturilor diplomatice sau cele făcute cu ocazii aniversare; darurile obţinute de la rude, în afara îndeplinirii activităţii oficiale, precum şi darurile a căror valoare anuală nu depăşeşte un salariu minim lunar).

Tot referitor la conflictele de interese, secţiunea 18 din Legea privind prevenirea corupţiei precizează faptul că oficialii publici care, în cursul exercitării funcţiei respective, se află într-o situaţie de conflict de interese sunt obligaţi să pună capăt imediat acelei situaţii şi să notifice în scris autoritatea superioară cu privire la respectiva situaţie. 

Imunitatea parlamentară

Lipsa răspunderii în cadrul oricărei proceduri judiciare, administrative sau disciplinare este reglementată în secţiunea 28 din Constituţie şi priveşte votul şi opiniile exprimate oral sau în scris de către parlamentari, atât în interiorul, cât şi în afara Parlamentului, ca urmare a exercitării atribuţiilor acestor persoane. Acelaşi articol constituţional dispune şi excepţia de la această regulă, care vizează declaraţiile cu caracter defăimător pe care membrii Parlamentului le cunosc a avea caracter eronat, sau afirmaţiile defăimătoare asupra vieţii private sau familiale. În această situaţie pot fi demarate proceduri judiciare împotriva acelor persoane.

Acest regim de exonerare de răspundere intră în vigoare în ziua începerii mandatului şi oferă, după expirarea acestui mandat, protecţie împotriva procedurilor judiciare pentru opiniile exprimate în cursul deţinerii mandatului. 

Inviolabilitatea este reglementată în secţiunea 29 şi 30 din Constituţie şi priveşte doar procedurile judiciare cu caracter penal şi administrativ, acoperind toate delictele comise şi protejând parlamentarii de la arestare sau deţinere, de la demararea de proceduri judiciare împotriva acestora, de la percheziţii domiciliare şi de la impunerea de amenzi administrative. 

Derogarea de la regimul respectiv priveşte situaţiile de flagrant delict, situaţie în care parlamentarul în cauză poate fi arestat, în temeiul procedurii dispuse în secţiunea 29 din Constituţie. În acest sens există obligaţia de aducere la cunoştinţa Biroului Parlamentului acea arestare în termen de 24 de ore, Biroul având posibilitatea de a discuta problema în următoarea şedinţă a Parlamentului, pentru adoptarea unei decizii, dacă parlamentarul în cauză poate fi ţinut în detenţie în continuare sau dacă trebuie eliberat. Atunci când Saeima nu este în sesiune, până la începerea unei noi sesiuni parlamentare, biroul său poate decide dacă parlamentarul în cauză rămâne în detenţie. 

Tot potrivit Constituţiei, Parlamentul este cel care trebuie să se pronunţe asupra începerii urmăririi penale sau a unei proceduri privitoare la amenzi administrative împotriva parlamentarilor. 

Inviolabilitatea parlamentară nu împiedică chemarea unui parlamentar în instanţă în calitate de martor, însă cu posibilitatea ca respectiva persoană să refuze depunerea unei mărturii, potrivit secţiunea 31 din Constituţie. Astfel sunt reglementate limitativ trei situaţii posibile de refuz de a depune mărturie: în privinţa persoanelor care le-au încredinţat lor, în calitate de reprezentanţi ai poporului, anumite fapte sau informaţii; în privinţa persoanelor cărora parlamentarii, în calitate de reprezentanţi ai poporului, le-au încredinţat anumite fapte sau informaţii; referitor la însăşi faptele sau informaţiile respective.

Protecţia este acordată pe toată durata mandatului, inclusiv între dizolvarea înainte de termen a Parlamentului şi alegerea unui nou Parlament, şi nu acoperă procedurile judiciare demarate împotriva acestor persoane anterior alegerii lor.  

În plus, urmând procedura din secţiunile 29 şi 30 din Constituţie şi secţiunile 17 şi 19 din Regulamentul Parlamentului , se poate ridica imunitatea parlamentară (inviolabilitatea), prin votul Parlamentului. Acesta din urmă trebuie să decidă cu privire la demararea procedurii penale împotriva unui membru al său, asupra arestării, percheziţiei corporale şi domiciliare precum şi asupra oricărei restricţii aduse libertăţii persoanei în cauză. Astfel, parlamentarul trebuie ascultat, iar împotriva deciziei luate de către Parlament nu se poate formula nici o cale de atac. 

Parlamentul nu poate condiţiona urmărirea penală ori deţinerea unui membru al său şi nici nu poate suspenda urmărirea penală sau deţinerea acestuia. 

În situaţia în care parlamentarul este arestat, fiind surprins în flagrant delict, acesta nu poate fi autorizat să participe la şedinţele Parlamentului, la lucrările comisiilor şi alte altor instituţii în care membrul în cauză a fost ales sau desemnat de către Parlament, până la respingerea acuzaţiilor formulate împotriva sa sau până la intrarea în vigoare a sentinţei instanţei judecătoreşti.

Potrivit secţiunii 18 din Regulament, un membru care a fost condamnat pentru comiterea unei fapte cu caracter penal este considerat a fi exclus din Parlament de la data la care sentinţa intră în vigoare. 

Participarea la lucrările Parlamentului 

Participarea la lucrările Parlamentului este obligatorie, atât în privinţa lucrărilor în plen, cât şi a celor din comisii, potrivit secţiunii 7 din Regulament. Există însă şi posibilitatea obţinerii unei autorizaţii pentru a absenta, în cazuri bine justificate (art. 8 şi 16 din Regulament). 

Sancţiunile împotriva neparticipării pot consta în: reducerea cu 20% a salariului lunar de bază, pentru fiecare dintre şedinţele în plen de la care s-a absentat, fără a prezenta o justificare (secţiunea 15 din Regulament) şi chiar posibilitatea pierderii mandatului (în temeiul secţiunii 4(2) coroborat cu secţiunea18(2) din Regulament), iar pentru lucrările în comisii, pierderea alocaţiei de şedinţă (art. 161 din Regulament) şi pierderea calităţii de membru al respectivei comisii (secţiunea 165 coroborată cu secţiunea 33(2) şi (4) şi 34 din Regulament).

Organul competent să examineze aceste situaţii şi să impună sancţiuni este Biroul Parlamentului, pentru şedinţele în plen; plenul Parlamentului, pentru sancţiunea pierderii mandatului, iar pentru lucrările în comisii, preşedintele comisiei respective, în privinţa suspendării alocaţiei de şedinţă, şi plenul Parlamentului, pentru pierderea calităţii de membru în comisie. 

În privinţa exercitării mandatului, secţiunea 5 din Regulamentul Parlamentului a instituit posibilitatea suspendării acestuia, în situaţia în care un parlamentar este desemnat drept prim ministru, vice-prim ministru, ministru sau ministru de stat, în temeiul unei proceduri precizate în respectivul articol. Pe durata exercitării funcţiei în guvern, este desemnat drept parlamentar următorul candidat la alegerile parlamentare, iar la renunţarea la funcţia în guvern, respectiva persoană îşi recapătă mandatul în Parlament, în baza unei cereri formulate către biroul Parlamentului, în termen de o săptămână de la data renunţării la respectiva demnitate. 

În sensul secţiunii 18(2) din Regulamentul Parlamentului, acesta din urmă este competent să decidă excluderea unui membru al său, pentru următoarele situaţii:

- acea persoană a fost aleasă prin încălcarea dispoziţiilor Legii de alegere a Parlamentului;

- nu are cunoştinţe cu privire la limba oficială la un nivel necesar pentru îndeplinirea sarcinilor sale profesionale;

- deţine o funcţie sau exercită o activitate considerată incompatibilă cu mandatul de membru al Parlamentului;

- în cursul perioadei sesiunii curente, acea persoană a fost absentă pentru mai mult de jumătate din şedinţele Parlamentului, fără a prezenta o motivare valabilă;

- a comis o infracţiune într-o stare de responsabilitate diminuată, sau după comiterea unei infracţiuni a înregistrat tulburări mintale, care îl fac incapabil de o acţiune conştientă;

- a fost declarat drept incapabil. 

Regulile de disciplină
 Regulile de disciplină sunt reglementate în secţiunile 21(1), 79 şi 73–76 din Regulament. Aceste măsuri disciplinare sunt: întreruperea de la cuvânt, atragerea atenţiei, chemarea la ordine, interdicţia de a lua cuvântul, suspendarea de la lucrări, suspendarea şedinţei. 

14. LITUANIA

Parlamentul este unicameral (Seimas).

Indemnizaţii, facilităţi şi servicii 

Parlamentarii sunt remuneraţi, iar cheltuielile ocazionate de activităţile parlamentare sunt rambursate din fonduri bugetare (art. 15 din Regulamentul Seimas). Legea este competentă să precizeze obligaţiile, drepturile şi garanţiile privitoare la activităţile membrilor Seimas. Parlamentarii cu funcţii de conducere, precum şi conducătorul opoziţiei primesc sporuri, al căror cuantum se stabileşte prin lege. 

În plus, parlamentarul are dreptul la asistenţi personali, ale căror salarii sunt plătite din bugetul de stat, precum şi asistenţă care lucrează în mod voluntar (art. 16 din Regulament).

Declaraţiile de avere şi interese

Anual, fiecare membru al Parlamentului este obligat, în temeiul Legii privind interesele publice şi private în funcţia publică (art. 5), să prezinte Comisiei pentru etică şi proceduri, o declaraţie a intereselor sale private, până la data de 1 martie a fiecărui an. O astfel de declaraţie este necesară şi atunci când apar noi circumstanţe. Mai mult, în temeiul art. 10 din acea lege, declaraţiile anuale de interese private ale membrilor Seimas se publică în Gazeta Oficială (Valstybës þinios) până cel târziu la 1 mai în fiecare an. 

Declaraţii de interese private trebuie să conţină următoarele: 

- date cu privire la bunuri, sume de bani, valori mobiliare, obligaţii precum şi cuantumul impozitului declarat la Inspectoratul fiscal, în conformitate cu Legea de declarare a bunurilor şi venitului rezidenţilor;

- date cu privire la bunurile şi veniturile declarate către Inspectoratul fiscal;

- fonduri deţinute la bănci, la alte instituţii de credit şi persoane, cu precizarea numelui şi sediului băncilor, instituţiilor de credit, persoanelor juridice, precum şi numele şi domiciliul persoanelor fizice;

- numărul şi valoarea acţiunilor şi valorilor mobiliare deţinute şi a contribuţiilor realizate, precizând numele întreprinderilor la care deţine participaţii sau la care a realizat contribuţii, precum şi tipul de valori mobiliare deţinute;

- obligaţiile (împrumuturi acordate, obligaţiuni etc.);

- daruri primite în cursul ultimului an calendaristic, cu condiţia să depăşească 100 de litas, cu excepţia celor primite de la rudele apropiate;

- călătoriile aranjate şi plătite de către alte persoane fizice sau juridice în cursul ultimului an calendaristic, cu condiţia să depăşească 1000 de litas, cu excepţia călătoriilor aranjate, plătite, asigurate sau organizate de rudele apropiate;

- numele întreprinderii, sediul statutar, tipul de activitate, dacă persoana care realizează declaraţia sau soţul/soţia acesteia este unicul proprietar;

- obligaţiile şi legăturile cu întreprinderi sau organizaţii internaţionale, calitatea de membru sau obligaţiile ori legăturile cu mişcări şi organizaţii internaţionale, cu excepţia calităţii de membru al unui partid politic;

- rudele apropiate şi membrii ai familiei, alte persoane cunoscute persoanei care prezintă declaraţia, care, în opinia acesteia, ar putea fi o cauză a conflictului de interese în poziţia sa oficială, precizând şi motivele posibilului conflict.

În situaţia producerii unor schimbări ulterior completării declaraţiei, persoana în cauză trebuie să declare modificările în cel mult 2 săptămâni de la producerea lor. Această din urmă declaraţie se anexează declaraţiei anuale şi o completează. 

Incompatibilităţile de funcţii 

Potrivit art. 60 din Constituţie şi art.6 din Regulamentul Parlamentului, mandatul parlamentar este incompatibil cu orice alte funcţii în cadrul instituţiilor publice sau organizaţiilor, precum şi cu activităţile comerciale şi de afaceri, precum şi în alte instituţii private sau întreprinderi. În plus, pe durata mandatului parlamentar, membrii Seimas sunt scutiţi de serviciul militar. 

Membrii Seimas pot fi numiţi doar prim-ministru sau miniştri. 

De asemenea, parlamentarii nu pot primi nici o altă remuneraţie, cu excepţia celor din activităţi de creaţie. Această regulă este completată cu art. 15 par. (4) din Regulamentul Seimas, care precizează semnificaţia remuneraţiei din activităţile de creaţie: redevenţe pentru operele de artă şi pentru prezentarea acestora, pentru articole şi cărţi, pentru material destinat programelor de radio şi televiziune, precum şi plata pentru activităţile pedagogice sau ştiinţifice desfăşurate într-un alt interval de timp decât cel în care se desfăşoară lucrările Parlamentului (în plen sau în comisii). 

Sancţiunea pentru încălcarea acestei reguli, în sensul refuzului de a demisiona din funcţia incompatibilă cu mandatul parlamentar, este cea a demiterii (art. 63 pct. 7 din Constituţie).

În privinţa conflictelor de interese, art. 18 din Regulamentul Parlamentului precizează obligaţia care incumbă asupra parlamentarilor de evitare a unor astfel de situaţii. Acestor persoane li se interzice utilizarea mandatului parlamentar în alte interese, în afara celor ale naţiunii, statutului sau votanţilor. Situaţia de conflicte de interese priveşte, pe de o parte, interesele private ale unui membru al Parlamentului, iar, pe de altă parter, sarcinile sale de reprezentare a intereselor publicului. În situaţia procedurii unor astfel de conflicte, parlamentarul în cauză este obligat să acţioneze în conformitate cu Regulamentul Parlamentului şi cu recomandările formulate de către Comisia de etică şi proceduri, comisie permanentă a Parlamentului, sau de Comisia de etică a oficialilor cu funcţii de conducere
[6].

Comisia de etică şi proceduri sau o comisie de anchetă înfiinţată în acest scop trebuie să analizeze activităţile parlamentarilor care încalcă aceste dispoziţii, prezentând, în acest sens, concluziile sale către Seimas. 

În situaţia în care un membru al Seimas nu a respectat exigenţele legale privind prevenirea conflictelor de interese şi o astfel de conduită este contrară unei recomandări formulate de către Comisia de etică şi proceduri, aceasta din urmă informează Parlamentul de urgenţă
[7]. 

Imunitatea parlamentară 

Lipsa răspunderii în ceea ce priveşte votul şi opiniile exprimate se referă la faptul că parlamentarii nu pot fi urmăriţi pentru vot sau pentru luările de poziţie din Parlament, în plen, în comisii ori în cadrul grupurilor parlamentare. Excepţia de la această regulă se referă la faptul că se pot intenta acţiuni împotriva parlamentarilor, în conformitate cu procedura de drept comun în situaţia comiterii unei insulte sau calomnii (alin. (3)).

Inviolabilitatea este reglementată în art. 62(1) din Constituţie şi în art. 22(1) din Regulamentul Seimas. În acest sens, împotriva parlamentarului nu poate fi demarată urmărirea penală, nu poate fi arestat şi nu poate fi supus vreunei alte restricţii asupra libertăţii personale fără acordul Seimas. Excepţia de la regulă se referă la comiterea unui flagrant delict, situaţie în care procurorul general trebuie să informeze imediat Seimas în această privinţă. 

Art. 23 din Regulament reglementează posibilitatea ridicării imunităţii parlamentare (inviolabilităţii). Ulterior examinării unui raport de la procurorul general privind infracţiunea comisă de către un parlamentar, plenul Seimas adoptă una dintre următoarele decizii:

- constituirea unei comisii de anchetă pentru analizarea solicitării privind demararea urmăririi penale împotriva acelui membru, sau

- iniţierea de acţiuni preliminare pentru procedura de punere sub urmărire, o astfel de decizie putând fi examinată şi adoptată doar în situaţia în care sunt îndeplinite condiţiile precizate în art. 230 din Regulament. 

În situaţia obţinerii acordului Seimas de începere a acţiunii penale împotriva unui membru al său, respectivul membru nu poate fi arestat în cadrul Parlamentului. 

Regulamentul Seimas reglementează şi procedura de punere sub acuzare a demnitarilor, care, pe lângă, Preşedintele Republicii, preşedintele şi judecătorii Curţii Constituţionale, ai Curţii Supreme şi ai Curţii de Apel, poate viza şi parlamentari (art. 280). Temeiurile iniţierii procedurii de punere sub acuzare (art. 229) sunt următoarele: încălcarea gravă a Constituţiei, încălcarea jurământului, suspiciunea de comitere a unei înalte trădări. Art.230 precizează faptul că, în situaţia punerii sub acuzare a unui membru al Seimas, iniţierea procedurii trebuie să fie făcută de către minim un sfert din numărul total al membrilor Parlamentului. Pe de altă parte, tot o pătrime din numărul parlamentarilor au dreptul de a formula o propunere către Seimas, pentru iniţierea procedurii de punere sub acuzare împotriva unui parlamentar, indiferent dacă există sau nu o opinie a procurorului general prezentată Parlamentului, privind comiterea unei înalte trădări de către respectiva persoană. 

La prezentarea unei propuneri făcute de către iniţiatorii menţionaţi în art. 230, Seimas constituie o comisie specială de anchetă, pentru a examina validitatea şi gravitarea acuzaţiilor formulate şi pentru elaborarea propunerii de iniţiere a procedurii de punere sub acuzare (art. 235 din Regulament).

Pe de altă parte, acuzatul are dreptul de a demisiona din funcţia sa sau de renunţare la mandatul de membru al Seimas prin prezentarea unei declaraţii în scris, în orice etapă a procedurii de punere sub acuzaţie, însă înainte de a începe votul Parlamentului, iar cererii trebuie să i se dea imediat curs. Într-o astfel de situaţie, procedura punerii sub acuzaţie ia sfârşit şi este confirmată de către o rezoluţie adoptată de către Seimas (art. 252). 

O altă situaţie este cea de eliberare din funcţie a persoanei găsite vinovată, în conformitate cu art. 258 din Regulament. Astfel, în situaţia în care Seimas consideră că persoana acuzată este vinovată, aceasta din urmă este eliberată din funcţia sa, iar în cazul parlamentarului, acestuia i se retrage mandatul parlamentar. În plus, persoana care a renunţat la mandatul parlamentar pierde statutul de inviolabilitate instituit prin Constituţie şi poate fi ţinut să răspundă în conformitate cu procedura de drept comun. 

Participarea la lucrările Parlamentului

În temeiul art. 10, parlamentarul este obligat să participe la şedinţele Seimas în cadrul procedurii de vot, anunţată în avans. Un vot pentru adoptarea unei legi, care a fost anunţat în mod oficial cu cel puţin o zi lucrătoare înaintea zilei de vot, este considerat a fi fost planificat în avans.

Calitatea de membru la o comisie permanentă este obligatorie, cu excepţia Preşedintelui Seimas şi a primului ministru; un parlamentar poate fi membru într-o singură comisie permanentă, cu excepţia comisiei pentru afaceri europene. De asemenea, există obligaţia ca parlamentarul să exercite funcţia de supleant pentru un alt parlamentar într-o altă comisie. 

Comisia de etică şi proceduri, în temeiul art. 19 din Regulamentul Parlamentului, este competentă să analizeze motivele absenţei parlamentarului de la şedinţele Seimas în care a avut loc un vot anunţat în prealabil, şi, totodată, să stabilească faptul că respectivele motive sunt întemeiate. 

Salariile lunare ale membrilor Seimas care nu au participat la votul anunţat în prealabil pot fi reduse, iar numele respectivelor persoane pot fi anunţate în presă, în urma unei decizii adoptate de Comisia de etică şi proceduri. 

Regulile disciplinare 

Sancţiunile care pot fi aplicate împotriva unui parlamentar sunt: 

- chemarea la ordine, în situaţia în care persoana în cauză se află în contradicţie cu parlamentarii prezenţi în şedinţa plenului sau cu alte persoane, ca urmare a nerespectării recomandării formulate de către Comisia de etică şi proceduri privind evitarea conflictelor de interese (art. 20(1) din Regulament); sancţiunea se dspune de către preşedintele de şedinţă;

- înscrierea în procesul verbal al şedinţei, pentru formularea de ameninţări la adresa colegilor, pentru insulta adusă acestora sau unui grup de parlamentari, pentru o modalitate incorectă de vot sau pentru refuzul conformării cu recomandarea Comisiei de etică şi proceduri, recomandare menţionată şi mai sus; sancţiunea se aplică pe baza unei recomandări a preşedintelui de şedinţă sau a Comisiei de etică şi proceduri, fiind necesar votul unei majorităţi simple a parlamentarilor prezenţi la vot, totodată nefiind necesară o dezbatere prealabilă. De asemenea, parlamentul împotriva căruia se dispune o astfel de sancţiune are dreptul să fie ascultat, pentru o limită maximă de 3 minute, anterior votului. 

- îndepărtarea temporară a unui parlamentar dintr-o şedinţă a Seimas se dispune urmând procedura art. 21 din Regulament, în situaţia în care acea persoană continuă, după ce a fost chemat la ordine, să întrerupă lucrările Seimas sau nu se conformează recomandărilor formulate de către Comisia de etică şi proceduri, dacă, în timpul unei şedinţe, solicită utilizarea forţei sau procedează astfel personal, dacă insultă public sau ameninţă Preşedintele Republicii, Parlamentul, Preşedintele Parlamentului, membrii săi, Guvernul sau pe Primul ministru, în cadrul unei şedinţe a Parlamentului sau dacă aduce atingere statutului membrilor Seimas ca urmare a acţiunilor sale. Astfel de decizii se adoptă cu acelaşi cvorum. Termenul maxim pentru care se poate dispune îndepărtarea unui parlamentar de la şedinţele Parlamentului nu poate fi mai mare de 10 şedinţe în plen, iar în situaţia în care nu se precizează un astfel de termen, se prezumă că membrul respectiv este îndepărtat până la sfârşitul şedinţei în curs. 

În situaţia îndepărtării din şedinţă, parlamentarul în cauză nu primeşte salariul pentru zilele în care au loc şedinţele de la care a fost exclus. 

Raporturile dintre parlamentari şi grupurile de interese sunt reglementate prin Legea referitoare la activităţile de lobby nr. VIII–1749 din 27 iunie 2000, modificată prin Legea nr. IX–308 din 8 mai 2001. Lobbyistul este definit drept persoana fizică sau juridică (societate, agenţie, organizaţie) care beneficiază de dreptul de a se angaja în activităţi de lobby şi care este înregistrată în acest sens în registrul lobbyiştilor. 

Potrivit art. 4 din lege, lobbyistul are următoarele drepturi şi obligaţii:

- de participare la elaborarea actelor juridice şi de prezentare de explicaţii, de elaborare de propuneri de acte juridice sau propuneri alternative de acte juridice;

- de exercitare, din proprie iniţiativă, a unei examinări a actelor juridice sau a proiectelor de acte juridice, de prezentare de concluzii şi comentarii asupra proiectelor, în contul clienţilor activităţilor de lobby;

- de explicare către public, de convingere a instituţiilor publice şi locale sau a agenţiilor că este potrivit să se adopte sau să se respingă un anumit act juridic de modificare sau completare a unui act juridic în vigoare sau de declarare a lui drept lipsit de validitate;

- de informare a publicului, întreprinderilor, agenţiilor sau organizaţiilor asupra proiectelor de acte juridice care sunt elaborate în cadrul Parlamentului, Guvernului sau altor instituţii de stat sau locale;

- de raportare către mass media şi de participare la evenimente publice;

- de strângere de materiale şi informaţii cu privire la legislaţie şi de prezentarea acestora către clienţii activităţilor de lobby;

- de a propune legiuitorului amendamente asupra actelor juridice în vigoare;

- de organizare şi de finanţare a întâlnirilor legiuitorilor cu reprezentanţi ai clienţilor activităţilor de lobby;

- de organizare şi finanţare de sondaje de opinie privind un proiect al unui act normativ sau cu privire la punerea în aplicare a unui act normativ în vigoare;

- de organizare şi finanţare a unor întâlniri cu politicieni şi funcţionari şi cu publicul în privinţa anumitor aspecte ale legislaţiei;

- de a obţine copii ale proiectelor de acte normative şi alte materiale de informare;

- de a autoriza alte persoane să prezinte un raport cu privire la activităţile de lobby în numele său. 

Printre interdicţiile activităţii de lobby, legea respectivă enumeră în art. 5: 

- acele activităţi care ar determina ca acţiunile unui politician sau funcţionar public să devină dependente de acţiunile unui lobbyist sau alte unui client al activităţilor de lobby;

- inducerea în eroare în mod deliberat a politicienilor şi funcţionarilor publici, prin precizarea de fapte sau circumstanţe care pot determina modificarea sau completarea unui act juridic sau declararea acestuia drept lipsit de validitate sau adoptarea unui nou act juridic;

- faptul ca un lobbyist să declare sau să precizeze, direct sau indirect, că poate influenţa legislaţia, un politician sau un funcţionar public. 

15. LUXEMBURG

Potrivit Constituţiei, Marele Ducat de Luxemburg este o monarhie constituţională, parlamentar–democratică, ducat ereditar. Puterea legislativă aparţine Parlamentului monocameral - Camera Deputaţilor. 

Indemnizaţii, facilităţi şi servicii

Parlamentarii primesc o indemnizaţie de bază lunară, impozitată doar la 50% din cuantumul ei. Pe lângă această indemnizaţie, mai beneficiază şi de o indemnizaţie familială, acordată lunar şi impozitată integral.

În plus faţă de aceste drepturi băneşti mai există şi alte facilităţi, cum ar fi : compensarea în totalitate a cheltuielilor legate de dotarea birourilor parlamentare cu calculatoare şi faxuri, deţinerea de paşapoarte diplomatice de către parlamentarii care fac parte din delegaţiile oficiale la adunările parlamentare europene şi internaţionale, maşină de serviciu numai pentru Preşedintele parlamentului, gratuitate pentru serviciile de poştă şi telefonice, precum şi pentru cheltuielile de transport, numai în cazul unor deplasări în interes parlamentar.

Există un plan special privind drepturile de pensie pentru membrii Parlamentului şi soţii supravieţuitori, adoptat în iulie 1985, care prevede acordarea unor drepturi de pensie diferenţiate, ţinând cont de anumite criterii specifice.

Astfel, pentru parlamentarii care au activat în sectorul public, se acordă o pensie specială în cazul unei retrageri din funcţie în timpul exercitării mandatului, pensie al cărei cuantum este calculat în funcţie de ultima indemnizaţie şi de vechimea avută în activitatea parlamentară.

Pentru parlamentarii care provin din sectorul privat, se acordă  o pensie  în limita contribuţiilor băneşti depuse de aceştia la fondul de pensii şi asigurări sociale.   

Incompatibilităţi

Constituţia stipulează în art. 54 că: ,,mandatul de deputat este incompatibil cu funcţia de membru al Consiliului de Stat, funcţia de magistrat, de membru al Curţii de Conturi, funcţia de comisar de district, cu cea de perceptor sau agent contabil al statului şi cu funcţia de militar activ de carieră”. Art. 100 din Legea din 5 august 1968 privind incompatibilităţile prevede situaţiile de incompatibilitate cu următoarele funcţii: consilier adjunct al guvernului, ministrul cultelor, remunerat de stat, funcţionarii care exercită cu titlu principal o activitate remunerată de stat şi cadrele didactice care predau în învăţământul primar.

Deputatul numit de către guvern într-o funcţie remunerată, pe care o acceptă, încetează imediat de a-şi mai exercita mandatul politic şi nu îşi reia funcţia decât în urma unei noi alegeri.

În situaţia în care deputatul optează pentru mandatul de parlamentar, el este scos la pensie din oficiu şi are dreptul, începând cu prima lună după depunerea jurământului la o pensie specială din partea statului.

Imunitatea parlamentară

Constituţia prevede în art. 68 că: ,,Deputaţii nu pot fi traşi la răspundere juridică pentru opiniile politice exprimate în exercitarea mandatului”. Excepţie de la această regulă fac, conform art.48 alin.3 din Regulamentul Camerei Deputaţilor, cazurile de insultă adusă forului legislativ sau Preşedintelui Camerei Deputaţilor.

Deputaţii se bucură de imunitate parlamentară de la data validării mandatului şi până la data expirării acestuia.

Potrivit art. 69 din Constituţie: ,,Deputaţii pot fi urmăriţi şi trimişi în judecată penală pentru fapte care nu au legătură cu opiniile politice exprimate în exercitarea mandatului, dar nu pot fi percheziţionaţi, reţinuţi sau arestaţi fără încuviinţarea Camerei Deputaţilor, după ascultarea lor”.

În caz de infracţiune flagrantă, deputaţii pot fi reţinuţi şi supuşi percheziţiei. Imunitatea parlamentară nu împiedică chemarea parlamentarilor în instanţă în calitate de martor. Protecţia acordată parlamentarilor se întinde doar pe durata mandatului lor şi numai pentru procedurile judiciare aflate în desfăşurare.

Art. 69 din Constituţie arată că: ,,Nici un deputat nu poate fi reţinut, cercetat ori arestat în cursul sesiunii parlamentare, fără autorizarea Camerei şi cu excepţia cazurilor de flagrant delict. De asemenea, deputaţii nu pot fi condamnaţi fără autorizarea forului legislative. Deţinerea ori cercetarea unui deputat poate fi suspendată la cererea Camerei”. Autoritatea competentă în cazul ridicării imunităţii parlamentare  este Camera Deputaţilor. În art. 159-161 şi art. 163-166 din Regulamentul Camerei Deputaţilor se face referire la procedura de ridicare a imunităţii parlamentare. Astfel: ,,Membrii Parlamentului vor fi audiaţi de o comisie specială pentru disciplină şi imunităţi, care va stabili dacă există sau  nu motive temeinice pentru ridicarea imunităţii acestora. Nu există cale de atac împotriva raportului comisiei”.

Participarea la şedinţele Camerei Deputaţilor
Nu există obligativitate pentru deputaţi de a participa la şedinţele Parlamentului. Totuşi, indemnizaţia de bază va fi diminuată proporţional, în funcţie de numărul absenţelor nemotivate de la lucrările Camerei.

Regulile disciplinare

Regulile de disciplină şi sancţiunile privind membrii Parlamentului sunt prevăzute în Titlul I, capitolul 9 art. 47-52 din Regulamentul Camerei Deputaţilor. Abaterile  de la Regulament atrag următoarele sancţiuni disciplinare:

· chemarea la ordine şi înscrierea în stenograma şedinţei, care reprezintă, conform art. 47 alin.2,4,5 din Regulamentul Camerei, avertizarea deputatului în culpă de către Preşedintele Camerei pentru o primă abatere de la Regulament;

· chemarea la ordine şi retragerea cuvântului, care reprezintă, conform art.47 alin.3-6 din Regulamentul Camerei Deputaţilor, nerespectarea avertismentului Preşedintelui Camerei şi încălcarea în mod grav a dispoziţiilor din Regulament. Acest fapt duce la interzicerea de către Preşedintele Camerei a dreptului la cuvânt pentru situaţia în care, după chemarea la ordine, un deputat continuă să se abată de la Regulament;

· mustrare  cu înscrierea în stenograma şedinţei sau mustrare cu excludere temporară, care reprezintă,   conform art.48 alin.1 şi 4, respectiv art. 48 alin.2-7 din Regulamentul Camerei, interzicerea participării unui deputat la lucrările Camerei pe o anumită perioadă însoţită de o penalizare financiară. 

Art. 47 alin.2 arată că: ,,Dacă un deputat provoacă dezordine în sala de şedinţă, el este chemat la ordine de către Preşedintele Camerei, iar în caz de continuare a abaterii se dispune retragerea dreptului la cuvânt pe toată durata şedinţei. În situaţia în care deputatul în culpă declară că regretă abaterea săvârşită şi înţelege să respecte autoritatea Preşedintelui Camerei sancţiunea retragerii cuvântului va fi revocată de Preşedintele Camerei.

În ceea ce priveşte excluderea temporară, art48 alin.3-6 din Regulamentul Camerei menţionează că: ,,Această interdicţie de a participa la şedinţele plenare sau cele din comisiile parlamentare nu poate depăşi durata a 3 şedinţe şi nu mai mult de 15 zile de la data excluderii deputatului în cauză. Dacă excluderea temporară este aplicată de Preşedinte a doua oară, deputatul respectiv va lipsi între 3 şi 6 şedinţe dar nu mai mult de o lună calendaristică, de la lucrările Camerei”.

Alte sancţiuni speciale sunt prevăzute pentru cazurile de:

- ofensă sau insultă adusă forului legislativ ori Preşedintelui Camerei, ce atrag, conform prevederilor art.48 alin 2 din Regulament, mustrarea şi excluderea temporară de la şedinţele Camerei;

- atac la persoană, ce implică, potrivit dispoziţiilor art.49 din Regulamentul Camerei, excluderea temporară de la şedinţe şi reţinerea unei sume forfetare din indemnizaţia de bază a deputatului în cauză;

- tulburarea liniştii în cadrul şedinţei, ce presupune, conform prevederilor art.51 din Regulamentul Camerei, suspendarea lucrărilor Camerei; astfel, dacă ,,şedinţa este perturbată, Preşedintele Camerei poate suspenda o oră dezbaterile, urmând ca după expirarea timpului şedinţa să se  reia de drept”.

- încălcarea ordinii şi a dreptului la cuvânt ce atrage, conform prevederilor art.49 din Regulamentul Camerei, eliminarea intervenţiei deputatului în culpă din stenogramele de şedinţă.

Conform art.50 din Regulamentul Camerei, sancţiunile prevăzute la art.47 din acelaşi regulament, şi anume: ,,chemarea la ordine şi retragerea cuvântului, mustrare pentru tulburarea liniştii în cadrul şedinţei, precum şi încălcarea ordinii şi a dreptului la cuvânt se aplică de către Preşedintele Camerei”.

Pentru cazurile de excludere temporară şi ofensă sau insultă adusă forului legislativ ori Preşedintelui Camerei sancţiunile se aplică de către Cameră. Pentru situaţia de atac la persoană, sancţiunea se aplică de către Comisia pentru muncă, după audierea deputatului în cauză.  

16. MALTA

Parlamentul este unicameral, fiind reprezentat de către Camera Reprezentanţilor (House of Representatives). 
Indemnizaţii, facilităţi şi servicii

Membrii Camerei Reprezentanţilor primesc un salariu de bază care se stabileşte şi se modifică în funcţie de nivelul salariilor din serviciul public. Pe lângă salariul de bază, membrii Parlamentului mai beneficiază de o serie de alte indemnizaţii şi servicii gratuite. Astfel, membrii Camerei Reprezentanţilor cu domiciliul în insula Gozo primesc o indemnizaţie pentru călătoriile efectuate în scopul participării la şedinţele/dezbaterile parlamentare. Nu se primesc însă compensaţii băneşti pentru călătoriile în circumscripţii ori peste mări.

Toţi membrii Parlamentului beneficiază de servicii poştale gratuite doar pe teritoriul Maltei, servicii gratuite de telefonie, fax, internet şi e-mail, indemnizaţii pentru rechizite şi serviciu gratuit de fotocopiere, un permis gratuit de transport între Malta şi insula Gozo şi patru bilete gratuite de avion la Air Malta, de care pot beneficia şi soţul/soţia şi copiii aflaţi în întreţinere. 

Incompatibilităţile de funcţii 

Conform art. 54(1) din Constituţie, calitatea de membru al Camerei Reprezentanţilor este incompatibilă cu: 

- o funcţie publică sau cu calitatea de membru al forţelor armate, cu excepţia situaţiilor în care Camera dispune altfel;

- calitatea de asociat sau comanditar la o societate sau de director la o societate care este parte într-un contract de lucrări sau de furnizare de bunuri, încheiat cu Guvernul Maltei; în această situaţie, respectiva persoană trebuie, în termen de 1 lună de la alegerea sa, să publice un anunţ în Gazeta oficială care să precizeze caracterul unui astfel de contract şi interesul său în acel contract, sau interesele pe care le deţine la orice societate;

- deţinerea unei funcţii care implică o procedura de alegere a membrilor Camerei Reprezentanţilor sau elaborarea sau revizuirea registrelor electorale; 

Conform par. (3) al aceluiaşi articol din Constituţie, excepţiile de la deţinerea unei funcţii publice se referă fie la suspendarea acelei funcţii, fie la o funcţie didactică în cadrul Universităţii din Malta.

Apariţia unei situaţii de incompatibilitate între mandatul parlamentar şi calitatea de asociat sau de director al unei societăţi care are raporturi contractuale cu Guvernul, precum este precizat în art. 54(1), atrage sancţiunea pierderii mandatului parlamentar, în sensul art. 55(1) lit. c din Constituţie. 

Decizia de aplicare a respectivei sancţiuni poate fi atacată, conform art. 55(2) din Constituţie. Termenul de atac a unei decizii poate fi prelungit de către Preşedinte (Speaker) la 30 de zile. 

Imunitatea parlamentară este reglementată în art. 65(2) din Constituţie, care precizează că Parlamentul poate stabili prin lege privilegiile, imunităţile şi prerogativele Camerei Reprezentanţilor şi ale membrilor acesteia. Dispoziţiile constituţionale se completează cu Ordonanţa privind privilegiile şi prerogativele Camerei Reprezentanţilor
[8]. 

Lipsa răspunderii civile şi penale, menţionată în par. (3) al art. 65 din Constituţie, se referă la opiniile exprimate oral sau în scris, în cadrul unui raport, în plenul Camerei sau în cadrul lucrărilor în comisii, sau în cadrul unei petiţii, proiect de lege, rezoluţie, moţiune sau într-un document similar.

Secţiunea 12 din Ordonanţa privind privilegiile şi prerogativele reglementează o situaţie particulară a lipsei răspunderii pentru cauzarea de prejudicii de către persoanele care acţionează sub autoritatea Camerei şi în cadrul prerogativelor legale, ori în temeiul unui mandat emis în temeiul autorităţii sale. 

Inviolabilitatea are în vedere interzicerea arestării membrilor Camerei, pe durata şedinţelor, pentru o obligaţie cu caracter civil, cu excepţia unei obligaţii care implică comiterea unei fapte cu caracter penal (art. 65(4) din Constituţie). În plus, inviolabilitatea operează şi faţă de procedura de executare a actelor procesuale ale instanţelor, procedură care nu poate fi desfăşurată în incinta Camerei Reprezentanţilor, aflată în şedinţă, sau prin intermediul Preşedintelui, grefierului parlamentar (clerk) sau orice oficial al Camerei, în sensul par. (5) al aceluiaşi articol constituţional. 

Participarea la lucrările Parlamentului

Participarea la lucrările Parlamentului este obligatorie, atât în plen, cât şi în comisiile permanente (secţiunea 156).

Sancţiunea neparticipării la lucrările Parlamentului, în condiţiile precizate prin Regulamentul acestuia, atrage pierderea mandatului (art. 55(1) lit. d din Constituţie). Astfel, în sensul secţiunii 157 din Regulament, mandatul parlamentar se pierde în situaţia absenţei de la lucrările Camerei pentru o perioadă de 2 luni, dacă persoana în cauză nu a absentat motivat. 

Conform secţiunii 159 din Regulament, neparticiparea la o şedinţă, în plen sau în comisii se pedepseşte cu reţinerea unei lire malteze din indemnizaţia de parlamentar. 

Regulile disciplinare sunt reglementate în capitolul IV din Regulamentul Camerei Reprezentanţilor. 

Preşedintele sau preşedintele de şedinţă poate impune sancţiunea retragerii dreptului la cuvânt pentru parlamentarul care persistă în aspecte irelevante sau repetă argumentele invocate anterior, de acesta sau de alţi membri, în cadrul dezbaterii (secţiunea 57).

Regulile disciplinare reglementează interdicţia aducerii unei ofense Preşedintelui Maltei (secţiunea 59), interdicţia utilizării de formulări ofensatorii împotriva caracterului sau lucrărilor Camerei sau la adresa unuia dintre membrii săi (secţiunea 60).

Sancţiunea aplicabilă parlamentarului vinovat, în lipsa retractării formulării sale, sau prezentării de scuze, este mustrarea, putându-se adopta şi o altă măsură considerată potrivită. Împotriva deciziei de sancţionare, parlamentarul are o cale de atac, în termen de 2 zile. Decizia se publică în minutele lucrărilor Camerei (secţiunea 62).

În situaţia unei conduite manifest contrare, Preşedintele ordonă părăsirea lucrărilor de către parlamentul în cauză, sancţiunea respectivă aplicându-se până la sfârşitul lucrărilor din acea zi (secţiunea 63). 

Împotriva unui parlamentar care comite abateri disciplinare repetate, prin obstrucţionarea lucrărilor plenului Camerei, Preşedintele poate iniţia o moţiune de suspendarea a parlamentarului în cauză, moţiune la care nu se pot depune amendamente, care nu poate fi amânată şi care nu este supusă dezbaterilor, aceasta fiind supusă la vot. Dacă abaterile sunt săvârşite în cadrul unei Comisii a plenului (Committee of the whole House), Preşedintele suspendă lucrările comisiei şi informează Camera asupra circumstanţelor, Preşedintele urmând aceeaşi procedură de prezentare a moţiunii de suspendare. Pe de altă parte, dacă parlamentarul în cauză prezinte scuze, în scris, Preşedintele prezintă o moţiune de anulare a suspendării, parlamentarul urmând a fi readmis la lucrări (secţiunea 64). 

Parlamentarul împotriva căruia a fost demarată procedura disciplinară menţionată nu poate participa la dezbateri (secţiunea 65).

Parlamentarul care săvârşeşte cu intenţie abateri de la ordine în cadrul Camerei sau care întrerupe cu intenţie lucrările Camerei se face vinovat de abatere disciplinară. Împotriva acestor abateri se dispune părăsirea şedinţei (secţiunea 66 şi 67).

Codul de conduită a fost adoptat de către Parlament în mai 1995, ca urmare a unui număr de amendamente la Ordonanţa privind privilegiile şi prerogativele Camerei Reprezentanţilor. Printre alte dispoziţii, Codul a introdus un registru de interese al membrilor, care conţin informaţiile personale prezentate de fiecare membru, care sunt făcute publice. 

În temeiul Codului, parlamentarul este obligat să se comporte, în interiorul şi în exteriorul Camerei, astfel încât să reflecte statutul şi demnitatea Camerei (punctul 1). 

Parlamentarul nu poate primi vreo remuneraţie sau plată sub orice formă pentru activitatea sa ca membru al Camerei Reprezentanţilor, cu excepţia remuneraţiei sale oficiale în calitate de membru (punctul 3). De asemenea, parlamentarul nu poate utiliza mijloace de influenţare incorecte, ameninţări sau presiuni în cadrul exercitării atribuţiilor sale, în special în privinţa calităţii sale de reprezentant al alegătorilor şi de reprezentare a acestora faţă de autorităţile publice (punctul 4).

În sensul punctului 5 din Cod, fiecare parlamentar este obligat ca anual, la o dată stabilită de Preşedinte, să precizeze în registrul public ţinut de către acesta, următoarele:

- activitatea sau profesiunea sa şi, în situaţia în care este angajat, identitatea angajatorului;

- bunurile imobile ale sale, ale soţului/soţiei şi ale copiilor minori şi, dacă doreşte, modul de dobândire şi de utilizare a lor;

- participaţii la societăţi comerciale, investiţii, inclusiv depozite bancare sau orice altă formă de interese patrimoniale;

- funcţiile de conducere sau alte poziţii oficiale în cadrul societăţilor comerciale, asociaţiilor, organizaţiilor, cooperativelor sau altor persoane juridice, inclusiv în asociaţii cu caracter voluntar;

- un membru al Camerei Reprezentanţilor, care are un interes profesional, inclusiv în privinţa activităţii de consultanţă, gestiune sau sub orice formă de legătură, patrimonială sau de altă natură, cu persoane, grupuri sau societăţi care au un interes direct în legislaţia supusă examinării de către Cameră, este obligat să declare interesele sale în cadrul Camerei, cu prima ocazie, înainte de supunerea la vot, cu ocazia celei de-a doua lecturi a unui proiect de lege;

- parlamentarul nu poate accepta cadouri de la persoane, grupuri sau societăţi care au un interes direct sau indirect în privinţa legislaţiei supuse examinării în Cameră;

- parlamentarul nu poate accepta un onorariu pentru un discurs, scriere sau publicaţie sau pentru o activitate asemănătoare de la o persoană, organizaţie sau societăţi, onorariu care depăşeşte valoarea obişnuită a unor astfel de servicii;

- parlamentarul care a făcut o vizită în afara Maltei, finanţată în întregime sau parţial de către o persoană, un grup sau o societate care are un interes direct în privinţa legislaţiei supuse examinării în Cameră, este obligat să declare acest fapt într-un registru ţinut de către Preşedinte şi pus la dispoziţia publicului;

- parlamentarul este obligat să informeze Preşedintele şi autorităţile competente asupra oricărei tentative de corupere, presiune sau influenţă incorectă din partea unor terţi, destinată influenţării conduitei sale în calitate de membru al Camerei. 

De asemenea, potrivit punctului 6 din Cod, parlamentarul nu poate face referire la calitatea sa de membru al Camerei în aspecte profesionale, de muncă sau de afaceri, care i-ar putea genera un avantaj incorect. 

17. Marea Britanie 

Parlament bicameral, alcătuit din Camera Comunelor şi Camera Lorzilor.

Indemnizaţii, facilităţi şi servicii

La Camera Comunelor, pe lângă salariul de bază, membrii Camerei mai primesc următoarele:

· indemnizaţia pentru cheltuielile suplimentare cu cazarea, atunci când membrii Camerei sunt nevoiţi să se cazeze în altă parte decât în propria locuinţă şi doar în scopul exercitării sarcinilor parlamentare. Membrii londonezi nu primesc această indemnizaţie;

· indemnizaţia pentru Londra destinată membrilor londonezi;

· indemnizaţia pentru cheltuieli neprevăzute, ocazionate de: echiparea biroului, tratamentul chirurgical, anumite călătorii şi probleme de comunicaţii;

· indemnizaţia pentru personalul angajat direct de către membrii Camerei Comunelor;

· indemnizaţia pentru călătorii, atât în interiorul Marii Britanii, cât şi în restul Europei
[9]. Nu sunt incluse aici şi călătoriile delegaţiilor parlamentare ori vizitele comisiilor speciale;

· indemnizaţia pentru transportul public: membrii Camerei pot solicita bilete gratuite pentru transportul public sau rambursarea cheltuielilor cu acesta;

· acoperirea cheltuielilor de călătorie pentru personal;

· indemnizaţia pentru cheltuielile cu corespondenţa de serviciu;

· indemnizaţia pentru cheltuielile cu echipamentele: un laptop, trei desktopuri, două CD rewritere şi una sau două imprimante;

· indemnizaţia pentru alte costuri: cheltuielile cu înlocuirea personalului absent pe caz de boală ori concediu maternal; costurile cu paza/siguranţa birourilor; indemnizaţia pentru pensionare; sumele plătite urmaşilor membrilor decedaţi ş.a.

La Camera Lorzilor, membrii Camerei sunt îndrituiţi să pretindă rambursarea cheltuielilor ocazionate de efectuarea călătoriilor, costurile pentru subzistenţă şi cele legate de activitatea în cadrul birourilor. 

Cheltuielile de mai sus trebuie să aibă legătură cu participarea la şedinţele Camerei (excepţie făcând deschiderea oficială a lucrărilor Parlamentului şi lucrările judecătoreşti); la şedinţele în comisii şi subcomisii (exceptând lucrările judecătoreşti); la şedinţele Oficiului Parlamentar pentru Ştiinţă şi Tehnologie şi la şedinţele Societăţii Parlamentare de Difuziune. 

Declaraţiile de avere şi interese

Camera Comunelor

Interesele care trebuie declarate sunt următoarele:

· funcţiile de conducere remunerate din cadrul societăţilor publice şi private. Remuneraţia include nu doar salariile, ci şi sumele primite pentru anumite cheltuieli legate de serviciu şi privilegiile sau beneficiile, precum folosirea maşinii companiei. Remuneraţiile care în cursul unui an calendaristic nu depăşesc 1% din salariul de parlamentar pot fi trecute cu vederea;

· alte funcţii remunerate, dacă valoarea remuneraţiei excede 1% din salariul de parlamentar;

· clientela: atât în cadrul funcţiilor de conducere, cât şi în cadrul altor funcţii remunerate, membrii Parlamentului pot furniza servicii anumitor clienţi. Aceşti clienţi trebuie declaraţi, împreună cu natura activităţilor pe care aceştia le desfăşoară. Dacă un membru al Parlamentului este angajat într-o activitate de consultanţă la o societate care are propriii clienţi, se vor înscrie în declaraţia de interese şi numele acestor clienţi;

· sponsorizările: orice donaţie primită de un membru al Parlamentului în timpul campaniei electorale sau orice sprijin financiar primit după alegerea sa ca membru în Parlament. Cuantumul acestor donaţii, pentru a fi declarat, trebuie să depăşească 1000 £ dintr-o singură sursă, fie ca donaţie unică, fie ca donaţie multiplă, dar în acest ultim caz sumele luate în calcul sunt doar cele care depăşesc 200 £ în cursul unui an calendaristic;
· cadourile, beneficiile şi ospitalitatea: orice cadou oferit membrului Parlamentului, soţului/soţiei acestuia sau orice alt beneficiu material, a cărui valoare depăşeşte 1% din salariul de parlamentar actual, din partea unei societăţi, organizaţii sau persoane din Marea Britanie
[10];
· vizitele în străinătate ale membrului Camerei ori soţului/soţiei acestuia, excepţie făcând cele ale căror costuri sunt suportate în întregime de parlamentar sau de fondurile publice ale Marii Britanii. În Registru se vor trece data călătoriei, destinaţia şi scopul vizitei, precum şi numele guvernului, al organizaţiei, al companiei sau al persoanei fizice care a suportat costurile;
· cadourile sau beneficiile materiale din partea unor persoane fizice sau juridice străine şi care au legătură cu calitatea de membru al Camerei. Cuantumul acestora trebuie să depăşească 1% din salariul actual de parlamentar;
terenurile şi alte proprietăţi (locuinţa permanentă este exclusă) care au o valoare substanţială
[11] sau care produc un venit substanţial;
· acţiunile deţinute de membrii Camerei în nume personal sau în numele soţului/soţiei ori al copiilor minori, la orice societate cu capital public ori privat şi care depăşesc15% din capitalul social emis de societate sau care echivalează cu 15% sau mai puţin din capitalul social emis, dar a căror valoare este mai mare decât salariul actual de parlamentar. Domeniul de activitate al societăţii trebuie declarat/înregistrat, de asemenea;
· alte interese. Sunt incluse aici interesele care nu se încadrează în nici una din categoriile enunţate mai sus, dar pe care membrii Parlamentului le consideră a fi relevante. 
Camera Lorzilor 

Interesele financiare care trebuie declarate sunt următoarele:

·  toate contractele de consultanţă în temeiul cărora membrii Camerei acordă consultanţă pe probleme parlamentare. Se vor face copii după aceste contracte şi se vor declara şi sumele primite cu titlu de remuneraţie pentru aceste servicii;

·  funcţiile sau alte interese financiare pe care membrii Camerei le au în societăţile implicate în lobbying-ul parlamentar;

·  orice serviciu remunerat pe care membrii Camerei îl furnizează graţie calităţii de membru în Parlament, precum şi clienţii acestui serviciu;

·  activităţile în afara celei de consultant parlamentar;

·  funcţiile de director remunerate;

·  funcţiile obişnuite remunerate (excepţie – veniturile ocazionale din discursuri, prelegeri, jurnalism);

·  acţiunile până la un anumit cuantum;

·  asistenţa de secretariat şi de cercetare furnizată de un organism extern Camerei;

·  vizitele plătite în ţară şi străinătate, întreprinse ca membru al Parlamentului, cu excepţia vizitelor plătite din fondurile publice.

Interesele non-financiare care trebuie declarate sunt următoarele:

·  calitatea de membru în unele organisme publice, precum consiliile de administraţie ale spitalelor, organismele de conducere ale universităţilor, colegiilor şi şcolilor, şi în autorităţile locale;

·  calitatea de administrator al muzeelor, galeriilor sau altor organisme similare;

·  calitatea de funcţionar sau administrator în cadrul grupurilor de presiune ori sindicatelor;

·  calitatea de funcţionar ori administrator în organizaţiile non-profit. 

Incompatibilităţile de funcţii 
Incompatibilitatea cu o funcţie publică non-electivă. 

În fapt, nu există un veritabil sistem de incompatibilităţi în dreptul parlamentar britanic, dar o serie de cutume străvechi interzic membrilor celor două Camere să exercite o activitate profesională susceptibilă de a aduce atingere independenţei acestora.

Pe de o parte, conform tradiţiei, funcţionarii şi agenţii publici nu pot face parte din Parlament, iar pe de altă parte, activităţile private nu au fost niciodată considerate ca incompatibile cu exercitarea funcţiei de deputat.
De asemenea, nu pot fi membri în Camera Comunelor cei care activează în forţele armate ale Coroanei, membrii adunărilor legislative ale statelor şi teritoriilor din cadrul Commonwealth-ului, funcţionarii din comisiile şi jurisdicţiile administrative, cei care lucrează în întreprinderi sau instituţii publice.

În privinţa funcţiilor ministeriale, cutuma impune ca Primul-ministru să fie membru în Camera Comunelor, iar ministrul justiţiei, în Camera Lorzilor.

Incompatibilitatea cu alte funcţii elective 

Incompatibilitatea cumulului este produsul unei cutume. Practica constituţională interzice ca un membru în consiliul municipal, în consiliul districtual sau în consiliul de comitat să deţină, simultan, un loc în Camera Comunelor. Această regulă se impune şi titularilor unei funcţii executive, precum şi celor care deţin un mandat într-o adunare deliberativă, dar ea nu se aplică membrilor Camerei Lorzilor, întrucât aceştia nu sunt aleşi.

Incompatibilitatea cu activităţile din sectorul privat

Nu există decât puţine restricţii care îngrădesc libertatea unui deputat de a exercita simultan o funcţie privată. Camera Comunelor a elaborat un Cod deontologic care afirmă principiul independenţei deputaţilor faţă de interesele private. 

Încălcarea acestor reguli de conduită este considerată drept ofensă adusă Camerei, iar deputatul este pus în situaţia de a se apăra în faţa Comisiei pentru Privilegii; dacă este vinovat, i se vor aplica sancţiuni penale şi demiterea din funcţia sa de parlamentar.

Imunitatea parlamentară

Membrii Camerei Comunelor dispun de imunitate în următoarele forme:

· libertatea cuvântului;

· inviolabilitatea. 

Formele imunităţii parlamentare sunt cunoscute în sistemul britanic sub numele de „privilegii”. 

Libertatea cuvântului este acelaşi lucru cu lipsa răspunderii pentru voturile exprimate ori cuvintele spuse sau scrise de către membrii Parlamentului în exercitarea mandatului de parlamentar. Lipsa răspunderii îşi produce efectele la data începerii mandatului parlamentar şi oferă protecţie şi după încetarea mandatului, însă doar pentru voturile şi opiniile exprimate în timpul exercitării funcţiei de parlamentar. Libertatea cuvântului este garantată de art.9 din Bill of Rights din 1689. 

Inviolabilitatea protejează membrii Parlamentului doar de procedurile civile declanşate împotriva lor, cum ar fi de pildă ordinele de plată a unor sume de bani. Regulamentul Camerei Lorzilor stipulează în acest sens că nici un lord nu poate fi deţinut sau arestat decât prin hotărâre sau ordin al Camerei, exceptând situaţia infracţiunilor. Inviolabilitatea parlamentară nu exclude însă chemarea membrilor Camerelor ca martori în procese. 

Membrii Camerei Lorzilor pot proceda la ridicarea inviolabilităţii în caz de insultă, calomnie sau defăimare, spre deosebire de membrii Camerei Comunelor care nu pot face acest lucru. 

Participarea la lucrările Parlamentului

Conform Regulamentului Camerei Lorzilor, membrii sunt obligaţi să participe la şedinţe, iar dacă nu pot face acest lucru trebuie să obţină un permis de absentare. 

La Camera Comunelor se prevede doar obligaţia membrilor în Committees on opposed bills să participe la şedinţele acesteia. 

Regulile disciplinare

Pentru regulile disciplinare sediul principal al materiei se află în Regulamentele celor două Camere, la care se adaugă regulile cutumiare. 

Astfel, pentru Camera Lorzilor, Regulamentul dispune ca lorzii să nu răspundă acuzaţiilor formulate de reprezentanţii Camerei Comunelor, prezentându-se în faţa acesteia din urmă ori trimiţând răspunsuri scrise. 

Pe de altă parte, ori de câte ori lorzii iau cuvântul, se vor adresa Camerei în general. 

Dacă vreun lord va considera că a primit un afront din partea unui membru al Camerei, fie în şedinţă plenară, fie în cadrul vreunei comisii ori a oricărei alte încăperi din interiorul Camerei Lorzilor, se va adresa lorzilor în plen pentru daune. 

Pentru Camera Comunelor, Regulamentul prevede că Speaker-ul sau Preşedintele poate ordona ca membrii recalcitranţi să părăsească imediat Camera pentru restul şedinţei pe ziua în curs. 

În măsura în care un membru al Camerei este acuzat de Preşedinte că a persistat în obstrucţionarea lucrărilor Camerei, încălcând dispoziţiile regulamentare, Speaker-ul are posibilitatea de a propune suspendarea acestuia din serviciul Camerei. Această măsură atrage după sine şi reţinerea indemnizaţiei de parlamentar pentru toată perioada suspendării. 

Codul de conduită

Camera Comunelor a elaborat un cod deontologic care afirmă principiul independenţei deputaţilor faţă de interesele private. În 1947, Camera Comunelor vota o rezoluţie care susţinea că nu este compatibil cu demnitatea funcţiei de deputat, cu datoria pe care acesta o are faţă electorat şi cu menţinerea privilegiului de libertate a cuvântului ca unul dintre membrii săi să încheie un contract cu un organism din afara Camerei, dacă acest contract îi limitează independenţa şi libertatea de acţiune în Parlament. 

Conform Codului de conduită, fiecare membru al Camerei Comunelor este obligat să furnizeze acele informaţii legate de interesele financiare personale, în vederea îndosarierii lor într-un registru special, accesibil publicului. 

Scopul acestui registru este acela de a pune la dispoziţie informaţii referitoare la interesele financiare sau alte beneficii materiale ale membrilor Camerei, care ar putea fi considerate la un moment dat susceptibile de a influenţa acţiunile acestora, discursurile politice sau rezultatul votului în Parlament. 

Nu vom mai reveni asupra detaliilor cu privire la interesele ce trebuie declarate.

Un cod de conduită cu dispoziţii similare există şi pentru Camera Lorzilor. 

18. olanda

Parlament bicameral, alcătuit din Tweede Kamer (Camera Reprezentanţilor) şi Eerste Kamer (Senat).

Indemnizaţii, facilităţi şi servicii

Membrii Camerei Reprezentanţilor primesc o indemnizaţie stabilită prin raportare la cel mai mare salariu plătit conform Decretului de salarizare a funcţionarilor publici din 1984, la care se adaugă şi o primă de concediu de 8%. În situaţia decesului unui membru al Camerei Reprezentanţilor, moştenitorii acestuia primesc o sumă echivalentă cu de trei ori salariul de parlamentar plătit în ultima lună lucrată în întregime. 

Pe lângă salariu, membrii Camerei Reprezentanţilor mai primesc:

· indemnizaţie pentru cheltuielile cu asigurările de sănătate;

· indemnizaţii pentru cheltuielile cu transportul şi călătoriile;

· indemnizaţie pentru cheltuielile cu subzistenţa;

· indemnizaţie pentru cheltuielile profesionale.

Membrii Camerei Reprezentanţilor sunt îndrituiţi ca pe toată durata concediului medical să primească întregul salariu şi toate indemnizaţiile menţionate mai sus. 

După expirarea mandatului de deputat, membrii Camerei au dreptul la o indemnizaţie specială de final de funcţie.

Declaraţiile de interese

Regulamentul Camerei Reprezentanţilor menţionează obligaţia Secretarului general de a ţine un registru de interese, în care membrii Camerei să îşi înregistreze activităţile exercitate în afara mandatului de deputat, nu mai târziu de o săptămână de la data acceptării acestora; registrul cuprinde două secţiuni: funcţiile remunerate şi activităţile neremunerate. 

Într-un alt registru, păstrat tot la secretariatul general, se vor înscrie călătoriile în străinătate făcute de deputaţi la invitaţia unor terţe persoane, nu mai târziu de o săptămână de la data întoarcerii acestora în ţară. 

De asemenea, membrii Camerei vor declara şi înscrie într-un registru toate cadourile primite, cu o valoare mai mare de 50€, nu mai târziu de o săptămână de la data primirii acestora. 

Aceste trei registre sunt accesibile consultării de către public. 

Secretarul general este obligat să publice de două ori pe an declaraţiile cu privire la activităţile /funcţiile exercitate în afara mandatului de deputat şi înscrise în registrul special menţionat. 
Incompatibilităţile de funcţii

Constituţia prevede în art.57 că nici o persoană nu poate fi, simultan, membru în ambele Camere ale Parlamentului. Membrii Parlamentului nu pot ocupa funcţiile de ministru, secretar de stat, membru în Consiliul de Stat, membru al Curţii de Conturi, Avocat al Poporului, membru al Curţii Supreme , procuror general sau avocat general la Curtea Supremă. 

Participarea la lucrările Parlamentului nu este obligatorie, însă, înaintea începerii şedinţelor, se întocmeşte o listă de prezenţă, care va rămâne pe masa Secretarului General, pentru înscrierea membrilor veniţi ulterior.    

Regulile disciplinare

Regulamentul Camerei Reprezentanţilor prevede următoarele sancţiuni:     

· avertismentul, pentru abaterea de la subiectul dezbaterilor;

· mustrarea, pentru folosirea unui limbaj ofensator, crearea de dezordine, încălcarea obligaţiei de păstrare a confidenţialităţii, cu posibilitatea deputatului în cauză de a-şi retrage cuvintele;

· ordinul de întrerupere a discursului;

· excluderea din sala de şedinţă.

Persoana abilitată să aplice toate aceste măsuri disciplinare este Preşedintele Camerei Reprezentanţilor. 

19. POLONIA

Structura Parlamentului polonez este bicamerală, fiind compus din Senat şi din Seim (Sejm). 

Senatul 

Indemnizaţii, facilităţi şi servicii

Senatorii, alături de deputaţi, beneficiază de paşaport oficial, în baza art. 45 din Legea privind exercitarea mandatului de deputat sau de senator. 

Senatorii şi deputaţii primesc un salariu de bază, la care se adaugă un spor pentru ocuparea anumitor funcţii în cadrul Camerei respective (art. 25–27 şi 32 din Legea privind exercitarea mandatului de deputat sau de senator). De asemenea, ei sunt îndreptăţiţi la o diurnă, reprezentând, lunar, 30% din salariu. La sfârşitul fiecărui an, senatorii şi deputaţii au dreptul la un salariu suplimentar. 

Parlamentarii beneficiază de o sumă forfetară, destinată acoperirii costurilor legate de funcţionarea propriului birou, potrivit principiilor şi în cuantumul stabilit de către Biroul Senatului (sau Seimului).

Diurna este scutită de la impozitare, pe când salariul de bază este impozitat. 

Parlamentarii (senatorii şi deputaţii) participă la un sistem de pensii, în temeiul art. 28(3), 38 şi 40 din Legea privind exercitarea mandatului de deputat sau de senator. 

În plus, senatorul (sau deputatul) are dreptul la o alocaţie de lichidare egală cu trei salarii, la finalizarea mandatului său. Ea nu se plăteşte parlamentarului care este reales pentru un nou mandat (art. 39 din aceeaşi lege).

Alte facilităţi includ: secretariat, asistenţi, servicii poştale şi de telefonie, servicii gratuite de corespondenţă, transport gratuit în sistemul public.

Declaraţiile de avere şi interese

Declaraţiile de avere sunt reglementate în art. 35 din Legea privind mandatul de deputat sau de senator.

Parlamentarii sunt obligaţi să depună o declaraţie privind situaţia lor financiară, incluzând în special informaţii asupra resurselor lor băneşti, bunuri imobile, participaţii la societăţi comerciale şi obligaţiuni de stat, titluri la alte persoane juridice de drept public, asupra oricăror bunuri dobândite prin licitaţie publică, precum şi date referitoare la conducerea activităţilor sale de afaceri, precum şi la poziţiile deţinute la societăţi comerciale. De asemenea, declaraţia trebuie să includă informaţii cu privire la bunurile soţului/soţiei.

Declaraţia financiară este secretă, cu excepţia situaţiei în care autorul acesteia şi-a dat acordul publicării ei. În cazuri justificate, Biroul Senatului (sau Seimului, după caz), după consultarea Comisiei pentru regulament şi afaceri, poate adopta o hotărâre de publicare a unei anumite declaraţii. Biroul fiecărei Camere stabileşte modelul acestor declaraţii.

Declaraţia trebuie depusă la Mareşalul Camerei, în termen de 30 de zile de la dobândirea mandatului. De asemenea, există obligaţia actualizării anuale a declaraţiei, înainte de data de 31 martie, în conformitate cu situaţia existentă la 31 decembrie, şi cu două luni înainte de data alegerii Senatului (sau Seimului). Datele înscrise în declaraţie trebuie examinate de către comisia desemnată de către Senat (sau Seim), în conformitate cu procedura precizată în Regulamentul fiecărei Camere. Constatările examinării sunt prezentate Biroului acelei Camere. 

Registrul de interese este reglementat în art. 35a din Legea privind exercitarea mandatului de deputat sau de senator. În acesta sunt menţionate interesele parlamentarilor:

- orice funcţii plătite sau activităţi în administraţia publică sau instituţii private şi orice remuneraţie obţinută prin activităţi liber profesioniste;

- detalii asupra oricărui sprijin material obţinut de către declarant ca urmare a activităţii sale publice;

- orice donaţii, de la donatori interni şi externi, cu o valoare mai mare de 50% din salariul minim, în temeiul Codului muncii, la cuantumul în vigoare în luna decembrie a anului precedent;

- orice vizită în Polonia sau în străinătate, care nu are legătură cu exercitarea unei funcţii publice, în situaţia în care costurile acesteia au fost suportate de către declarant sau de către soţul/soţia acestuia, sau de către angajatorul său, ori de către un partid politic, asociaţie sau fundaţie la care este membru;

- orice beneficii obţinute, cu o valoare superioară celei menţionate anterior, cu excepţia celor obţinute din activităţile şi funcţiile declarate anterior.

Trebuie precizate în registru informaţii asupra funcţiilor deţinute în organele de conducere ale fundaţiilor, societăţilor comerciale sau cooperativelor, chiar dacă acestea nu generează o plată. 

Orice modificări produse în privinţa acestor date trebuie declarate în termen de 30 de zile de la producerea lor. 

Registrul este public, fiind ţinut de către Mareşalul Senatului (sau Seimului). Acesta din urmă trebuie să publice anual, într-o publicaţie separată, informaţiile cuprinse în registru.

Incompatibilităţile de funcţii

Potrivit art. 102 din Constituţie, mandatul de senator este incompatibil cu cel de deputat. Mandatul de senator, în temeiul art. 103 din Constituţie şi a art. 30(1) din Legea privind exercitarea mandatului de deputat sau de senator, este incompatibil cu următoarele funcţii: Preşedinte al Băncii Naţionale a Poloniei, Preşedinte al Camerei Supreme de Control, Comisar al Drepturilor Cetăţeneşti, Comisar al Drepturilor Copiilor, vice-preşedinte la aceste instituţii, membru al Consiliului pentru Politică Monetară, membru al Consiliului Naţional de Radio şi Televiziune, ambasador, angajat al Cancelariei Seimului sau, respectiv, a Senatului, Cancelariei Preşedintelui Republicii sau cu orice altă funcţie a administraţiei publice. De asemenea, mandatul parlamentar este incompatibil cu funcţia de judecător, procuror, funcţionar public, angajat în forţele armate, în poliţie sau în serviciile de informaţii. Alte incompatibilităţi trebuie stabilite prin lege.

În plus, mandatul parlamentar nu este incompatibil cu funcţia de membru al Consiliului de Miniştri sau cu cea de secretar de stat. 

Referitor la conflictele de interese, art. 107 din Constituţie dispune că parlamentul nu poate, în măsura precizată prin lege, să exercite nici o activitate de afaceri care să implice vreun beneficiu public, de la nivel central sau local, sau să dobândească o proprietate publică. 

În situaţia în care parlamentarul încalcă această regulă, prin rezoluţie a Camerei căreia îi aparţine, adoptată pe baza unei moţiuni prezentate către Mareşalul acelei Camere, el poate fi tras la răspundere în faţa Tribunalului Statului. 

Potrivit art. 33 din Legea privind exercitarea mandatului de deputat sau de senator, parlamentarul are obligaţia de a anunţa Mareşalul Camerei căreia îi aparţine, de intenţia sa de exercitare a unei funcţii sau activităţi, alături de mandat, cu excepţia unei activităţi reglementate de drepturile de autor şi cele conexe. Parlamentarii nu pot exercita activităţi sau funcţii şi nici nu pot primi cadouri care ar periclita încrederea în exercitarea corectă a mandatului. În plus, în exercitarea altor activităţi, parlamentarii nu pot face referiri la calitatea lor oficială. 

Legea face trimitere la regulamentul fiecărei Camere, care trebuie să dispună procedurile de angajare a răspunderii parlamentarului care încalcă aceste reguli. 

În sensul art. 34 din lege, parlamentarii nu pot exercita activităţi de afaceri pe cont propriu sau împreună cu alte persoane, prin utilizarea bunurilor statului sau autorităţilor locale, şi nici nu pot administra astfel de activităţi sau servi ca reprezentanţi ai acestora. O altă interdicţie priveşte calitatea de membru al organelor de administrare, directoare sau de supraveghere ale întreprinderilor aflate în raporturi de afaceri cu autorităţile publice centrale sau locale sau al întreprinderilor la care au participaţii persoanele juridice de drept public. Sancţiunea încălcării acestei reguli este nulitatea de drept a alegerii sau desemnării în acea calitate.

În situaţia în care alegerea sau desemnarea a avut loc înainte de începerea exercitării mandatului, parlamentarul este obligat să renunţe la acea poziţie sau funcţie. Dacă acesta nu renunţă, el pierde calitatea de parlamentar în termen de 3 luni de la data depunerii jurământului. 

Senatorii (sau deputaţii) nu pot deţine participaţii de peste 10% la societăţile comerciale aflate în raporturi cu statul sau cu autorităţile publice locale sau la întreprinderi la care aceste persoane de drept public înregistrează participaţii. Participaţiile deţinute peste această limită trebuie înstrăinate de către persoana în cauză, înainte de prima şedinţă a Camerei căreia îi aparţine, iar în situaţia în care nu procedează astfel, ea nu poate beneficia de drepturile inerente (dreptul de vot, dreptul la dividende, dreptul la activele distribuite, dreptul de preemţiune).

Încălcarea acestor reguli implică răspunderea parlamentarului şi, suspendarea, în respectivul an, a salariului suplimentar. 

Imunitatea parlamentară

Lipsa răspunderii penale şi administrative este reglementată în art.108 coroborat cu art.105(1) din Constituţie şi, respectiv, în art.6(1) din Legea privind exercitarea mandatului de senator sau de deputat.

Lipsa răspunderii se referă la opiniile exprimate în scris sau oral de câtre parlamentari, atât în interiorul, cât şi în afara Parlamentului. În sensul art.6(2) din lege, activităţile acoperite de lipsa răspunderii includ: iniţierea de moţiuni, prezentarea de opinii şi votul în Senat şi în şedinţele reunite ale Camerelor, ale organelor interne ale Senatului, precum şi alte activităţi indispensabile exercitării mandatului de senator (sau de deputat).

O excepţie se referă la posibilitatea angajării răspunderii disciplinare. De asemenea, se poate dispune ridicarea imunităţii pentru situaţiile încălcării drepturilor unor terţi, cum ar fi, de exemplu, în situaţia comiterii unei insulte sau calomnii. 

Lipsa răspunderii se aplică din ziua începerii mandatului şi oferă, ulterior expirării acestuia, protecţie împotriva opiniilor exprimate în cadrul exercitării mandatului. 

Inviolabilitatea este reglementată în aceleaşi articole constituţionale, precum şi în art. 7(1) şi 9(1) din Legea privind exercitarea mandatului de deputat sau de senator. Aceasta se referă la urmărirea penală şi acoperă toate delictele,  împiedicând arestarea sau deţinerea parlamentarului, demararea procedurilor judiciare împotriva acestuia şi, de asemenea, percheziţiile la domiciliu.

Excepţia priveşte situaţia în care senatorul (sau deputatul) poate fi arestat, fiind prins în flagrant delict şi, în care, deţinerea sa este necesară pentru garantarea desfăşurării în mod corect a cursului urmăririi. Orice astfel de deţinere trebuie comunicată de urgenţă Mareşalului Senatului, care poate cere eliberarea imediată. 

Inviolabilitatea nu împiedică chemarea parlamentarului în instanţă în calitate de martor. Totuşi, nu se poate utiliza un mandat de aducere împotriva parlamentarului care nu doreşte să se prezinte drept martor.

Protecţia se acordă pe toată durata mandatului, în sensul art. 12(1) din Legea privind exercitarea mandatului de senator sau de deputat. Ea nu priveşte procedurile judiciare demarate împotriva unui senator înainte de alegerea sa, însă acestea se suspendă, la solicitarea Senatului, până la expirarea mandatului, cu excepţia situaţiei de ridicare a imunităţii parlamentare, de către Senat, sau din proprie iniţiativă, în temeiul procedurii menţionate în art. 10(2)–(5) din respectiva lege. 

Într-o astfel de situaţie, senatorul trebuie ascultat, iar împotriva deciziei adoptate de către Senat nu există nici o cale de atac. 

În situaţia arestării preventive sau deţinerii, parlamentarul în cauză nu este autorizat să participe la lucrările Parlamentului.

Potrivit art. 26 din Regulamentul Senatului, cererea pentru ridicarea imunităţii unui senator se adresează Mareşalului Senatului, care o trimite Comisiei pentru regulament, etică şi afaceri ale senatorilor. În urma examinării cererii, comisia adoptă un raport, în care formulează o propunere de acceptare sau, respectiv, de respingere a acesteia. Senatul adoptă raportul, fără a angaja dezbateri. 

Reglementările de ordin procedural menţionate anterior se aplică procedurii pentru angajarea răspunderii unui senator pentru comiterea unui delict sau pentru procedura de angajare a răspunderii civile ca urmare a încălcării drepturilor terţilor, precum şi pentru procedura de arestare sau deţinere a unui senator (art. 27 din Regulament).

Mareşalul trimite cererea preliminară de angajare a răspunderii constituţionale a unui senator în faţa Tribunalului de Stat către Comisia pentru regulament, etică şi afaceri ale senatorilor. Procedura este supusă dispoziţiilor Codului de procedură penală. Preşedintele comisiei trebuie să trimită o copie a cererii preliminare, împreună cu anexele acesteia, senatorului respectiv şi să îl informeze asupra dreptului de prezentare de observaţii scrise şi de probe într-o perioadă stabilită. Senatorul în cauză, asistat de către un avocat desemnat de acesta, poate participa la şedinţele comisiei destinate audierilor. 

Comisia pentru regulament, etică şi afaceri ale senatorilor prezintă un raport Senatului, alături de o moţiune de începere sau de oprire a procedurii. Alături de raport, comisia trebuie să prezinte Senatului o listă a potenţialilor procurori, aleşi dintre senatori. Dosarul constituit astfel trebuie să fie pus la dispoziţia senatorilor pentru o perioadă de minim 21 de zile anterior examinării de către Senat a cauzei. Senatul poate trimite raportul înapoi la comisie pentru completarea procedurii. 

Senatul adoptă o rezoluţie de începere a procedurii de angajare a răspunderii constituţionale prin majoritatea absolută a voturilor, în prezenţa a cel puţin jumătate din numărul total al senatorilor (art. 27a–27c din Regulament).

Participarea la lucrările Parlamentului 

Condiţiile de exercitare a obligaţiilor care revin parlamentarului, precum şi cele referitoare la apărarea drepturilor care reies din mandatul său trebuie precizate prin lege, în sensul art. 106 din Constituţie. 

Participarea la lucrările Parlamentului este obligatorie, în sensul art. 3 şi 13(1) din Legea privind exercitarea mandatului de deputat sau de senator şi a art.19(1) din Regulamentul Senatului. 

Art. 22(2a) din Regulamentul Senatului enumeră situaţiile de absenţă justificată: boală, îngrijirea unei persoane bolnave, călătorii interne şi internaţionale asociate exercitării mandatului de senator, cu aprobarea Mareşalului Senatului, participarea la lucrările comisiei căreia îi aparţine (situaţie care poate implica absenţa de la lucrările plenului); concediu acordat de către Biroul Senatului. 

Sancţiunile aplicabile privesc reducerea corespunzătoare a salariului şi/sau diurnei şi, de asemenea, adresarea unui avertisment. Biroul Senatului este cel care dispune reducerea diurnei, iar Comisia pentru regulament şi activităţile senatorilor impune avertismentul, măsură împotriva căreia se poate formula o cale de atac la Biroul Senatului. 

Împotriva deciziei de sancţionare, adoptate de către Mareşal, prin reducerea drepturilor salariale, senatorul poate formula o cale de atac la Biroul Senatului, în termen de 14 zile de la comunicarea acesteia. Decizia Biroului, emisă ulterior consultării cu Comisia pentru regulament, etică şi afacerile senatorilor este definitivă. 

Regulile disciplinare sunt cele precizate prin Regulamentul Senatului. Acestea includ: atenţionarea, ordonarea încetării luării de cuvânt, chemarea la ordine, consemnarea în minutele de şedinţă, ordonarea părăsirii şedinţei, suspendarea dezbaterilor, ştergerea din minutele de şedinţă. 

Relaţiile membrilor Parlamentului cu grupurile de presiune

Nu există dispoziţii juridice exprese care să reglementeze raporturile între parlamentari şi grupurile de interese. Pe de altă parte, în sensul art. 21(1) din Legea privind exercitarea mandatului de deputat sau de senator, parlamentarul primeşte opinii, sugestii şi propuneri din partea diverselor organizaţii, de care ţine cont în activitatea sa parlamentară. 

Seim 

Indemnizaţii, facilităţi şi servicii

Regulile aplicabile deputaţilor sunt aceleaşi cu cele pentru senatori, sediul materiei fiind acelaşi, Legea privind exercitarea mandatului de deputat sau de senator. 

În privinţa incompatibilităţilor, conflictelor de interese şi obligaţiei declarării bunurilor personale, deputaţilor li se aplică aceleaşi prevederi precum cele menţionate pentru Senat.

Regimul imunităţii parlamentare (lipsa răspunderii şi inviolabilitate) este acelaşi cu cel al senatorilor. 

Participarea la lucrările Parlamentului

Participarea la lucrările Seimului este obligatorie, aplicându-se, alături de dispoziţiile corespunzătoare ale Legii privind exercitarea mandatului de deputat sau de senator, şi dispoziţiile Regulamentului Seimului (art. 7). 

Regulile disciplinare sunt cuprinse în art. 21–23 din Regulamentul Seimului. Sancţiunile aplicabile pentru încălcarea regulilor disciplinare sunt asemănătoare cu cele pentru senatori. 

Codul de conduită

Instituirea Codului de conduită pentru deputaţi s-a realizat prin adoptarea de către Seim, pe data de 17 iulie 1998, a unui proiect de cod. Art. 1 din Cod dispune că la depunerea jurământului, un deputat, în calitatea sa oficială, ia cunoştinţă de caracterul obligatoriu al ordinii juridice în vigoare şi acceptă să respecte principiile etice general acceptate. Potrivit art. 2 din Cod, deputatul trebuie să respecte principiile imparţialităţii, deschiderii, conştiinciozităţii, păstrării bunului nume al Seimului şi, respectiv, controlului. 

Principiul imparţialităţii are în vedere supunerea deputatului interesului public şi, respectiv, evitării exploatării poziţiei sale oficiale în scopul obţinerii de câştiguri personale sau pentru persoanele apropiate. 

Principiul deschiderii implică faptul că, pe de o parte, deputatul trebuie să încurajeze participarea publică, iar pe de altă parte, că el este ţinut de respectarea obligaţiei de semnalare a oricărui potenţial conflict de interese în privinţa oricărei decizii la care participă. 

Principiul conştiinciozităţii se referă la faptul că deputatul trebuie să îşi îndeplinească obligaţiile care îi revin într-un mod potrivit. 

În privinţa statutului Seimului, deputatul trebuie să se abţină de la orice conduită care ar putea aduce prejudicii acestei instituţii, totodată fiind obligat să respecte demnitatea celorlalte persoane.  

Principiul controlului priveşte posibilitatea de exercitare a controlului asupra acţiunilor şi deciziilor adoptate de către deputat. 

În plus, răspunderea pentru încălcarea principiilor enunţate în Cod este angajată în temeiul Regulamentului Seimului. 

20. PORTUGALIA

Parlamentul este unicameral, fiind reprezentat de către Adunarea Republicii (Assembleia da República).

Sediul materiei în privinţa statutului juridic al parlamentarilor este dat de următoarele instrumente juridice:

- Statutul deputaţilor – Legea nr. 7/93 din 1 martie 1993, cu modificările şi completările ulterioare;

- Regulamentul Adunării Republicii – Rezoluţia Adunării nr. 4/93 din 2 martie 1993, cu modificările şi completările ulterioare. 

La acestea se adaugă dispoziţiile constituţionale relevante şi cadrul juridic general aplicabil titularilor funcţiilor politice şi publice (incompatibilităţi şi conflicte de interese). 

Indemnizaţii, facilităţi şi servicii

Parlamentarii beneficiază de paşaport diplomatic, în conformitate cu art. 15(1)(c) şi (4) din Statutul deputaţilor, care este valabil pe întreaga durată a legislaturii şi care se reînnoieşte în fiecare dintre aceste legislaturi. 

Parlamentarii primesc un salariu de bază, care este calculat în funcţie de calitatea pe care o exercită. De asemenea, au dreptul la o alocaţie de reprezentare. 

Se acordă o alocaţie suplimentară, care depinde de locul unde este situat domiciliul, de numărul de călătorii etc. 

Salariul de bază şi alocaţia de reprezentare sunt supuse impozitării, pe când celelalte alocaţii nu sunt impozitate. 

Parlamentarii beneficiază de un sistem special de pensii. 

Alte facilităţi includ: posibilitatea unui secretariat şi a unor asistenţi, maşină oficială pentru Preşedintele şi vice-preşedintele Adunării Republicii, pază oficială asigurată pentru Preşedinte, servicii poştale şi telefonice gratuite (în temeiul art.17 din Statutul deputaţilor), transport şi călătorii (art.15(1)(g) şi art.16), un sistem de asigurări sociale (art.18 din Statut). Astfel, în privinţa acestui sistem, deputaţii şi foştii deputaţi beneficiază de un regim de asistenţă socială mai favorabil, aplicabil titularilor de funcţii publice. În situaţia în care deputaţii optează pentru regimul de asigurări sociale specific activităţii lor profesionale, Adunarea Republicii este cea care trebuie să îndeplinească responsabilităţile care corespund angajatorului.  

Declaraţiile de avere şi interese

Art.7-A din Legea nr.64/93 dispune crearea la Adunarea Republicii a unui registru de interese, registru care este public şi în care trebuie menţionate toate activităţile care sunt susceptibile să genereze incompatibilităţi sau impedimente, precum şi orice activităţi care furnizează beneficii financiare sau conflicte de interese. În registrul respectiv trebuie înregistrate şi situaţiile deputaţilor Adunării, precum şi cele ale membrilor Guvernului. Registrul trebuie să cuprindă în special:

- activităţile publice sau private, inclusiv activităţile comerciale sau de afaceri, precum şi exercitarea de profesii liberale;

- îndeplinirea de activităţi sociale, chiar şi cu titlu gratuit;

- beneficii financiare sau materiale primite pentru exercitarea respectivelor activităţi, inclusiv de la entităţi străine;

- entităţi în contul cărora au prestat servicii de orice natură, în schimbul cărora au primit o remuneraţie;

- societăţi la capitalul social al cărora deţine participaţii, direct sau prin intermediul rudelor (soţului/soţiei sau copiilor). Această dispoziţie este reluată şi în art. 26 din Statutul deputaţilor. 

Incompatibilităţile de funcţii

Constituţia, prin art.154(2), lasă la nivelul legii stabilirea unor situaţii de incompatibilitate. 

Pe de altă parte, deputaţii care sunt numiţi membri ai Guvernului nu pot exercita prerogativele unui deputat simultan cu funcţia de ministru, în locul acestora fiind desemnaţi supleanţi. 

Art.160(1)(a) din Constituţie dispune că mandatul parlamentar încetează în situaţia în care acea persoană se află într-un caz de descalificare, prevăzut de lege. 

Incompatibilităţile şi conflictele de interese sunt reglementate prin Legea nr. 64/93 din 26 august 1993 privind regimul juridic al incompatibilităţilor şi impedimentelor pentru titularii de demnităţi politice şi funcţionarii publici, cu modificările şi completările ulterioare. 

Potrivit art.4(2) din legea respectivă, mandatul parlamentar este incompatibil cu orice altă activitate profesională remunerată sau nu, precum şi cu funcţii de conducere în cadrul entităţilor cu scop lucrativ. 

De asemenea, în sensul art.5(1) din Legea nr. 64/93, titularii de funcţii politice nu pot exercita, pe un termen de 3 ani, calculat de la data încetării acelor funcţii, poziţii în societăţile private, dacă acestea activează într-un sector care a fost tutelat direct de către persoana în cauză, dacă ele au făcut obiect al operaţiunilor de privatizare sau au beneficiat de facilităţi financiare sau de beneficii fiscale de natură contractuală. 

De asemenea, art.9 din Legea nr.64/93 instituie interdicţia pentru titularii de poziţii publice de a activa în calitate de arbitru sau de expert, cu titlu gratuit sau remunerat, în orice proces în care este implicat statul sau persoane publice. Impedimentul respectiv se aplică şi pentru un termen de 1 an de la încheierea acelor funcţiuni. 

Statutul deputaţilor, în art. 20, reglementează regimul incompatibilităţilor. Mandatul parlamentar este incompatibil cu:

- funcţia de Preşedinte al Republicii, membru al Guvernului şi ministru al Republicii;

- membru al Tribunalului Constituţional, al Tribunalului Suprem de Justiţie, al Tribunalului de Conturi, al Consiliului Superior al Magistraturii, al Consiliului Superior al Tribunalelor Administrative şi Fiscale, Procuror general al Republicii şi Ombudsman (Provedor de Justiça); 

- deputat în Parlamentul European;

- membru al organelor de autoguvernare ale Regiunilor Autonome;

- ambasador;

- guvernator şi viceguvernator civil;

- preşedinte şi membru în camerele municipale;

- funcţionar public al statului sau în cadrul persoanelor juridice de drept public;

- membru în Comisia Electorală Naţională;

- membru în cabinetele ministeriale sau în organismele asimilate;

- funcţionar al organizaţiilor internaţionale sau al unui stat străin;

- preşedinte sau vice-preşedinte al Consiliului Economic şi Social;

- membru al Autorităţii Superioare pentru Comunicaţii Sociale;

           -membru în consiliul de administraţie al întreprinderilor publice, al întreprinderilor cu capital public sau care au participaţii majoritare ale statului şi al instituţiilor publice autonome.

Situaţiile de incompatibilitate nu privesc exercitarea liberă a funcţiilor didactice în învăţământul superior sau a altor activităţi cu interes social important, situaţii care trebuie stabilite de către Comisia de etică a Adunării Republicii. 

Art. 21 din Statutul deputaţilor reglementează impedimentele (impedimentos). Astfel, aceştia au nevoie de autorizarea Adunării pentru a activa în calitate de juraţi, experţi sau martori în procese, pentru a activa în calitate de arbitri în litigii în care statul sau alte persoane de drept public sunt parte. Orice alte activităţi exercitate de către deputaţi, care nu sunt excluse, trebuie comunicate Tribunalului Constituţional. 

În plus, deputaţii nu au dreptul să:

- exercite activităţi comerciale sau industriale, direct sau indirect, pentru sine sau pentru entităţi în care deţin participaţii de peste 10% din capitalul social, care încheie contracte cu statul sau cu persoane de drept public, care participă la licitaţii de furnizări de bunuri, de servicii, de lucrări sau concesiuni, pentru stat sau pentru persoane de drept public, precum şi pentru societăţi cu capital majoritar sau exclusiv public sau pentru concesionari de servicii publice;

- să participe la proceduri judiciare de orice tip împotriva statului;

- să finanţeze state străine;

- să beneficieze, personal şi în mod nepotrivit, de acte sau să ia parte la contracte în al căror proces de adoptare intervin organe sau servicii plasate sub influenţa sa directă;

- să reprezinte sau să participe în orice mod la acte de publicitate comercială. 

Comisia de etică din cadrul Adunării trebuie să analizeze situaţiile de incompatibilitate sau de impedimente, care apoi sunt supuse aprobării de către plenul Adunării; deputatul este notificat ca în termen de 30 de zile să înceteze acele activităţi. 

Deputaţii sunt obligaţi să completeze şi să depună la Comisia de etică din Adunarea Republicii o declaraţie privind inexistenţa unor situaţii de incompatibilitate sau impedimente, în termen de 60 de zile de la dobândirea mandatului (art. 22 din Statutul deputaţilor). 

Art.27 din Statutul deputaţilor reglementează potenţialele conflicte de interese. Astfel, dacă este cazul, deputaţii trebuie să declare existenţa intereselor private, în situaţia participării la activităţile parlamentare, în plen sau în comisii. Pot apărea potenţiale conflicte de interese şi în situaţii în care rude (soţ/soţie, copii, părinţi, afini în linie directă până la al doilea grad, persoane cu care locuiesc) sunt titulari au unor drepturi sau sunt părţi ale unor acte juridice afectate în mod direct printr-o lege sau rezoluţie a Adunării Republicii, sau, respectiv, acele persoane menţionate sunt membri ai organelor de conducere, mandatari, angajaţi sau colaboratori permanenţi ai societăţilor sau persoanelor juridice fără scop lucrativ, a căror situaţie juridice se poate modifica în mod direct ca urmare a unei legi sau rezoluţii adoptate de către Adunarea Republicii. 

Astfel de declaraţii pot fi formulate de către deputatul în cauză în prima intervenţie în cadrul lucrărilor sau în faţa Comisiei de etică. 

Imunitatea parlamentară

Lipsa răspunderii civile, penale sau disciplinare a parlamentarilor pentru opiniile exprimate oral sau în scris, atât în cadrul cât şi în afara Parlamentului, cu condiţia ca acestea să fie formulate în exercitarea funcţiilor lor (art. 157(1) din Constituţie şi art. 10 din Statutul deputaţilor). 

Excepţiile de la regulă o reprezintă comiterea de ofense sau insulte, în sensul art. 97(3) din Regulamentul Parlamentului. 

Lipsa răspunderii se aplică din ziua începerii mandatului şi oferă, ulterior expirării mandatului, protecţie împotriva urmăririi penale pentru opinii exprimate în cursul exercitării acestuia.

Inviolabilitatea este reglementată în art.157(3) din Constituţie şi, respectiv art. 11(1) din Regulament. Inviolabilitatea priveşte doar procedura penală, acoperind toate infracţiunile şi protejând parlamentarii faţă de mandatele de arestare şi deţinere preventivă, precum şi faţă de mandatul de prezentare (art.117 din Constituţie şi Legea nr.34/87 din 16.07.1987, privind infracţiunile săvârşite de titularii de funcţii politice
[12]).

Excepţia de la acest regim se referă la arestarea fără autorizarea Adunării în situaţia comiterii unui flagrant delict, iar infracţiunea respectivă să fie sancţionată cu  pedeapsa cu închisoarea de cel puţin 3 ani (cum ar fi, de exemplu, infracţiunea de trădare).

Inviolabilitatea împiedică chemarea parlamentarului în faţa instanţei în calitate de martor, jurat sau expert, precum şi în calitate de reclamant sau acuzat fără autorizarea  Adunării, cu excepţia situaţiei de comitere a unui fragrant delict (art. 157(2) din Constituţie şi art. 14(1) din Regulament). Pe de altă parte, acordarea permisiunii de către Adunare este obligatorie atunci când există dovezi suficiente de comitere a unei infracţiuni grave, a cărei pedeapsă maximă este închisoarea pentru mai mult de 3 ani. 

Protecţia prin intermediul inviolabilităţii se acordă pe toată durata mandatului şi acoperă toate procedurile judiciare demarate împotriva parlamentarului înainte de alegerea sa.

Imunitatea parlamentară (inviolabilitatea) poate fi ridicată, urmând procedura din art. 157(2) şi (3) din Constituţie şi art. 11(1) din Statutul deputaţilor. În această situaţie, parlamentarul trebuie ascultat, iar împotriva acelei decizii nu există nici o cale de atac.

Parlamentul nu poate condiţiona urmărirea penală şi/sau deţinerea unui membru al său şi nici nu poate suspenda urmărirea penală şi/sau deţinerea acestuia. 

În situaţia arestării preventive sau deţinerii, parlamentarul în cauză nu este autorizat să participe la lucrările Adunării. 

Participarea la lucrările Parlamentului 

Participarea la lucrările Parlamentului, în plen sau în comisii, este obligatorie, în sensul art.159(a) din Constituţie şi a art.6(1)(a) din Regulament. În fapt, art.14 din Statutul deputaţilor reglementează obligaţiile care le incumbă acestora: participarea la lucrările Parlamentului, în plen şi în comisii; exercitarea de funcţii în cadrul Adunării în care este ales sau desemnat, la propunerea diverselor grupuri parlamentare; participarea la vot; asigurarea contactelor cu alegătorii; exercitarea oricăror altor activităţi, acceptate din punct de vedere legal. 

Sancţiunile care se pot dispune pentru încălcarea acestei obligaţii sunt următoarele:

- convocarea în şedinţă în plen (art.32(3) şi (4), art.67 din Regulament, art.24 din Statutul deputaţilor);

- reducerea salariului (art. 19(a), art. 67 din Regulament, art.23(1) şi (4) din Statut), pentru lipsa nejustificată de la şedinţele din plen, cu o fracţie de 1/20 din indemnizaţia lunară, iar pentru neparticiparea nejustificată la şedinţele comisiilor cu o fracţie de 1/30 din indemnizaţia lunară;

- pierderea calităţii de membru într-o comisie (art. 32(2)–(4) din Regulament, art. 23(2)–(4) din Statut);

- pierderea mandatului (art. 160(1)(b) din Constituţie, art. 4(1)(b), art. 19(a), art. 67 din Regulament, art. 8(1)(b) şi (2)–(4) din Statut). În conformitate cu art. 4(1)(b) din Regulamentul Adunării Republicii, mandatul se pierde prin neparticipare la patru şedinţe în plen, cu excepţia situaţiilor motivate. Cererea de neparticipare la lucrări se înaintează Preşedintelui Adunării cu cel puţin 5 zile înainte de data avută în vedere. 

Preşedintele Adunării este cel care convoacă o şedinţă în plen, dispune reducerea salariului şi pierderea calităţii de membru într-o comisie, iar Biroul Adunării este organismul care dispune pierderea mandatului parlamentar. Decizia de pierde a mandatului se comunică celui în cauză şi se publică în Jurnalul Adunării Republicii (Diário da Assembleia da República). Deputatul trebuie ascultat şi are o cale de atac în plen, în termen de 10 zile de la comunicarea deciziei. 

Art.5 din Statutul deputaţilor reglementează substituirea temporară a deputaţilor, pentru motive întemeiate, cerere care se prezintă Preşedintelui Adunării. Situaţiile sunt cele pentru boală prelungită; concediu maternal sau de paternitate; necesitatea participării ca garant într-un proces; orice alt motiv invocat în faţa Comisiei de etică şi pe care aceasta din urmă îl consideră drept întemeiat. Suspendarea temporară trebuie să se facă pentru o perioadă de minim 50 de zile sau pentru maxim 10 luni pe legislatură. 

Excepţia de la această regulă se referă la deputaţii care au legături cu o societate publică, naţionalizată sau cu participaţie majoritară de stat, care nu pot continua să exercite acele funcţii. 

Regulile disciplinare

Potrivit art.6(1) lit. d, e şi f, deputatul este obligat să respecte demnitatea Adunării şi a deputaţilor, să respecte regulile de ordine şi disciplină precizate în Regulament şi să accepte autoritatea Preşedintelui Adunării şi, respectiv, să contribuie la eficacitatea şi prestigiul lucrărilor Adunării şi, în general, la respectarea Constituţiei. 

Regulile avute în vedere sunt: avertismentul, retragerea dreptului la cuvânt, invitaţia de încetare a discursului, suspendarea şedinţei. 

Situaţiile specifice se referă la comiterea unei ofense sau insulte, situaţii pentru care se dispune un avertisment sau retragerea dreptului la cuvânt. 

Art.160(1)(d) din Constituţie dispune o regulă specială de pierdere a mandatului parlamentar, în situaţia în care persoana respectivă este condamnată de către o instanţă pentru o infracţiune comisă în exercitarea atribuţiilor sale, sau pentru apartenenţa la o organizaţie rasistă sau cu ideologie fascistă.

21. SLOVACIA

Parlamentul este unicameral, reprezentat de către Consiliul Naţional (Národná rada).

Indemnizaţii, facilităţi şi servicii

Parlamentarii beneficiază de paşaport diplomatic. 

Parlamentarii primesc un salariu de bază, calculat potrivit funcţiilor pe care le ocupă în cadrul Adunării. Alături de acesta, au dreptul la o alocaţie pentru suportarea costurilor de cazare, care variază de la 70% din salariul de bază în situaţia în care beneficiază de cazarea oferită de către Consiliu şi, respectiv, 80% atunci când locuiesc în altă parte. Alocaţia pentru cazare nu se impozitează, pe când salariul şi alte alocaţii suplimentare sunt supuse impozitului pe venit.

Parlamentarii nu beneficiază de un sistem distinct de pensii. 

Alte facilităţi includ: secretariat pentru Preşedintele Consiliului, posibilitatea obţinerii de cazare, maşină oficială pentru Preşedinte şi vice-preşedinţi, pază oficială pentru Preşedinte, servicii gratuite de telefonie pentru Preşedinte şi vice-preşedinţi, transport şi călătorii etc.

Incompatibilităţile de funcţii

În temeiul art. 77 din Constituţie, mandatul parlamentar este incompatibil cu funcţia de Preşedinte, judecător, procuror, membru al forţelor de poliţie sau al forţelor militare. 

În situaţia în care un parlamentar este desemnat drept membru al Guvernului, mandatul său nu încetează în timpul exercitării funcţiei în Guvern, însă nu poate fi exercitat. 

Imunitatea parlamentară

Lipsa răspunderii penale este reglementată în art. 78(1) din Constituţie şi se aplică opiniilor exprimate în scris sau oral, atât în interiorul cât şi în afara Parlamentului, în exercitarea mandatului. 

În privinţa excepţiei de la acest regim, trebuie spus că parlamentarul poate răspunde disciplinar, în faţa Consiliului Naţional, pentru opiniile exprimate, care aduc atingere poziţiei şi reputaţiei acestei instituţii.

Lipsa răspunderii se aplică din ziua începerii mandatului şi oferă, ulterior expirării mandatului, protecţie împotriva urmăririi penale pentru opiniile exprimate în cursul exercitării acestuia (art. 78(1) din Constituţie).

Inviolabilitatea, reglementată în art.78(2) din Constituţie, priveşte doar procedurile penale şi disciplinare şi acoperă toate faptele comise, protejând parlamentarii de la arestare sau deţinere, de la demararea procedurilor judiciare şi de la percheziţii domiciliare. 

Excepţia de la regimul inviolabilităţii se referă la comiterea unui flagrant delict. În această situaţie, parlamentarul în cauză poate fi arestat. Preşedintele Consiliului Naţional trebuie informat de urgenţă. În situaţia în care măsura adoptată împotriva parlamentarului respectiv este infirmată de către Comisia pentru mandat şi imunitate, acesta trebuie eliberat imediat (art. 78(3) din Constituţie).

Inviolabilitatea nu împiedică chemarea parlamentarului în faţa instanţei în calitate de martor; pe de altă parte, acesta poate refuza să depună mărturie asupra faptelor şi informaţiilor asupra cărora a luat cunoştinţă în exercitarea mandatului parlamentar, refuz care se poate formula chiar şi după încetarea acestuia (art. 79 din Constituţie).

Imunitatea parlamentară (inviolabilitatea) poate fi ridicată, în temeiul art. 78(2) din Constituţie, de către Consiliul Naţional în urmare recomandării formulate de către Comisia pentru mandat şi imunitate. Parlamentarul trebuie ascultat, iar împotriva deciziei adoptate de către Consiliul Naţional nu există cale de atac. Pe de altă parte, în temeiul aceluiaşi articol constituţional, în situaţia în care Consiliul Naţional respinge solicitarea formulată de către organele de anchetă, urmărirea penală încetează definitiv.

În situaţia unei arestări preventive sau deţineri, parlamentarul în cauză nu este autorizat să participare la lucrările Parlamentului. 

Participarea la lucrările Parlamentului 

Participarea la lucrări, în plen, în comisii sau la lucrările altor organisme parlamentare este obligatorie. 

Sancţiunea care se poate dispune pentru neparticipare este reducerea salariului. 

Art. 81(2) din Constituţie instituie o regulă specială de pierdere a mandatului parlamentar pentru situaţia în care un parlamentar este condamnat pentru săvârşirea cu intenţie a unei infracţiuni având o mare gravitate.

Regulile disciplinare

Regulile care reglementează disciplina în cadrul Parlamentului sunt menţionate în art. 75(2) din Constituţie, şi includ: avertismentul, pierderea dreptului la cuvânt, chemarea la ordine, ordonarea părăsirii şedinţei. 

Situaţii specifică se referă la:

- încălcarea interdicţiei de a vota pentru un alt membru, faptă care se sancţionează cu avertisment, amendă sau chiar cu pierderea mandatului;

- încălcarea jurământului, situaţie care, de asemenea, antrenează pierderea mandatului parlamentar.  

22. SLOVENIA

Parlamentul este unicameral – Adunarea Naţională (Državni zbor).

Indemnizaţii, facilităţi şi servicii

Potrivit art. 95 din Constituţie, deputaţii Adunării Naţionale primesc salariu sau remuneraţie, în conformitate cu dispoziţiile unei legi speciale. Pe de altă parte, deputaţii beneficiază de rambursarea cheltuielilor de transport spre şi de la Adunare şi a cheltuielilor cu masa în cursul activităţii în Adunare.

Declaraţiile de avere şi interese

Comisia pentru prevenirea corupţiei este organismul răspunzător de controlul situaţiei financiare a deputaţilor. Această Comisie a fost creată prin Legea cu privire la prevenirea corupţiei din 30 ianuarie 2004, ca organism independent şi este alcătuită dintr-un preşedinte, un vice-preşedinte şi alţi trei membri numiţi de către Adunarea Naţională. Preşedintele şi vice-preşedintele sunt propuşi de către Preşedintele Republicii, iar ceilalţi trei membri sunt numiţi de Consiliul Judiciar, Comisia Adunării Naţionale (competentă cu mandatele şi alegerile parlamentare) şi, respectiv de către Guvern. 

Art.35 din  Legea cu privire la prevenirea corupţiei dispune ca în termen de o lună de la data începerii mandatului, membrii Parlamentului să depună la această Comisie o declaraţie care să cuprindă: activităţile pe care le exercită ca profesie şi în afara profesiei; alte activităţi ori funcţii exercitate; activitatea principală pe care o exercita înaintea începerii mandatului şi situaţia financiară.

Referitor la situaţia financiară, declaraţia trebuie să cuprindă următoarele date:

· proprietăţile imobiliare;

· proprietăţile mobiliare cu valoare mare
[13];

· acţiunile deţinute la societăţi, precum şi alte titluri de valoare;

· fondurile deţinute la bănci, instituţii de credit şi economii;

· datoriile, garanţiile asumate şi alte pasive;

· venitul anual care constituie baza pentru impozitul personal pe venit.

Comisia poate cere persoanei în cauză să ataşeze la declaraţia financiară şi actele doveditoare necesare. 

Incompatibilităţile de funcţii

Art. 82(2) din Constituţie dispune că incompatibilităţile mandatului de deputat cu alte funcţii şi activităţi sunt stabilite prin lege. 

Capitolul III din Legea cu privire la prevenirea corupţiei din 30 ianuarie 2004 menţionează următoarele categorii de incompatibilităţi pentru membrii Adunării Naţionale
[14]:

· orice activităţi remunerate, exceptând activităţile din învăţământ, cercetare, activităţile culturale, artistice şi de publicistică;

· activităţile de administrare, supraveghere sau reprezentare a societăţilor comerciale, întreprinderilor ori asociaţiilor cu interes economic, a camerelor care pun în aplicare dispoziţii ale autorităţilor publice, institutelor, societăţilor cooperative, agenţiilor sau fondurilor
[15] .

În situaţia în care un deputat a exercitat anterior începerii mandatului o activitate incompatibilă cu acesta, el este obligat ca în opt zile de la validarea mandatului să înceteze acea activitate. 

Imunitatea parlamentară 
Imunitatea parlamentară acoperă întregul mandat, de la alegerea deputatului şi până la expirarea mandatului (art.33 din Regulament).

Lipsa răspunderii penale a deputaţilor priveşte opiniile exprimate sau votul în cadrul Adunării Naţionale sau a organismelor sale de lucru (art. 83(1) din Constituţie).

Inviolabilitatea este reglementată în art. 83(2) din Constituţie. Deputaţii nu pot fi deţinuţi şi împotriva acestora nu se poate iniţia urmărirea penală fără acordul Adunării Naţionale (art. 34 din Regulament). 

Articolul constituţional citat anterior reglementează această interdicţie în contextul în care deputatul în cauză invocă inviolabilitatea sa. Pe de altă parte, Adunarea Naţională poate acorda imunitate şi deputatului care nu a invocat inviolabilitatea. 

Excepţia de la regulă se referă la situaţia comiterii unei infracţiuni pentru care sancţiunea aplicabilă este închisoarea de peste 5 ani. Totuşi, şi în această situaţie, Adunarea poate acorda deputatului în cauză imunitate. 

O altă excepţie priveşte flagrantul delict, cu aceeaşi limită a sancţiunii precizată anterior (art. 34(2) din Regulament).

Pentru arestarea sau demararea procedurii de urmărire penală împotriva unui deputat care invocă sau nu imunitatea, organismul competent trebuie să formuleze o cerere către Preşedintele Adunării Naţionale, aceeaşi regulă aplicându-se şi în situaţia arestării ca urmare a comiterii unei infracţiuni pentru care sancţiunea este închisoarea de peste 5 ani (art. 35 din Regulament). Preşedintele Adunării trimite imediat cererea respectivă sau notificarea privind arestarea sau iniţierea urmării penale Comisiei pentru mandat şi imunitate. Aceasta din urmă analizează solicitarea sau notificarea şi prezintă concluziile sale într-un raport în cadrul următoarei şedinţe a Adunării Naţionale. Comisia are dreptul să propună Adunării susţinerea concluziilor enunţate în solicitare sau notificare ori respingerea acestora. Comisia decide cu votul majorităţii membrilor săi prezenţi la şedinţă, totodată putându-se decide ţinerea unei şedinţe care să nu fie publice (art. 36).

Adunarea Naţională trebuie să decidă în termen de 30 de zile de la primirea solicitării sau notificării, în temeiul raportului prezentat de către Comisia pentru mandat şi imunitate, putând admite sau respinge solicitarea ori notificarea (art. 37).

Cu ocazia examinării solicitării sau notificării, Adunarea Naţională nu evaluează probele şi nu apreciază dacă există sau nu dovezi suficiente privind comiterea infracţiunii şi nici dacă deputatul în cauză este ţinut să răspundă din punct de vedere penal. În plus, cu ocazia votului deputaţilor nu sunt necesare dezbateri sau explicaţii. La propunerea Comisiei pentru mandat şi imunitate sau a unui grup parlamentar, Adunarea Naţională poate decide adoptarea deciziei într-o şedinţă care nu este publică, situaţie în care pot avea loc dezbateri sau prezentarea de explicaţii. Decizia adoptată de Adunare se publică (art. 38).

De asemenea, atunci când solicitarea sau notificarea se prezintă între sesiuni parlamentare, iar circumstanţele cauzei respective nu permit amânarea adoptării unei decizii în acest sens în cadrul următoarei sesiuni, Comisia pentru mandat şi imunitate este cea care decide admiterea sau respingerea solicitării ori notificării. Pe de altă parte, comisia este cea care, imediat şi în orice situaţie, trebuie să decidă menţinerea imunităţii unui deputat care se află în arest sau detenţie. Comisia trebuie să informeze Adunarea cu privire la deciziile pe care le adoptă la următoarea şedinţă a acesteia, Adunarea putând confirma sau infirma respectivele decizii (art. 39).

Adunarea sau, dacă circumstanţele o impun, Comisia pentru mandat şi imunitate, comunică imediat decizia adoptată organului public competent. Dacă decizia se referă la eliberarea deputatului în cauză, el trebuie pus în libertate imediat (art. 40).

Participarea la lucrările Parlamentului

Participarea la lucrările Adunării, în plen şi în comisii, este obligatorie pentru deputaţi (art.43 din Regulament). În situaţia în care un deputat nu poate participa la lucrările în plen sau în comisia permanentă în care este membru, acesta trebuie să anunţe Preşedintele Adunării sau preşedintele comisiei permanente şi să precizeze motivele absenţei sale, cel mai târziu la începerea şedinţei. Regulamentul menţionează şi situaţiile de absenţă justificată: situaţiile admise prin normele juridice care guvernează raporturile de muncă şi de asigurări de sănătate; absenţa determinată de sarcinile profesionale; situaţiile de absenţă aprobate prin Statutul Adunării; forţa majoră; absenţa datorată participării la activităţile unei alte comisii permanente; activităţile din circumscripţia electorală; situaţiile de absenţă ale tuturor membrilor grupului parlamentar căruia respectivul deputat îi aparţine (art.44). O situaţie particulară de absenţă justificată este aceea a încredinţării de către liderul grupului parlamentar a unei activităţi (art.44a).

Sancţiunea aplicabilă deputatului care absentează nejustificat este cea a reducerii corespunzătoare a salariului şi a celorlalte beneficii financiare acordate, incluzând refuzul de rambursare a cheltuielilor de masă efectuate în cursul activităţii sau a costurilor de transport (art.46). Sancţiunea se comunică deputatului în cauză de către preşedintele Comisiei pentru alegeri, numiri şi probleme administrative (art.45).

Împotriva deciziei de sancţionare există o cale de atac, la Comisia pentru alegeri, numiri şi probleme administrative, în termen de 8 zile de la primirea notificării. Recursul respectiv este suspensiv (art.47).

Regulile disciplinare sunt reglementate în art.75–82 din Regulamentul Adunării. Sancţiunile care se pot dispune împotriva încălcării regulilor de ordine sunt: avertismentul, retragerea dreptului la cuvânt, îndepărtarea acelui deputat din şedinţă sau pentru restul şedinţei (art. 76). Avertismentul se formulează împotriva deputatului care ia cuvântul fără a avea acest drept, dacă întrerupe un alt deputat sau pentru alte abateri (art. 77). Dreptul la cuvânt se retrage pentru deputatul care a fost avertizat în prealabil cu privire la abaterile de la regulile de ordine (art.78), iar sancţiunea eliminării din sală se ia împotriva deputatului căruia i-a fost luat dreptul la cuvânt şi care încalcă ordinea în şedinţă într-un mod care face imposibilă continuarea lucrărilor Adunării (art.79). În această situaţie, el trebuie să părăsească imediat lucrările, iar absenţa sa este considerată absenţă nejustificată. Împotriva acelei decizii, deputatul are o cale de atac la Adunarea Naţională, în termen de 3 zile, aceasta din urmă trebuind să se pronunţe asupra cererii deputatului în cauză în şedinţa sa ulterioară (art.80). 

Sancţiunea cea mai gravă pe care preşedintele de şedinţă o poate lua este aceea de suspendare a lucrărilor, în situaţia în care nu mai poate fi menţinută ordinea prin utilizarea măsurilor obişnuite (art. 82).

23. SPANIA

Parlamentul (Cortes Generales) este bicameral, fiind compus din Congresul Deputaţilor (Congreso de los Diputados) şi din Senat (Senado).

Congresul Deputaţilor 

Indemnizaţii, facilităţi şi servicii

Deputaţii nu beneficiază de paşaport diplomatic sau oficial.

În sensul art. 71(4) din Constituţie, regulii 8(1) şi (4) din Regulamentul Congresului, deputaţii primesc un salariu de bază, la care se adaugă o alocaţie suplimentară, destinată acoperirii costurilor de viaţă (regula 8(2) din Regulament). 

Alocaţia suplimentară nu se impozitează; salariul este impozabil.

Pe de altă parte, Biroul Congresului stabileşte anual cuantumul plăţilor destinate membrilor, precum şi formele de realizare a acestora, în cadrul limitelor bugetare existente.

Deputaţii participă la un sistem de pensii, în sensul secţiunii 9 din Regulamentul Congresului. Acesta din urmă poate stabili acordurile necesare cu agenţiile care răspund de administrarea asigurărilor sociale. În plus, participarea la respectivul sistem de pensii este voluntară. 

Alte facilităţi includ: secretariat şi asistenţi (asiguraţi prin intermediul grupului parlamentar căruia îi aparţin), servicii poştale şi de telefonie, transport.

Declaraţiile de avere şi interese

Art.160 din Legea electorală reglementează regimul declaraţiei de avere şi interese. Astfel, parlamentarii (deputaţii şi senatorii) sunt obligaţi să prezinte o declaraţie a tuturor activităţilor care ar putea reprezenta situaţii de incompatibilitate, precum şi a tuturor celorlalte activităţi pe care le exercită. Alături de aceste activităţi, parlamentarii trebuie să declare veniturile pe care le realizează şi bunurile pe care le deţin, la dobândirea mandatului, la pierderea acestuia, precum şi cu ocazia modificării circumstanţelor. 

Modelul declaraţiei respective există la Birourile ambelor Camere. Registrul de interese pentru membrii fiecărei Camere este ţinut de către Preşedintele acelei Camere.

Declaraţia de activităţi trebuie să includă:

- orice activităţi pe care le exercită şi care ar putea reprezenta cauze de incompatibilitate în sensul art. 159(2) din Legea electorală;

- activităţile considerate, în temeiul legii, drept compatibile cu mandatul parlamentar;

- în general, orice activităţi care generează sau pot genera venituri.

Conţinutul registrului de interese are caracter public, cu excepţia menţiunilor privind bunurile parlamentarilor.

Plenul fiecărei Camere este abilitat să soluţioneze orice situaţie de posibilă incompatibilitate, la propunerea comisiei competente. În situaţia în care plenul consideră o activitate drept incompatibilă cu mandatul parlamentar, acel membru trebuie să opteze între cele două. Dacă nu realizează o alegere, mandatul se consideră pierdut. 

Acordul comun al birourilor Congresului şi Senatului în materia registrului de interese, din 18 decembrie 1995 pune în aplicare art. 160 din Legea electorală. Astfel, deputaţii şi senatorii trebuie să prezinte declaraţii privind activităţile pe care le exercită şi bunurile pe care le deţin la data dobândirii şi, respectiv, a pierderii mandatului, precum şi cu ocazia producerii unor modificări a condiţiilor respective. 

Incompatibilităţile de funcţii 

Conform secţiunii 67(1) din Constituţie, o persoană nu poate deţine simultan calitatea de membru în ambele Camere. Pe de altă parte, calitatea de membru al Congresului este incompatibilă cu calitatea de reprezentant într-o adunare a unei comunităţi autonome. 

Legea electorală este cea care trebuie să instituie motivele de ineligibilitate şi incompatibilitate ale parlamentarilor; totuşi, Constituţia (în art.70) precizează câteva reguli fundamentale ale incompatibilităţii:

- membrii Curţii Constituţionale;

- oficialii cu funcţii înalte din administraţia publică, astfel cum sunt precizaţi prin lege, cu excepţia membrilor Guvernului;

- Avocatul Poporului;

- magistraţi, judecători şi procurori, aflaţi în exercitarea mandatului lor;

- militarii de carieră şi membrii forţelor de securitate şi de poliţie;

- membrii comisiilor electorale.

În plus, deputaţii trebuie să respecte regulile privind incompatibilităţile precizate în Constituţie şi în Legea electorală. Comisia pentru statutul membrilor trebuie să prezinte plenului propunerile sale referitoare la incompatibilităţi pentru fiecare membru în termen de 30 de zile de la dobândirea mandatului sau de la notificarea modificării declaraţiei realizate anterior, notificare care este obligatorie. 

În situaţia apariţiei unor incompatibilităţi, care au fost declarate sau notificate, membrii în cauză dispun de un termen de 8 zile în care pot opta între mandatul de membru al Congresului şi funcţia sau activitatea incompatibilă. Dacă respectivele persoane nu realizează acea opţiune în termenul precizat, aceştia pierd mandatul (secţiunea 19 din Regulament).  

Art. 157 din Legea nr. 5/1985 privind regimul electoral general (Legea electorală), cu modificările şi completările ulterioare, instituie o regulă generală referitoare la incompatibilităţi: mandatul parlamentar este incompatibil cu exercitarea directă sau prin interpus a oricărei poziţii, profesiuni sau activităţi, publice sau private, liber profesionistă sau remunerată sub orice formă. 

  Regimul incompatibilităţilor precizate în Legea electorală se referă şi la faptul că parlamentarul în cauză nu poate opta pentru remuneraţiile corespunzătoare poziţiilor incompatibile. 

Mandatul parlamentar este incompatibil şi cu exercitarea unei funcţii publice în organele constituţionale, în administraţia publică sau în organele ori persoanele de drept public ale acesteia, societăţi comerciale cu participaţii publice majoritare, directe sau indirecte. 

Art. 159(2) din Legea electorală reglementează activităţile economice socotite drept incompatibile cu mandatul parlamentar:

- activităţile din administraţia publică, sectorul apărării, de reprezentare a organelor sau a societăţilor comerciale ale statului, comunităţilor autonome sau sectorului public local, în special în privinţa realizării unui serviciu public sau obţinerea de împrumuturi şi garanţii publice;

- activitatea de contractor de lucrări, servicii şi achiziţii publice şi, în general, a oricăror contracte plătite din fondurile organelor sau societăţilor comerciale ale statului, comunităţilor autonome sau sectorului public local;

- poziţii de conducere sau de direcţie, reprezentare, consultanţă sau prestare de servicii la întreprinderi sau societăţi concesionare sau administratoare de monopoluri;

- prestarea de servicii de consultanţă sau de orice altă natură, cu titlu individual sau în colectiv, în favoarea organelor sau societăţilor comerciale ale statului, comunităţilor autonome sau sectorului public local;

- participaţii superioare pragului de 10% deţinute în întregime sau parţial ulterior datei de alegere în calitate de deputat sau de senator, cu excepţia situaţiei de moştenire, la întreprinderi sau societăţi comerciale care au contracte de lucrări, servicii sau achiziţii sau, în general, orice alte contracte plătite din fondurile organelor sau societăţilor comerciale ale statului, comunităţilor autonome sau sectorului public local;

- funcţiile de preşedinte al consiliului de administraţie, consilier, administrator, director general sau poziţii echivalente, precum şi cele de prestare de servicii la instituţii de credit sau societăţi de asigurare sau la orice societăţi sau întreprinderi care au în mod fundamental un obiect financiar de activitate şi care pot face apel public la economii şi la credit;

- orice alte activităţi care sunt incompatibile prin caracterul lor cu obligaţiile parlamentare. 

De la interdicţia de exercitare a oricăror activităţi publice şi private sunt exceptate următoarele:

- simpla administrare a patrimoniului personal sau familial. Totuşi, în orice caz, trebuie supuse examinării activităţile cu caracter privat ale respectivei persoane, ale soţului/soţiei sau persoanei aflate în legătură afectivă sau de rudenie, care deţine o participaţie superioară pragului de 10% la activităţile antreprenoriale sau profesionale de orice natură, concesiuni, contracte sau obligaţii faţă de organele sau societăţile de stat, comunităţilor autonome sau sectorului public local;

- producţia şi creaţia literară, ştiinţifică, artistică sau tehnică, precum şi publicarea derivată a acestora;

- activităţile care sunt autorizate de către comisia competentă din fiecare Cameră; cererea şi autorizarea acordată trebuie înscrise în registrul de interese. 

O altă excepţie de la incompatibilităţi se referă la funcţiile didactice în învăţământul superior sau cele cu caracter asemănător, care nu se referă la conducerea sau controlul serviciilor, ci sunt remunerate obişnuit.

Membrii Congresului, în sensul secţiunii 17 din Regulament, nu se pot prevala şi nu pot invoca statutul lor în activităţile de afaceri, industriale sau profesionale pe care le exercită.

Membrii Congresului trebuie să depună o declaraţie privind bunurile personale, în conformitate cu procedura precizată în Legea electorală (secţiunea 18 din Regulament).

Imunitatea parlamentară

Lipsa răspunderii este precizată în art. 71(1) din Constituţie şi în regula 10 din Regulamentul Congresului. Lipsa răspunderii se limitează la opiniile exprimate în scris sau oral şi la voturile exprimate în cadrul Parlamentului.

Excepţia de la această regulă se referă la comiterea unei ofense sau a unei insulte (regulile 103(1) şi 104(3) din Regulament). 

Lipsa răspunderii se aplică din prima zi a mandatului şi oferă, ulterior expirării acestuia, protecţie împotriva urmăririi pentru opiniile exprimate în exercitarea mandatului. 

Inviolabilitatea este reglementată în art. 71(2) şi (3) din Constituţie şi în regula 11 din Regulamentul Congresului. Ea priveşte doar procedurile penale, acoperind toate delictele şi apărând deputatul de la arestarea preventivă, deţinere şi de la demararea de proceduri judiciare împotriva sa. Trebuie precizat că inviolabilitatea nu se opune percheziţiei domiciliare. 

Excepţia are în vedere prinderea deputatului în flagrant delict, situaţie în care Preşedintele Congresului trebuie să adopte imediat măsurile care sunt considerate necesare pentru apărarea drepturilor şi prerogativelor Congresului şi ale membrilor săi (regula 12 din Regulamentul Congresului). Astfel, în situaţia arestării unui membru al Congresului sau a luării unei alte măsuri judiciare sau poliţieneşti împotriva acestuia, Preşedintele Congresului trebuie să adopte imediat măsurile necesare.

Inviolabilitatea nu împiedică chemarea în instanţă a deputatului în calitate de martor.

Protecţia prin intermediul inviolabilităţii este asigurată pe toată durata mandatului şi acoperă şi procedurile judiciare instituite împotriva deputatului anterior alegerii sale.

Urmând procedura din art. 71(2) din Constituţie şi regula 11 din Regulamentul Congresului, imunitatea parlamentară (inviolabilitatea) poate fi ridicată. În această situaţie, deputatul în cauză trebuie ascultat, iar împotriva hotărârii Congresului nu există cale de atac. 

La primirea unei cereri adresate de către o instanţă, Preşedintele Congresului, după consultarea Biroului, trebuie să prezinte cererea în termen de 5 zile Comisiei pentru statutul membrilor. Cererea adresată de către instanţă trebuie completată de documentele necesare, aşa cum reiese din dispoziţiile de drept comun în materie procesuală. 

Comisia respectivă trebuie să se pronunţe în termen de 30 de zile, după ascultarea membrului în cauză. Raportul elaborat de către comisie este prezentat plenului în prima şedinţă a acestuia. 

În termen de 8 zile de la adoptarea deciziei, de către plenul Congresului, referitoare la acordarea autorizaţiei sau respingerea cererii, Preşedintele trebuie să trimită decizia autorităţii judiciare, atenţionând respectiva autoritate de obligaţia sa de notificare a Congresului asupra oricăror acte procesuale (inclusiv decizii adoptate), care sunt pronunţate şi care pot afecta personal acel membru al Congresului. 

Cererea adresată de către autoritatea judecătorească este socotită a fi respinsă în situaţia în care Congresul nu se pronunţă asupra acesteia în termen de 60 de zile de la data primirii ei. 

În situaţia unei arestări preventive sau deţineri, deputatul în cauză nu este autorizat să participe la lucrările Parlamentului.

Instanţa judecătorească competentă în materia unei acţiuni penale împotriva membrilor Congresului (şi ai Senatului) este Curtea Supremă, Secţiunea Penală, în sensul art. 71(3) din Constituţie.

Participarea la lucrările Parlamentului 

Participarea deputatului la lucrările în plen şi în comisii este obligatorie (regula 15 din Regulamentul Congresului).

Sancţiunea care se poate lua împotriva nerespectării acestei obligaţii este precizată în regula 99(1)(a) din Regulament, care se referă la suspendarea parţială sau totală a drepturilor acordate în virtutea mandatului, iar organismul competent să aprecieze aceste situaţii şi se aplice sancţiunile este Biroul Congresului. 

Regulile disciplinare sunt menţionate în Regulamentul Congresului (regulile 99–104 şi 106). Măsurile disciplinare vizate sunt: atragerea atenţiei, ordonarea întreruperii discursului, chemarea la ordine, ordonarea părăsirii şedinţei, interdicţia de participare la următoare şedinţă, lipsirea de anumite sau de toate drepturile prevăzute în regulile 6–9 din Regulament; suspendarea temporară a mandatului deputatului în cauză.

În temeiul secţiunii 99 din Regulament, un membru al Congresului poate fi lipsit, prin rezoluţie a Biroului Camerei respective, de unele sau de toate drepturile acordate lui în virtutea mandatului său, în următoarele situaţii:

- neparticiparea în mod repetat la şedinţele în plen şi în comisii;

- nerespectarea obligaţiei de nedivulgare a informaţiilor cu caracter secret. 

Rezoluţia Biroului, care precizează motivele sancţiunii, trebuie să menţioneze obiectul şi durata sancţiunilor. 

Sancţiunea de neparticipare la una sau două şedinţe, precum şi cea de expulzare imediată a unui membru, poate fi impusă de către preşedintele de şedinţă (secţiunea 100 din Regulament).

În plus, în situaţia în care Biroul Congresului consideră că un membru a comis o infracţiune, Preşedintele trimite datele în acest sens autorităţii judiciare competente (secţiunea 101(3) din Regulament).

În general, dispoziţiile aplicabile statutului membrilor Senatului sunt comune cu cele ale deputaţilor.

24. SUEDIA

Parlamentul (Riksdag) este unicameral. 

Indemnizaţii, servicii şi facilităţi

Parlamentarii deţin paşaport de serviciu, iar Preşedintele şi vice-preşedinţii Riksdag şi membrii comisiei pentru afaceri externe deţin paşaport diplomatic. 

Parlamentarii au dreptul la un salariu de bază, în temeiul art. 9 din Legea Parlamentului, care este mai ridicat pentru Preşedintele şi vice-preşedinţii Parlamentului, pentru preşedinţii şi vice-preşedinţii de comisii. Salariul este supus impozitării. Legea este cea care precizează modalităţile de acordare a salariilor şi a altor beneficii financiare.

Se acordă deduceri pentru cheltuieli. Este vorba despre deducerea standard pentru alocaţia zilnică de întreţinere. 

Parlamentarii au dreptul la pensie.

În privinţa altor facilităţi şi servicii, parlamentarii au dreptul la secretariat şi la asistenţi, la cazare, la servicii poştale şi de telefonie, la călătorii şi transport. Preşedintele şi vice-preşedintele au dreptul la maşină de serviciu. 

Declaraţiile de avere şi interese

Parlamentul a adoptat în mai 1996 Legea privind înregistrarea intereselor. În temeiul acesteia, toate informaţiile relevante privind interesele externe Riksdag pe care parlamentarii le au trebuie făcute publice, însă înregistrarea este voluntară. Un parlamentar îşi poate retrage declaraţia în orice moment, însă, dacă prezintă o astfel de declaraţie, ea trebuie să includă:

- numele societăţilor la care deţine participaţii peste o anumită limită;

- bunuri imobile cu destinaţia de afaceri;

- numele angajatorului pentru orice activitate exercitată;

- tipul de remuneraţie plătită de către angajator în cursul mandatului parlamentar;

- tipul de remuneraţie care urmează să fie plătită după încheierea mandatului;

- tipul de afacere şi numele firmei prin care se exercită interesele de afaceri ale parlamentarului în cursul mandatului său;

- tipul de angajamente în administraţia publică centrală sau locală, care nu au un caracter temporar.

Incompatibilităţile de funcţii

Art.11 din Legea Parlamentului dispune că o persoană nu poate participa la deliberarea unei probleme care o priveşte personal sau pe un asociat al său. Excepţia de la regulă îi priveşte pe miniştrii care pot, totuşi, participa la deliberările referitoare la modul de îndeplinire a sarcinilor lor oficiale. 

Imunitatea parlamentară

Lipsa de răspundere este limitată la opiniile exprimate oral şi în scris şi la voturile exprimate în cadrul Parlamentului. În acest sens, potrivit art. 8 din Instrumentul de guvernare, lipsa de răspundere se referă la faptul că împotriva unui parlamentar nu se poate intenta o acţiune judiciară, nu poate fi lipsit de libertate şi nu i se poate restrânge circulaţia în cadrul statului, ca urmare a unui act sau declaraţie realizată în cadrul mandatului. 

Lipsa de răspundere începe din ziua dobândirii mandatului şi oferă, ulterior expirării mandatului, protecţie împotriva acţiunilor judiciare demarate în privinţa opiniilor exprimate în cursul mandatului.

Derogările de la acest regim privesc renunţarea la imunitate, prin votul Parlamentului, situaţie în care este necesar un vot de cinci şesimi din numărul membrilor, şi, respectiv, situaţiile în care parlamentarul se face vinovat de expresii injurioase şi insultă.

Inviolabilitatea se referă doar la acţiunile penale şi acoperă toate delictele, cu excepţia infracţiunilor pentru care pedeapsa minimă este de cel puţin 2 ani de închisoare. Inviolabilitatea protejează parlamentarul de arestare sau deţinere. 

Excepţiile de la regulă sunt situaţiile în care parlamentarul în cauză îşi recunoaşte vinovăţia sau în flagrant delict, sau dacă pedeapsa minimă pentru infracţiunea comisă este de minim 2 ani de închisoare. În aceste situaţii de excepţie se aplică dispoziţiile legislative în materia arestării sau deţinerii. Mandatul parlamentar se poate pierde şi prin decizie judecătorească.

Inviolabilitatea nu împiedică chemarea parlamentarului în instanţă în calitate de martor. 

Protecţia acordată prin inviolabilitate se acordă pe întreaga durată a mandatului parlamentar. Trebuie precizat şi faptul că inviolabilitatea nu se referă la procedurile judiciare demarate împotriva parlamentarului, pentru fapte comise anterior alegerii sale. Totuşi, protecţia împotriva arestării sau deţinerii în cursul mandatului se aplică şi procedurile judiciare menţionate anterior. 

Imunitatea parlamentară (sub aspectul inviolabilităţii) nu poate fi ridicată. De asemenea, Parlamentul nu poate condiţiona urmărirea şi/sau deţinerea unuia dintre membrii săi şi nici nu poate suspenda urmărirea penală şi/sau deţinerea membrului în cauză.

În situaţia în care un parlamentar este arestat sau deţinut, acesta nu este autorizat să participe la şedinţele Parlamentului.

Participarea la lucrările Parlamentului

Participarea la lucrările în plen sau în comisii ori la alte şedinţe nu este obligatorie. Art. 8 din Legea Parlamentului dispune că un membru al Riksdag poate obţine un concediu, existând obligaţia precizării, în cererea respectivă, a motivelor specifice. În situaţia în care acesta este mai mare de 1 lună, atribuţiile parlamentarului respectiv se pot exercita de către un alt membru. 

Potrivit Instrumentului de guvernare, art. 9, în situaţia în care un parlamentar exercită funcţia de Preşedinte ale Riksdag-ului sau este membru al Guvernului, mandatul său parlamentar se exercită de către un supleant. 

Regulile disciplinare

Regulile sunt conţinute în art. 12 din Legea Parlamentului. 

Măsurile disciplinare avute în vedere sunt:

- atenţionarea;

- retragerea dreptului la cuvânt pentru restul şedinţei;

- interzicerea proferării de expresii nepotrivite sau de insulte.

25. UNGARIA

Parlamentul Ungariei este unicameral, fiind reprezentat de către Adunarea Naţională.

Sediul materiei 

Statutul parlamentarilor este reglementat în:

- Constituţia Republicii Ungaria

- Legea LV din 1990 privind statutul membrilor Parlamentului;

- Legea LVI din 1990 asupra remunerării, rambursării costurilor şi altor facilităţi acordate membrilor Parlamentului; 

- Rezoluţia Parlamentului nr. 46/1994 (IX.30) – Regulamentul Parlamentului

Indemnizaţii, facilităţi şi servicii

Parlamentarii au dreptul la paşaport diplomatic.

În temeiul art. 20(4) din Constituţie, parlamentarii primesc un salariu de bază, la care se adaugă o alocaţie suplimentară, pentru calitatea de membru în maximum două comisii parlamentare. Ambele sunt supuse impozitării. În plus, parlamentarii au dreptul la rambursarea cheltuielilor. Potrivit respectivului articol, este necesar un vot de două treimi ai membrilor Parlamentului pentru adoptarea unei legi privind salarizarea şi facilităţile acordate parlamentarilor. Parlamentarii cu funcţii de conducere (Preşedinte, vice-preşedinte, preşedinte şi vice-preşedinte al unei comisii parlamentare, lider de grup parlamentar) au dreptul la un spor, calculat în funcţie de salariul de bază. 

Parlamentarii participă la un sistem de pensii, salariul reprezentând baza de calcul a contribuţiei la asigurările de pensii.

Alte facilităţi includ: secretariat pentru parlamentari şi pentru grupurile parlamentare, asistenţi, cazare, servicii poştale şi de telefonie gratuite, transport gratuit.

Declaraţiile de avere şi interese

Procedura privind declaraţia de bunuri, venituri şi interese economice este reglementată în secţiunea 131/F din Regulament. Aceasta poate fi iniţiată de către orice persoană, scopul procedurii fiind cel al verificării conţinutului declaraţiei. Procedura este considerată a fi iniţiată în mod corect în situaţia în care sunt menţionate circumstanţe concrete. În situaţia neindicării unor astfel de circumstanţe, cererea este considerată drept nefondată, iar preşedintele Comisiei pentru imunităţi refuză iniţierea acelei proceduri. 

Preşedintele Comisiei pentru imunităţi solicită parlamentarului în cauză depunerea unei declaraţii ca urmare a unei astfel de iniţiative, în termen de 5 zile, sau, dacă cererea este considerată fondată, corectarea datelor precizate în cerere. Dacă membrul în cauză rectifică datele în discuţie, preşedintele comisiei nu mai solicită demararea procedurii şi informează Preşedintele Parlamentului şi pe iniţiator în acest sens.

În situaţia demarării procedurii, ca răspuns la solicitarea Comisiei pentru imunităţi, membrul este obligat să informeze în scris comisia asupra datelor de identificare privind proprietatea, veniturile sau interesele economice ale soţiei/soţului şi copiilor cu care locuieşte împreună. Astfel de date de identificare sunt puse doar la dispoziţia membrilor Comisiei şi vor fi şterse din înregistrări după 30 de zile de la încetarea procedurii. 

Preşedintele Parlamentului trebuie să informeze Parlamentul asupra concluziilor Comisiei pentru imunităţi cu ocazia următoarei sale şedinţe. 

În plus, nu se poate demara o altă procedură de verificare împotriva aceluiaşi membru şi pentru aceleaşi circumstanţe. 

Pe de altă parte, în conformitate cu secţiunea 19 din Legea privind statutul parlamentarilor, în termen de 30 de zile de la stabilirea validităţii mandatului şi ulterior datei de 1 ianuarie a fiecărui an, precum şi în termen de 30 de zile de la încetarea mandatului, parlamentarul este obligat să prezinte Preşedintelui Parlamentului o declaraţie asupra proprietăţii, veniturilor şi intereselor economice, la care trebuie să anexeze declaraţii corespunzătoare ale soţului/soţiei şi copiilor cu care locuieşte împreună. 

În situaţia în care un parlamentar nu prezintă această declaraţie, nu poate primi remuneraţia şi nu poate exercita drepturile sale în calitate de parlamentar. 

De menţionat că modelul declaraţiei de proprietate, venituri şi interese economice este inclus în Anexa 1 la Legea privind statutul parlamentarilor. 

Incompatibilităţile de funcţii

 În conformitate cu art. 20(5) din Constituţie, mandatul parlamentar este incompatibil cu funcţia de Preşedinte al Republicii, membru al Curţii Constituţionale, Ombudsmanul pentru drepturile civile, preşedinte, vice-preşedinte şi membru al Curţii de Conturi, judecător sau procuror, angajat într-un organ al administraţiei publice, membru al forţelor armate, poliţiei sau altor organe asemănătoare. Alte situaţii de conflicte de interese trebuie stabilite prin lege. 

Alături de situaţiile de incompatibilitate reglementate în art. 20(5) din Constituţie, secţiunea 9 din Legea privind statutul parlamentarilor dispune că mandatul parlamentar este incompatibil cu calitatea de:

- angajat al organizaţiilor oficiale ale Parlamentului, Preşedinţiei Republicii, Curţii Constituţionale, Curţii de Conturi sau ale Comisarului parlamentar pentru drepturile cetăţenilor;

- preşedinte, vice-preşedinte, director sau membru al consiliului directorilor al Băncii Naţionale a Ungariei;

- angajat al Societăţii de stat pentru privatizare şi administrarea proprietăţii;

- membru al Consiliului pentru achiziţii publice;

- reprezentant din partea angajaţilor sau angajatorilor în Consiliul pentru dialog social.

În calitate de membru al unui organ de conducere a unei persoane juridice de drept public constituite de către Parlament sau de către Guvern ori al unui consiliu al reprezentanţilor pentru autorităţile locale, parlamentarul nu poate accepta nici o remuneraţie (secţiunea 10 din lege).

De asemenea, parlamentarul nu poate fi, în sensul secţiunii 11 din lege: 

- conducător sau adjunct al personalului editorial al unui cotidian politic distribuit la nivel naţional sau regional;

- şef sau adjunct al Agenţiei maghiare de ştiri;

- preşedinte al Radioului maghiar, Televiziunii maghiare sau Televiziunii Duna;

- membru al Consiliului Naţional pentru Radio şi Televiziune şi al Comisiei pentru reclamanţii a acestuia;

- membru al consiliului de conducere al Fundaţiei Radioului Public Maghiar, sau al Fundaţiei Televiziunii Publice Maghiare sau ai Fundaţiei Televiziunii Publice Hungária;

- conductor al unui radio sau televiziuni naţionale sau regionale.

Procedura de soluţionare a cazurilor de incompatibilitate este reglementată în secţiunile 131/A – 131/E. Preşedintele Parlamentului trimite Comisiei pentru imunităţi o cerere pentru examinarea situaţiei unui anumit parlamentar. În situaţia în care Parlamentul nu este în sesiune, Preşedintele decide dacă examinarea unei situaţii de incompatibilitate impune sau nu convocarea unei sesiuni extraordinare. Preşedintele Comisiei pentru imunităţi supune comisiei adoptarea unei rezoluţii care să precizeze că situaţia de incompatibilitate determină încetarea mandatului. Adoptarea unei astfel de rezoluţii trebuie să se facă în termen de 10 sau 30 zile de la primirea cererii, în funcţie de distincţiile cuprinse în secţiunea 131/B. 

Rezoluţia în privinţa situaţiei de incompatibilitate se dezbate în Parlament în procedură de urgenţă. Acestei rezoluţii nu i se pot prezenta propuneri de către alte comisii, în afara celei de imunităţi. Înainte de supunerea rezoluţiei la vot, membrul în cauză poate fi ascultat. 

Pe de altă parte, în situaţia în care Parlamentul nu a constatat existenţa unei stări de incompatibilitate, nu se mai poate iniţia o altă procedură de incompatibilitate împotriva aceluiaşi membru în temeiul aceloraşi fapte. 

Parlamentul solicită membrului în cauză încetarea sau iniţierea încetării stării de incompatibilitate, precum şi informarea Preşedintele Parlamentului asupra acestui fapt, în termen de 5 zile. 

Totodată, art. 20/A(1) lit. c) din Constituţie dispune sancţiunea încetării mandatului parlamentar pentru situaţia apariţiei unui conflict de interese. Se prevede că este necesară o majoritate de două treimi din voturile membrilor Parlamentului pentru stabilirea unui conflict de interese (par. (2) al art. 20/A).

În sensul secţiunilor 13 şi 14, un parlamentar nu poate fi:

- administrator, administrator adjunct, director general, director adjunct al unei întreprinderi de stat, fundaţii, societăţi, societăţi care prestează un serviciu public, ori membru al consiliului de administraţie sau consiliului director al aceloraşi categorii de societăţi sau la o întreprindere înfiinţată de către autorităţile locale;

- persoană cu funcţie de conducere într-o asociaţie economică, la care cota participaţiei depăşeşte 10% din drepturile de vot, membru în consiliul de administraţie sau în consiliul director, sau orice altă persoană cu funcţie de conducere angajată într-o altă relaţie cu societatea comercială respectivă, sau la o societate cu participaţie integrală sau majoritară a unui organ al administraţiei publice locale;

- administrator, director general, director sau director adjunct la o societate privatizată care exercită activităţi economice;

- persoană cu funcţii de conducere, membru al consiliului de administraţie, al consiliului director sau al consiliului de supraveghere al unei instituţii de credit, societate de asigurări, oficiu de asigurări voluntare, societate de economisire, societate de asigurări pentru pensii;

- director general sau membru al consiliului de supraveghere al unei societăţi care exercită o activitate economică în raporturi contractuale cu o organizaţie care intră în sfera Legii XL din 1995 privind achiziţiile publice, desemnată pentru realizarea de achiziţii publice, precum şi orice altă persoană cu funcţii de conducere aflată în raporturi de muncă sau în alte raporturi cu o societate care exercită activitate economică;

- director general sau membru al consiliului de supraveghere al unei societăţi concesionare.

De asemenea, un parlamentar nu poate acţiona ca reprezentant juridic al statului, al unui organ, instituţii sau societăţi care desfăşoară o activitate economică, la care statul are o participaţie integrală sau majoritară. În plus, parlamentarului i se interzice să facă referire la calitatea sa în orice raporturi profesionale sau de afaceri şi nici nu poate obţine şi utiliza în mod ilicit informaţiile confidenţiale de care ia cunoştinţă în exercitarea mandatului său (secţiunea 15). 

Parlamentarul nu poate, în legătură cu exercitarea mandatului său, să primească nici un cadou sau un alt beneficiu gratuit care să depăşească, în fiecare caz în parte, dublul salariului de bază al parlamentarului. Aceste cadouri şi beneficii trebuie menţionate în declaraţia de proprietate, venituri şi interese economice (secţiunea 16). 

În sensul secţiunii 18 din Legea privind statutul parlamentarilor, parlamentarul trebuie să anunţe Preşedintele Parlamentului cu privire la orice:

- raport de muncă la care este parte;

- activitate independentă, calitatea de membru la orice asociaţie economică, cooperativă sau întreprindere de utilitate publică, calitatea pe care o deţine în organul de conduce al unor astfel de organizaţii;

- calitate de membru într-o organizaţie socială şi în organele de conducere ale acesteia;

- calitatea de membru într-o organ public şi în organele de conducere ale acestuia;

- alături de aceste menţiuni, activitatea şi raporturile juridice contractuale, cu excepţia desemnării parlamentarului în cauză, însoţite de menţionarea venitului obişnuit obţinut;

- veniturile obţinute, care nu sunt considerate a fi obţinute din funcţii sau activităţi incompatibile. 

Imunitatea parlamentară

Lipsa răspunderii este reglementată în art.20(3) şi (6) din Constituţie, secţiunile 130 şi 131 din Regulamentul Parlamentului şi secţiunea 4 din Legea privind statutul membrilor Parlamentului. 

Lipsa răspunderii priveşte opiniile exprimate oral sau în scris de către parlamentari, atât în interiorul, cât şi în exteriorul Parlamentului.

Excepţiile de la această regulă se referă la divulgarea de secrete de stat, calomnia, defăimarea şi răspunderea civilă, potrivit secţiunii 4 din Legea privind statutul membrilor Parlamentului; ofensă, în temeiul secţiunii 54(2) din Regulamentul Parlamentului. 

Lipsa răspunderii începe în prima zi a mandatului şi oferă, ulterior expirării mandatului, protecţie împotriva urmăririi penale pentru opiniile exprimate în exercitarea mandatului.

Inviolabilitatea este precizată în art. 20(3) şi (6) din Constituţie, secţiunile 130 şi 131 din Regulamentul Parlamentului şi secţiunea 5 din Legea privind statutul membrilor Parlamentului. 

Inviolabilitatea priveşte urmărirea penală, acoperind toate delictele şi apărând parlamentarii de la arestare şi de la deţinere, de la demararea urmăririi penale împotriva acestora şi de la percheziţiile domiciliare. 

Excepţia are în vedere situaţia comiterii unui flagrant delict, caz în care parlamentarul poate fi arestat fără aprobarea Parlamentului.

Pe de altă parte, inviolabilitatea nu împiedică chemarea parlamentului în instanţă în calitate de martor. 

Protecţia prin inviolabilitate este asigurată începând din ziua alegerii în Parlament până la expirarea mandatului, precum şi între dizolvarea anticipată a Parlamentului şi alegerea noului Parlament. Ea acoperă şi procedurile judiciare demarate împotriva parlamentarului anterior alegerii sale.

Imunitatea parlamentară (inviolabilitatea) poate fi ridicată de către Parlament, pentru comiterea unor delicte cu caracter minor. În această situaţie, parlamentarul în cauză trebuie ascultat, iar împotriva deciziei adoptate nu există o cale de atac. 

Parlamentul nu poate condiţiona şi nu poate suspenda urmărirea penală şi/sau deţinerea.

În situaţia arestării preventive sau deţinerii, parlamentarul în cauză nu poate fi autorizat să participe la şedinţele Parlamentului.

Cererea de ridicare a imunităţii parlamentare se trimite Preşedintelui Parlamentului, de către procurorul general, potrivit secţiunii 6(2) din Legea privind statutul parlamentarilor. Preşedintele trimitere cererea Comisiei pentru imunităţi şi informează Parlamentul asupra acestui fapt, în cadrul următoarei şedinţe în plen. Comisia pentru imunităţi prezintă plenului proiectul de rezoluţie în termen de 30 de zile, iar Parlamentul decide asupra acesteia fără dezbatere, cu votul unei majorităţi de două treimi din parlamentarii prezenţi. Parlamentarul în cauză are dreptul de a-şi prezenta poziţia. Orice rezoluţie adoptată în legătură cu ridicarea imunităţii priveşte doar situaţia particulară, cuprinsă în cererea iniţială. 

Potrivit secţiunii 6 din aceeaşi lege, parlamentarii nu pot renunţa la imunitatea parlamentară, cu excepţia procedurilor judiciare referitoare la delicte cu caracter minor. Parlamentarii trebuie să informeze imediat Preşedintele Parlamentului cu privire la orice încălcare a imunităţii lor parlamentare, acesta din urmă adoptând acţiunile necesare fără întârziere.

Participarea la lucrările Parlamentului

Participarea la lucrările Parlamentului, în plen şi comisii, este obligatorie, în conformitate cu secţiunile 13(3) şi 44 din Regulamentul Parlamentului. 

Sancţiunea aplicabilă pentru nerespectarea acestei obligaţii este, pentru parlamentarii absenţi pentru mai mult de o treime din şedinţele de vot dintr-o lună, reducerea indemnizaţiei în mod corespunzător. 

Regulile disciplinare

Regulile privind disciplina în cadrul Parlamentului sunt cuprinse în secţiunile 19(1), 54 şi 55 din Regulamentul Parlamentului. 

Măsurile disciplinare avute în vedere sunt: atragerea atenţiei, chemarea la ordine, ordinul de încheiere a luării de cuvânt, suspendarea şedinţei. Preşedintele de şedinţă este cel abilitat să impună acele sancţiuni

Situaţia specifică priveşte comiterea  unei ofense, caz în care parlamentarul respectiv este chemat la ordine.

Raporturile între parlamentari şi grupurile de interese sunt reglementate în secţiunea 141 din Regulamentul Parlamentului, care dispune instituirea unui registru pentru grupurile naţionale de interese şi organizaţiile sociale care doresc să se înregistreze. Registrul se ţine de către secretarul general al Parlamentului şi el trebuie să cuprindă: numele, sediul, adresa; obiectul de activitate; organul de administrare şi de reprezentare; persoanele autorizate să le reprezinte şi adresa acestora. 

Lista grupurilor de interese şi a organizaţiilor sociale înregistrate trebuie publicată anual în gazeta oficială de către Preşedintele Parlamentului. 

În plus, trebuie spus că în Ungaria se preconizează adoptarea unei legi privind activităţile de lobby. 



�[1] Camerele (Kammern) sunt organisme de drept public de reprezentare a intereselor unor grupuri profesionale, în raporturile cu alte grupuri de interese şi în raporturile cu statul (de ex. Camerele pentru economie, Camerele medicilor, Camerele lucrătorilor agricoli, Camerele farmaciştilor etc.).


�[2] În sensul acelei secţiuni, se consideră a avea loc o schimbare semnificativă dacă aceasta depăşeşte cel puţin 30% sau 100 000 de coroane. 


�[3] Denumirea acestei instituţii a fost tradusă în limba engleză drept „Chancellor of Justice”. Instituţia respectivă are o funcţie dublă: exercitarea controlului constituţional (asupra legislaţiei şi a activităţilor organelor administraţiei publice centrale şi locale) şi îndeplinirea sarcinilor care revin unui ombudsman. Cancelarul de justiţie are statut de independenţă, în conformitate cu art. 139 din Constituţie. În plus, alături de propunerea de începere a urmăririi penale împotriva parlamentarilor, cancelarul este abilitat să propună începerea urmăririi penale împotriva Preşedintelui Republicii, unui membru al Guvernului, Auditorului general, preşedintelui şi judecătorilor Curţii Supreme.


�[4] Cancelarul de Justiţie (concept tradus în limba engleză cu echivalentul „Chancellor of Justice”) supraveghează legalitatea acţiunii miniştrilor, administraţiei publice şi instanţelor judecătoreşti, supraveghind, de asemenea,  respectarea drepturilor şi libertăţilor fundamentale şi drepturilor omului. 


�[5] „Cancelarul şi miniştrii  nu pot deţine orice alte funcţii salarizate, nici nu se pot angaja într-o ocupaţie, şi nici nu pot face parte din administraţia sau, fără consimţământul Bundestag-ului, din consiliul director al unei întreprinderi cu scop comercial” (art. 66 din Constituţia Germaniei). 


�[6] Comisia de etică a oficialilor cu funcţii de conducere este o instituţie publică de control, care răspunde în faţa Parlamentului, iar activităţile sale sunt reglementate prin Legea referitoare la interesele publice şi private în cadrul funcţiei publice, Legea privind activităţile de lobby, Legea privind prevenirea corupţiei, Statutul Comisiei de etică a oficialilor cu funcţii de conducere. Comisia cuprinde 5 persoane desemnate de către Parlament şi şi-a început activitatea în aprilie 2000. Potrivit cadrului juridic aplicabil, comisia trebuie să analizeze aspecte privitoare la aplicarea Legii privind interesele publice şi private în funcţia public, să intenteze acţiuni judecătoreşti privind încetarea sau invalidarea contractelor de muncă şi a operaţiunilor încheiate prin încălcarea exigenţelor acelei legi, să desfăşoare anchete, să verifice activităţile de lobby, să formuleze propuneri către Parlament, alte instituţii de stat sau locale referitoare la aplicarea dispoziţiilor acelei legi, să pună în aplicare măsuri de prevenire a corupţiei etc. În plus, deciziile adoptate de către comisie pot fi atacate în justiţie. 


�[7] Tot în această privinţă, este important de precizat faptul că în prezent, se află în discuţie, în cadrul Parlamentului din Lituania, Codul de conduită al politicienilor. 


�[8] House of Representatives (Privileges and Powers) Ordinance.


�[9] De la 1 aprilie 2002 parlamentarii au dreptul la câte trei vizite plătite către instituţiile europene, parlamentele statelor membre ale Uniunii Europene ori ale statelor candidate. 


�[10] Cadourile şi beneficiile materiale din această categorie sunt scutite de obligaţia de înregistrare dacă ele nu au legătură cu calitatea de membru al Camerei.


�[11] Valoare substanţială înseamnă o valoare mai mare decât actualul salariu de parlamentar. Venit substanţial înseamnă un venit mai mare de 10% din actualul salariu de parlamentar.  


�[12] Lei n.º 34/87 – Crimes de responsabilidade dos titulares de cargos políticos.


�[13] Sunt considerate proprietăţi mobiliare cu valoare mare acele bunuri a căror valoare depăşeşte 2000.000 SIT (moneda naţională a Sloveniei). 


�[14] Legea nu se aplică doar deputaţilor, ci şi membrilor Consiliului Naţional, Preşedintelui Republicii, Primului ministru, miniştrilor, secretarilor de stat, judecătorilor, procurorilor, Guvernatorului Băncii Sloveniei, Ombudsmanului pentru drepturile omului, funcţionarilor din cadrul Consiliului Naţional, al Adunării Naţionale, funcţionarilor de la Curtea Supremă de Justiţie, de la Curtea de Conturi, din cadrul Ombudsmanului pentru drepturile omului, funcţionarilor din alte organisme naţionale şi din administraţiile locale. 


�[15] Cu toate acestea, deputaţii pot fi reprezentanţi ai unui consiliu, sau membri într-un consiliu al unui institut public ori al unei agenţii publice, membri ai unui consiliu de supraveghere al unei întreprinderi publice, al unui fond public ori al unei societăţi la care statul sau comunitatea locală deţine o cotă din capitalul social sau alte drepturi pe baza cărora participă la administrarea ei. 

